
מישיבת ועדת הכספים

יום רביעי, י"ד בכסלו התשע"ז (14 בדצמבר 2016), שעה 16:00

סדר-היום:
פרק ח' כולו (מסים), מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנות 2017 ו-2018), התשע"ז–2016 (מ/1083), סעיפים 89(3), (4) ו-(6), 90 עד 91, 92(א)(3), 93 עד 95 (הפחתת מס חברות, מס הכנסה ושבח ריאלי) – דיון והצבעות.

פרק י"א (הגבלת שוק ההימורים), סעיף 171(7) (העברת כספים למדינה), מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנות 2017 ו-2018), התשע"ז-2016

פרק ד' כולו (קרן לצמצום פערים בין רשויות מקומיות), מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנות 2017 ו-2018), התשע"ז-2016

פרק ז' כולו (עידוד השקעות הון), מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנות 2017 ו-2018), התשע"ז-2016,  מ/1083, הצעת ח"כ יואב קיש

נכחו:

חברי הוועדה: 
משה גפני – היו"ר

רועי פולקמן – מ"מ היו"ר

מכלוף מיקי זוהר – מ"מ היו"ר

נאוה בוקר – מ"מ היו"ר

יואב קיש – מ"מ היו"ר

דוד ביטן

איתן ברושי

באסל גטאס


זהבה גלאון

יצחק וקנין

אחמד טיבי

מנואל טרכטנברג

מיקי לוי

בצלאל סמוטריץ'

רחל עזריה

עודד פורר

מיקי רוזנטל
חברי הכנסת:

מיכל בירן

יוסי יונה

אוסאמה סעדי
טלי פלוסקוב

נורית קורן

מוזמנים: 

סגן שר האוצר יצחק כהן

	משה אשר
	–
	מנהל רשות המסים, משרד האוצר

	איתי טמקין
	–
	משרד האוצר

	תמיר כהן
	–
	אגף תקציבים, משרד האוצר

	שירה דימניק
	–
	רפרנטית תעשיה, משרד האוצר

	איליה כץ
	–
	רפרנט תקציב, משרד האוצר

	אריאל יוצר
	–
	משרד האוצר

	מרדכי כהן
	–
	מ"מ מנכ"ל משרד הפנים

	ארז קמיניץ
	–
	 המשנה ליועץ המשפטי לממשלה, משרד המשפטים

	חיים ביבס
	–
	יו"ר מרכז השלטון המקומי וראש עיריית מודיעין-מכבים-רעות

	ניר ברקת
	–
	ראש עיריית ירושלים

	רוביק דנילוביץ
	–
	ראש עיריית באר שבע

	בני ביטון
	–
	ראש עיריית דימונה

	שלמה ללוש
	–
	ראש מועצת מעלה אפרים

	אילן שוחט
	–
	ראש עיריית צפת

	יאיר רביבו
	–
	ראש עיריית לוד

	ג'ק בלנגה
	–
	יו"ר ועדת המסים, לשכת רו"ח

	שרגא ברוש
	–
	נשיא התאחדות התעשיינים

	יואש בן יצחק
	–
	התאחדות התעשיינים

	איציק לארי
	–
	מנכ"ל ה"טוטו"

	דוד ארז ענב
	–
	שדלן/ית


ייעוץ משפטי:
שגית אפיק

שלומית ארליך
שיר שפר

מנהל הוועדה:
טמיר כהן
רישום פרלמנטרי:

חבר המתרגמים

פרק ח' כולו (מסים), מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנות 2017 ו-2018), התשע"ז–2016 (מ/1083), סעיפים 89(3), (4) ו-(6), 90 עד 91, 92(א)(3), 93 עד 95 (הפחתת מס חברות, מס הכנסה ושבח ריאלי) – דיון והצבעות

היו"ר משה גפני:

פרק ח' (מיסים), סעיפים 89(3), (4) ו-(6), 90 עד 91, 92(א)(3), 93 עד 95. דרך אגב, אחרי שכולם הלכו, אני רוצה להגיד שאני מודה לאופוזיציה על התמיכה.

רועי פולקמן (כולנו):

ולקואליציה.

היו"ר משה גפני:

הקואליציה זה ברור.

רועי פולקמן (כולנו):

תומכים בך באהבה.

היו"ר משה גפני:

אבל האמת היא, אם היו נותנים לנו לעבוד פה כמו שצריך, אז היה אפשר להגיע להסכמות על הדברים. אין פה איזה ויכוחים מי יודע מה. בסדר, מי מציג את החוק?

קריאה:

כבר הקראנו את הנוסח בוועדה, זה רק הצבעות. שגית הנוסח כבר הוקרא בוועדה.

שגית אפיק:

מה זה?

קריאה:

הנוסח של המס חברות כבר הוקרא, היה דיון.

שגית אפיק:

לא אמרנו שלא.

היו"ר משה גפני:

טוב, כמה הסתייגויות יש? בסדר. מי בעל הבית של החוק הזה? מי יכול לענות על שאלות?

קריאה:

- - - 

היו"ר משה גפני:

טוב.

קריאה:

דוד, מה הוא אמר? שאם לא תעשה הוא לא ידבר אתך.

דוד ביטן (הליכוד):

אז זה טוב. אני מוכן שרק אצביע, לדבר – לא. הרג אותי, רבע שעה טחן לי את המוח.

היו"ר משה גפני:

למה אנחנו צריכים לחכות כל כך הרבה? כולם פה? טוב. רבותי, יש פה הצעת חוק שהוקראה, שגית, אני מבקש - - - -

קריאה:

תחשוב: לא, אבל שלוש דירות בבית שאן כמו שלוש דירות בתל אביב? מה, זה בושה וחרפה. מה, שלוש דירות בבית שאן זה כמו שלוש דירות בתל אביב? דוד, אני מתבייש בך.

רועי פולקמן (כולנו):

תגיד, אתה רוצה להוריד את מחירי הדיור או שאתה רוצה להמשיך לספק קשקושים?

קריאה:

אתה – לא צריך לשמוע אותך בכלל.

רועי פולקמן (כולנו):

ובינתיים אני חבר הוועדה. זה נראה לי הפוך.

היו"ר משה גפני:

די, די.

רועי פולקמן (כולנו):

זה העסקנים של הליכוד, שמפעילים על הלחץ עכשיו ב-money time כדי שלא – משבר הדיור, זה אחד הנושאים הכי חשובים.

היו"ר משה גפני:

רועי, על מה הוויכוח?

רועי פולקמן (כולנו):

על דירה שלישית. אבל הם אנשים בעלי נכסים, לא רוצים שייגעו בהם.

היו"ר משה גפני:

טוב, בסדר.

רועי פולקמן (כולנו):

והם יודעים שאנחנו מנסים לטפל במשבר הדיור, הליכוד וכולנו. עם כל הכבוד.

היו"ר משה גפני:

יש בחוק הזה שהקראנו אותו, קיימנו עליו דיון, יש הפחתות במיסים: הפחתות ליחידים, הפחתות לחברות, הפחתות - - -

שגית אפיק:

למס בשבח ריאלי.

היו"ר משה גפני:

כן, בשבח ריאלי. מישהו יכול להגיד לנו כמה עולה כל סעיף? כמה זה עולה למדינה? מי עונה?

תמיר כהן:

תמיר כהן, אגף תקציבים, אני שנייה מעביר לכם את הנתונים. קודם כול אומר שהנתונים הועברו במרוכז לוועדת הכספים, גם הנתונים וגם - - -

היו"ר משה גפני:

בסדר. אין לי טענות, אני מבקש שתגיד לוועדה כמה עולה למדינת ישראל כל סעיף.

מיקי רוזנטל (המחנה הציוני):

פה אין את מס החברות.

היו"ר משה גפני:

זה מס החברות.

מיקי רוזנטל (המחנה הציוני):

באיזה סעיף זה?

שגית אפיק:

בעמוד 2, פסקה (6): בסעיף 126(א), במקום "25%" יבוא "23%".

היו"ר משה גפני:

בעמוד 2. כן, ודאי. מורידים את מס החברות ב-2%.

מיקי רוזנטל (המחנה הציוני):

לא, אני יודע, לא ראיתי את הסעיף - - -

היו"ר משה גפני:

בסדר. תשובה.

קריאה:

רק שנייה, בבקשה.

מיקי לוי (יש עתיד):

עמוד 2 פסקה (6) לא מופיע.

שגית אפיק:

כל דבר שיגידו במדרגות. תתחילו במדרגות, בואו.

היו"ר משה גפני:

בבקשה.

קריאה:

הסך הכול של העלות - - -

שגית אפיק:

לא, כל מדרגה. בואו נעבור ביחד, טוב? אנחנו בעמוד הראשון. במדרגה של ה-10%.

היו"ר משה גפני:

מה זה 10%?

שגית אפיק:

אנחנו ב-(ב)(1)(א).

היו"ר משה גפני:

חבר'ה, אתם רוצים חוק או שאתם לא רוצים? בואו נדבר קודם על זה. לא להפריע, ואני מבקש להתרכז. מה זה 10%?

שגית אפיק:

 על כל שקל חדש מ-74,640 ועד 6,220 – במקום 5,220 לחודש.

איליה כץ:

היושב-ראש, יש לנו את העלות, את הסך הכול, אין לנו כרגע מולנו את העלות בחלוקה לנושאים.

היו"ר משה גפני:

כמה בסך הכול?

איליה כץ:

סך הכול העלות של ההפחתה של מס החברות היא 900 מיליון שקל בשנה – 900 מיליון שקל כל אחוז ב-2017 ועוד 900 מעבר ל-2018.

היו"ר משה גפני:

לא לא. ההפחתה של מס החברות היא 2%.

איליה כץ:

נכון.

היו"ר משה גפני:

כמה עולה 2% של ההפחתה במס?

איליה כץ:

1.8 מיליארד.

היו"ר משה גפני:

1.8 מיליארד.

מיקי רוזנטל (המחנה הציוני):

ב-2017 וב-2018?

היו"ר משה גפני:

לא, רק ב-2017.

שגית אפיק:

900 לכל שנה.

רועי פולקמן (כולנו):

זה 1.8 מיליארד בהבשלה מלאה, ב-2018.

היו"ר משה גפני:

לא.

שגית אפיק:

לא, על המס יחידים.

היו"ר משה גפני:

הוא לא אמר את זה.

איליה כץ:

מעבר לזה, המס יחידים.

מיקי רוזנטל (המחנה הציוני):

אני רוצה להבין. רגע, רגע, תחזור רגע למס חברות. עוד פעם, ב-2017 זה 900 מיליון, ב-2018 זה 1.8 מיליארד?

איליה כץ:

900 נוספים. כל אחוז הוא 900.

מיקי רוזנטל (המחנה הציוני):

900 נוספים. סך הכול השנתיים הבאות זה 2.7 מיליארד?

קריאה:

לא. כל שנה 900 מיליון. זה 1.8 מיליארד לשנתיים.

מיקי רוזנטל (המחנה הציוני):

אז זה כל שנה 900 מיליון?

קריאה:

מיקי, אתה צודק.

מיקי רוזנטל (המחנה הציוני):

אז אני צודק.

קריאה:

אז זה 2.7?

רועי פולקמן (כולנו):

כן, במצטבר על פני שנתיים.

קריאה:

זה האחוז הזה?

יצחק וקנין (ש"ס):

1.8 מיליארד ועוד 900 זה 2.7 מיליארד.

עודד פורר (ישראל ביתנו):

אדוני היושב-ראש, אפשר לשמוע את העמדה של הארגונים הכלכליים? הרי לכאורה זה אמור להיטיב אותם. רק לשמוע מה אומרת התאחדות התעשיינים בעניין הזה.

היו"ר משה גפני:

כן, אבל אני רוצה - - - את הנתונים, אני לא שלם עם הנתונים. תסתכלו רגע לפה. מדובר על 900 מיליון במס החברות כל שנה.

מיקי רוזנטל (המחנה הציוני):

לא, לא.

מיקי לוי (יש עתיד):

לא, שנה ראשונה 900, שנה שנייה 1.8. 2.7 הכול.

שגית אפיק:

נכון.

מיקי רוזנטל (המחנה הציוני):

2.7 מיליארד בשנתיים.

מיקי לוי (יש עתיד):

זה הרבה כסף.

מיקי רוזנטל (המחנה הציוני):

זה מטורף. זה מטורף.

היו"ר משה גפני:

כמה מדרגות המס על יחידים, כמה כסף?

תמיר כהן:

היושב-ראש, ברשותך, נעבור מדרגה מדרגה ונראה את העלות. רק נבקש לומר לפרוטוקול, גם זאת העמדה של גורמי המקצוע ברשות המיסים, וגם במינהל ההכנסות אצל הכלכלן הראשי במשרד האוצר, שצריך להסתכל על סך העלות, שכאמור: סך העלות של הפחתת מס הכנסה ליחידים – 1.1 מיליארד שקל. ונעבור עכשיו מדרגה מדרגה, ונגיד את העלות של כל מדרגה, אבל עדיין צריך לזכור שצריך להסתכל על סך העלות, והעלות המשוערת לכל מדרגה היא רק - - -

עודד פורר (ישראל ביתנו):

יש לי שאלה מעניין אחר. כמה עולה לעשות בחוק עידוד השקעות הון - - -

היו"ר משה גפני:

רגע, אבל, עודד, ברשותך, קודם את הנתונים.

עודד פורר (ישראל ביתנו):

זה על הנתונים, כדי להשוות. בחוק עידוד השקעות הון, אם היינו רוצים להוריד את ה-16-9 ל-12-6, מה העלות המוערכת של זה?

היו"ר משה גפני:

אז רגע, קודם תגידו את זה, ואחרי זה תענו על השאלה. בבקשה.

תמיר כהן:

השינוי של המדרגה הראשונה, הרחבת המדרגה הראשונה מפחיתה להכנסות המדינה כ-730 מיליון שקל בשנה. השינוי במדרגה השנייה מפחית להכנסות המדינה כ-380 מיליון שקל. המדרגה השלישית, המעבר מ-19,800 ל-19,900 - - -

מיקי לוי (יש עתיד):

אני נורא מתנצל.

שגית אפיק:

מדרגה ראשונה – בישיבה קודמת אמרתם: הפסד הכנסות – 750 מיליון על המדרגה הראשונה.

תמיר כהן:

נכון. שנייה, ברשותך, לשאלה של שגית רק אגיד, לאחר הישיבה הראשונה היה תיאום הן של אגף הכלכלן הראשי באוצר והן של האנשים הממונים ברשות המיסים - - -

שגית אפיק:

והמספרים קצת השתנו?

תמיר כהן:

נכון. היה הממוצע בין שתי ההחלטות. עכשיו זה הצעה שמאוחדת ומוסכמת על כל האגפים.

מדרגה ראשונה – הפסד הכנסות של 730 מיליון שקל. מדרגה שנייה – הפסד הכנסות של 380 מיליון שקל. מדרגה שלישית – הפסד הכנסות של 20 מיליון שקל.

שגית אפיק:

לא 20 מיליון. מדרגה שלישית פעם קודמת אמרתם 570.

תמיר כהן:

כשאני אומר המדרגה השלישית, אני מתכוון ההעלאה של הגבול העליון מ-19,800 לחודש ל-19,900 לחודש.

שגית אפיק:

לא, ומה עם מ-13,860 ל-14,320?

תמיר כהן:

אז אמרתי קודם: זו המדרגה השנייה, זה יהיה הפסד הכנסות של 380 מיליון שקל.

שגית אפיק:

לא, יש לך פספוס של אחת.

תמיר כהן:

למה?

מיקי רוזנטל (המחנה הציוני):

החוק הזה עולה 6 מיליארד?

שגית אפיק:

כן.

רועי פולקמן (כולנו):

ויהיה שווה יותר.

מיקי לוי (יש עתיד):

זה נתון לוויכוח.

רועי פולקמן (כולנו):

זה העניין עם הפחתת מיסים. עובדה שזה עבד.

מיקי רוזנטל (המחנה הציוני):

זה לא עבד.

רועי פולקמן (כולנו):

בוודאי – המע"מ.

מיקי לוי (יש עתיד):

המע"מ עבד?

רועי פולקמן (כולנו):

חלק גדול מהצמיחה היה בצריכה, ראיתם את זה.

מיקי רוזנטל (המחנה הציוני):

הכסף טבע בים.

רועי פולקמן (כולנו):

לא, הגזמת.

מיקי לוי (יש עתיד):

הלכו 4.5 מיליארד שקל באוויר.

רועי פולקמן (כולנו):

עובדה שהייתה צמיחה חיובית, מה זאת אומרת?

מיקי לוי (יש עתיד):

ואמרנו לכם: תחכו להוריד 3 במכה אחת.

רועי פולקמן (כולנו):

חבר'ה, על הורדת מיסים תמיד אפשר להגיד את זה, שזה לך תדע.

שגית אפיק:

8,900 כמה זה?

מיקי לוי (יש עתיד):

זה היה פופוליסטי לחלוטין.

שגית אפיק:

רגע, רגע, יש לנו פה עוד המשך.

רועי פולקמן (כולנו):

מה זאת אומרת, הורדת מס חברות זה מושך השקעות. על מה אתה מדבר? אתה יודע את זה.

תמיר כהן:

שמה אין עלות.

שגית אפיק:

8,900 אין עלות.

מיקי לוי (יש עתיד):

כשמורידים אחוז אחד לא מרגישים - - -

רועי פולקמן (כולנו):

אז אתה רוצה להוריד 5% – לא נכון. כמו שאתה מחשב מיליארדים, זה שווה מאות מיליונים, על מה אתה מדבר.

שגית אפיק:

אז ב-14% אין עלות?

תמיר כהן:

נכון.

שגית אפיק:

אוקיי, פה אין. אז המדרגה של ה-20% יש לך - - -

תמיר כהן:

אני חוזר עוד פעם: המדרגה שעולה מ-13,680 ל-14,320 מוערכת באובדן הכנסות של 380 מיליון.

שגית אפיק:

380, בסדר.

תמיר כהן:

נכון. המדרגה שמעלה מ-19,800 ל-19,900 - - -

שגית אפיק:

570?

תמיר כהן:

לא, מוערכת בהפסד הכנסות של 20 מיליון.

היו"ר משה גפני:

כמה?

תמיר כהן:

20 מיליון.

מיקי לוי (יש עתיד):

אתה מבין? אין כסף - - - ממקומות אחרים.

היו"ר משה גפני:

20 מיליון?

תמיר כהן:

נכון. זה רק העלאה של גבול עליון, זאת נקודה שכמעט ולא משנה.

היו"ר משה גפני:

20 מיליון. הלאה.

תמיר כהן:

עכשיו, שינוי של השיעורים. עד עכשיו דיברנו על - - -

היו"ר משה גפני:

רבותי, הוא נותן נתונים מאוד חשובים. אתם מתווכחים כל הזמן על 5 מיליון, 4 מיליון, פה מדובר על סכומים גדולים.

מיקי רוזנטל (המחנה הציוני):

מה זה גדולים?

היו"ר משה גפני:

כן.

תמיר כהן:

אוקיי. עכשיו, במדרגה השלישית, מלבד לשנות את הגבול העליון מ-19,800 ל-19,900, יש גם הפחתה של שיעור אחד מ-21% ל-20%.

היו"ר משה גפני:

זה אלה שמשתכרים גבוה יותר?

תמיר כהן:

נכון. ההעלאה ל-20% זה תוספת הכנסות של 200 מיליון שקל.

היו"ר משה גפני:

יפה.

תמיר כהן:

אוקיי. השינוי שיעור הבא, כשמעלים מ-34% ל-35% לבעלי הכנסות - - 

היו"ר משה גפני:

גבוהות.

תמיר כהן:

נכון. - - לבעלי הכנסות גבוהות, זה נותן תוספת הכנסות למדינה של 490 מיליון.

היו"ר משה גפני:

יפה.

תמיר כהן:

ההורדה של 48% ל-47% במדרגה האחרונה - - -

שגית אפיק:

המדרגה האחרונה.

היו"ר משה גפני:

אה, אוקיי. כמה כסף זה עולה?

שגית אפיק:

זה הפסד.

תמיר כהן:

זה נותן 140 מיליון שקל.

היו"ר משה גפני:

זה הפסד.

מיקי רוזנטל (המחנה הציוני):

זה הפסד.

שגית אפיק:

פעם קודמת אמרתם 230?

תמיר כהן:

זה הפסד הכנסות של 220 מיליון.

שגית אפיק:

של 220, לא 140?

מיקי רוזנטל (המחנה הציוני):

למה אתם מורידים מס לאנשים - - -

תמיר כהן:

נכון. 220 מיליון.

שגית אפיק:

שהוא מוסיף למס יסף.

היו"ר משה גפני:

רגע, מיקי, אם אפשר לא פרשנות, צריך לדעת את התוצאה של המספרים.

שגית אפיק:

220, נכון, לא 140?

תמיר כהן:

נכון. והשינוי האחרון, ההעלאה של היסף מ-2% ל-3%, זה צפוי להגדיל את הכנסות המדינה בכ-140 מיליון שקל. סך הכול ההצעה מסתכמת ל-1.1 מיליארד שקל אובדן הכנסות.

שגית אפיק:

פעם קודמת אמרתם 1.4 מיליארד.

תמיר כהן:

לא, מעולם לא.

שגית אפיק:

1.4 מיליארד. רשמנו כל מילה שלכם. 1.4 מיליארד.

מיקי רוזנטל (המחנה הציוני):

רשום אצלי שאמרתם 1.4 מיליארד ב-2017 – טוב, אולי אני לא יודע לרשום. זה מה שאמרתם. יכול להיות שלא הבנתי. אז עכשיו אתה אומר שזה - - -

היו"ר משה גפני:

בקיצור, עכשיו תגיד לוועדה, בבקשה - - -

מיקי רוזנטל (המחנה הציוני):

רגע, זה ל-2017?

תמיר כהן:

השינוי הוא מה שנקרא לבסיס הגבייה, כלומר - - -

מיקי רוזנטל (המחנה הציוני):

בסדר. זה ל-2017.

תמיר כהן:

נכון.

מיקי רוזנטל (המחנה הציוני):

ל-2018 – הסכום הכולל? אם ל-2017 זה 1.1 מיליארד, כמה זה ל-2018, אדוני?

תמיר כהן:

אותו דבר.

שגית אפיק:

גם. אותו דבר.

תמיר כהן:

אותו דבר. זה למעשה שינוי - - - בבסיס.

מיקי לוי (יש עתיד):

הבסיס הזה לא משתנה. השכר נע ככה.

מיקי רוזנטל (המחנה הציוני):

אני רק רוצה לרשום לי מה שאתם אומרים.

היו"ר משה גפני:

זאת אומרת, מה שאתה אומר, החוק הזה עולה לקופת המדינה 1.1 מיליארד בשנה?

שגית אפיק:

זה מס ההכנסה. ומס החברות – 2.7.

תמיר כהן:

אעשה סדר. בשנת 2017 – הפחתת מס הכנסה ליחידים, פלוס הפחתת שיעור אחד של מס חברות, תעלה להכנסות המדינה כ-2 מיליארד שקל.

היו"ר משה גפני:

וב-2018?

תמיר כהן:

וב-2018 היא תעלה כ-2.8 מיליארד, 2,9 מיליארד.

עודד פורר (ישראל ביתנו):

אבל החלק של חברות זה 2.7.

מיקי לוי (יש עתיד):

בקיצור, הרסו את המגזר הפרטי ונתנו לזה.

עודד פורר (ישראל ביתנו):

אפשר לקבל תשובה על השאלה הקודמת שלי?

רועי פולקמן (כולנו):

לא, אמרתי לחברי מהאופוזיציה, שכל הזמן אומרים: להשקיע בצמיחה, לעודד את המשק - - -

עודד פורר (ישראל ביתנו):

בסדר, רועי, השאלה שלי היא כזו - -

מיקי רוזנטל (המחנה הציוני):

- - - היא לא בצריכה.

עודד פורר (ישראל ביתנו):

- - אנחנו מדברים על הורדת אחוז אחד במס חברות בעלות לשנתיים של 2.7 מיליארד שקל. לחלופין, מה העלות של חזרה למתווה בחוק עידוד השקעות של 12-6, שבאמת נותן את בפריפריה, שזה מה שביקשו גם התעשיינים – מה העלות של זה?

רועי פולקמן (כולנו):

רק הערה על זה, עודד. על הפריפריה זה דיון אחד.

עודד פורר (ישראל ביתנו):

בטח שזה על הפריפריה.

רועי פולקמן (כולנו):

לא, התעשיינים רוצים את זה לכלל התעשייה.

עודד פורר (ישראל ביתנו):

בסדר.

רועי פולקמן (כולנו):

פשוט מדברים על הייטק בפריפריה.

עודד פורר (ישראל ביתנו):

אבל 12-6 לכלל התעשייה אומר: 6 בפריפריה, 12 - - -

רועי פולקמן (כולנו):

לא, אבל זה, עודד, צעד שלאורך שנים נמצא כלא יעיל, כי הוא מגיע לחמש חברות גדולות. ככלי, גם אם היה לנו כסף בלתי מוגבל, לתת את הסבסוד הזה 12-6 לתעשייה המסורתית – לא אפקטיבי. בואו ניתן את זה להכשרות מקצועיות.

עודד פורר (ישראל ביתנו):

אני יודע. כמה זה עולה? אם אפשר להגיד לפרוטוקול.

תמיר כהן:

אני מעדיף - - - הצעת חוק של חוק עידוד - - -

עודד פורר (ישראל ביתנו):

אז לא, אני לא מסכים, אגיד לך למה, כי הרי כשאנחנו באים לדבר בחוק עידוד השקעות הון, אומרים: אין כסף למס חברות. אין לנו כסף, מאיפה נביא את הכסף? עכשיו, פה מורידים אחוז במס חברות, שיכול להיות שעדיף חלק ממנו להשתמש כדי לשים ב-12-6. יכול להיות, אני לא אומר. אני רוצה, כדי לשקול את זה, את הנתונים. אם אתם לא מוכנים להגיד את הנתונים.

היו"ר משה גפני:

על מה?

עודד פורר (ישראל ביתנו):

מה העלות של ה-12-6 בחוק עידוד השקעות הון? הרי זה גם מס חברות.

היו"ר משה גפני:

אז נגיע לזה.

רועי פולקמן (כולנו):

לדעתי, אמרו את זה, עודד.

עודד פורר (ישראל ביתנו):

כן, אבל תשמע, פה אנחנו מורידים 2.7 - - -

מיקי לוי (יש עתיד):

אצביע נגד, כי מחר הולכים לקצץ 2.2 - - -

עודד פורר (ישראל ביתנו):

מיקי, אני באמצע הדברים.

מיקי לוי (יש עתיד):

אני מתנצל.

עודד פורר (ישראל ביתנו):

פה אנחנו מורידים 2.7 עלות של מס חברות, נכון?

היו"ר משה גפני:

כן.

עודד פורר (ישראל ביתנו):

זה עולה יותר לאוצר? אני רוצה לדעת כמה היה עולה אם היינו עושים חלף - - - יכול להיות שבסוף אתמוך גם בזה וגם - - -

היו"ר משה גפני:

טוב. רבותי, אתן לכם, רק שנייה.

עודד פורר (ישראל ביתנו):

טוענים פה – כמה אתה אומר? אומרים שזה 960 מיליון. זה נכון, הנתון הזה?

דוד ביטן (הליכוד):

כבוד היו"ר, בשביל מה אנחנו צריכים להפחית את המס בעניין הזה של החברות? מה זה נותן לנו?

רועי פולקמן (כולנו):

עידוד השקעות.

יצחק וקנין (ש"ס):

שעה אנחנו מדברים פה - - -

רועי פולקמן (כולנו):

עידוד השקעות, ביטן.

מיקי רוזנטל (המחנה הציוני):

אני רוצה לשאול ברצינות. אדוני, ביקשתי זכות דיבור.

יצחק וקנין (ש"ס):

שעה. איפה היית עד עכשיו?

היו"ר משה גפני:

אתן לך. רק שנייה, רבותי.

רועי פולקמן (כולנו):

עידוד השקעות. אבל אפשר לפתוח את התקציב מא'.

דוד ביטן (הליכוד):

אנחנו רבים פה על כל שקל, פתאום אתם ככה - - -

רועי פולקמן (כולנו):

למה צריך F-35? לא, באמת, אני תוהה. מה החשיבות של F-35? מסקרן אותי.

היו"ר משה גפני:

רבותי, אני מציע לאפשר לחברים.

דוד ביטן (הליכוד):

למה אתה כועס? לא למדתי בהרווארד.

רועי פולקמן (כולנו):

אבל אתה יותר חכם ממי שלומד בהרווארד.

מיקי רוזנטל (המחנה הציוני):

- - - הוא ינזוף בי עוד פעם.

היו"ר משה גפני:

די, רבותי.

קריאה:

הוא לא סתם שאל, תאמין לי.

היו"ר משה גפני:

אני רוצה להגיד לכם משהו. אני לא אומר את זה רק לאופוזיציה - - -

דוד ביטן (הליכוד):

בתחום המע"מ הורידו אחוז. חוץ מהחשמל והמים שום דבר - - -

היו"ר משה גפני:

אבל אני אומר קודם לקואליציה.

דוד ביטן (הליכוד):

הרימו גם כן, נו, באמת.

היו"ר משה גפני:

אי-אפשר אתו, אתה יודע?

דוד ביטן (הליכוד):

מה אתה רוצה? אני עוזר לך.

היו"ר משה גפני:

אני מציע ככה: יהיה דיון עכשיו, כי הדיון כבר התקיים, אבל בכל אופן. לא סתם שאלתי. זה כבר לא כסף, זו מדיניות.

מיקי רוזנטל (המחנה הציוני):

זה כסף גדול.

היו"ר משה גפני:

זאת אומרת, זה סדרי גודל, שהכסף הזה הוא מדיניות. משרד האוצר יגיד שהוא הגיש את החוק, משרד האוצר יגיד שהפחתה במס החברות תעודד חברות לבוא לכאן, הפחתה במס הכנסה תעודד - - 

דוד ביטן (הליכוד):

תעודד?

היו"ר משה גפני:

- - תעודד אנשים לצאת לעבוד. אנחנו חברי הקואליציה - - -
דוד ביטן (הליכוד):

בוא נוריד את זה ל-12%. נעודד יותר?

היו"ר משה גפני:

אנחנו חברי הקואליציה - - -

דוד ביטן (הליכוד):

12% הפחתה זה יעודד יותר את התעשייה?

מיקי רוזנטל (המחנה הציוני):

וקנין, מה העניינים? מה אתה אומר על זה?

דוד ביטן (הליכוד):

תגיד לי, פולקמן, אם נוריד ל-12% מס?

מיקי רוזנטל (המחנה הציוני):

מילא, אבל זה לא קרה - - -

רועי פולקמן (כולנו):

יש תמיד רף אופטימלי. זו שאלה טובה.

היו"ר משה גפני:

תודה רבה. תודה. 

דוד ביטן (הליכוד):

מה הרף? מי קובע את הרף?

היו"ר משה גפני:

רועי, אל תענה עכשיו.

דוד ביטן (הליכוד):

למה הרף הוא כזה ולא כזה?

רועי פולקמן (כולנו):

זו שאלה טובה.

היו"ר משה גפני:

מיקי רוזנטל, בבקשה. הבקשה שלי מהחברים, שזה יהיה בקצרה כדי שהדיון יסתיים.

מיקי רוזנטל (המחנה הציוני):

אנחנו בקצרה, אבל רק תיתנו לנו תשובה.

דוד ביטן (הליכוד):

אתה רואה, אם היה לך - - -

רועי פולקמן (כולנו):

- - -

היו"ר משה גפני:

רועי פולקמן, מיקי רוזנטל עכשיו בזכות דיבור.

דוד ביטן (הליכוד):

אתה לא יודע מה זה חקירה נגדית בבית-משפט? מה שעשיתי לך עכשיו.

היו"ר משה גפני:

בבקשה.

מיקי רוזנטל (המחנה הציוני):

קודם כול, מדובר בסכומי עתק. שתיים, השאלה איזה חלופות נבדקו. אומר חבר הכנסת פולקמן ואומר האוצר: זה יעודד את הצמיחה. ואני שואל, אם היינו משקיעים, איזה סוג של צמיחה זה יעודד? של צריכה. כי לאנשים יוותר יותר כסף, ושוב אנחנו חוזרים לעלייה מלאכותית בצמיחה. במקום להשקיע את הכסף הזה בייצור משמעותי, במפעלים, במקומות עבודה, וכו' וכו', בייעול המשק, בפריון עבודה, בעשרות דברים שהיו מביאים תוצאות במקומות הרבה יותר משמעותיים למשק הישראלי, אחד. 

שתיים, אני שואל באמת, איזה חלופות נבדקו? השוויתם, אמרתם, למה 2%? אולי נוריד ב-10%? אולי זה יביא יותר צמיחה? השאלה כמה כסף אנחנו שמים בזה. וגם כמובן, האם נבדקו חלופות אחרות אלטרנטיביות, ומה המשמעות הייתה למשל אם היינו משקיעים את הכסף הזה ברווחה? האנשים האלה אולי היו מוציאים יותר כסף.

היו"ר משה גפני:

תודה רבה. מיקי לוי, בקצרה.

מיקי לוי (יש עתיד):

קודם כול, הורדת מסים תביא אכן לצמיחה, אני מאוד מקווה, וזה יצטרך להיבחן תוך שנה, האם זה הביא חברות נוספות כדי להשקיע במשק, כן או לא. אני לא יודע לענות. אבל כשאני היום צולל לתוך המחשב ומגלה שמחר מובא לוועדה הזו הקיצוץ השלישי – 1.8 מיליארד שקל בתקציבי המשרדים, ועוד 300 מיליון שקל הרשאה להתחייב – אנחנו כבר עומדים מעל 7.4% קיצוץ רוחבי.

איתן ברושי (המחנה הציוני):

ב-2016.

מיקי לוי (יש עתיד):

קיצוץ רוחבי ב-2016. 

מיקי רוזנטל (המחנה הציוני):

זה תקציב בלי גזרות.

מיקי לוי (יש עתיד):

זה אומר פחות מיטות, זה אומר פחות רווחה, זה אומר פחות חינוך, זה אומר פחות הכול. 

יצחק וקנין (ש"ס):

אבל אולי זה יוריד את מחיר הדירות בסוף.

איתן ברושי (המחנה הציוני):

תכף נגיד על זה משהו.

מיקי לוי (יש עתיד):

השאלה באמת הנשאלת, מה יד ימין לא עושה עם יד שמאל? חברים, 7.4% קיצוץ, זה טירוף. מחר, רק מחר 2.2 מיליארד שקל הקיצוץ השלישי הרוחבי, זה לא יעבור.

היו"ר משה גפני:

מיקי, תודה.

איתן ברושי (המחנה הציוני):

אני רוצה משהו לפני שהוא עונה.

היו"ר משה גפני:

תכף האוצר יענה לך ויגיד שזה לא קשור.

מיקי לוי (יש עתיד):

מה זה לא קשור?

היו"ר משה גפני:

אם אתה היית סגן שר האוצר זה מה שהיית אומר.

מיקי לוי (יש עתיד):

לא קשור? בטח קשור.

היו"ר משה גפני:

זה משהו אחר, זה אובדן הכנסות, הם יגישו את זה בטח. בבקשה, איתן, אני מבקש בקצרה.

איתן ברושי (המחנה הציוני):

אדוני היושב-ראש, משפט אחד. 

היו"ר משה גפני:

הדיון התקיים כבר, אני לא רוצה לחזור על זה.

איתן ברושי (המחנה הציוני):

גפני, אני חושב שצריך להתנות את הסעיף הזה בתוצאה של מה שיקרה פה בתקציב המדינה בחוק ההסדרים. פולקמן, אני רוצה שתקשיב, אתה מייצג פה את התפיסה של שר האוצר. אם יסתבר, מיקי, יש פה איזו אחריות של הוועדה.

קריאות:

- - -

היו"ר משה גפני:

רגע, מה זה?

איתן ברושי (המחנה הציוני):

אורלי, אני מחכה. אי-אפשר לדבר באוזן. תראו, אני רוצה להגיד משהו ברמה העקרונית כמי שלא היה פה כל השנים. מיקי, בשלב מסוים החוקים האלה הם לא של שר האוצר ולא של הפקידים, הם של חברי הכנסת שחתומים פה על הוועדה, אח"כ של מליאת הכנסת. עכשיו נדרשת מאתנו אחריות, מה שלא כל כך היה ברור פה בשעות האחרונות. הלהט הזה לסיים ויהי מה בכל מחיר, כולל להעביר את מיסוי הקיבוצים לוועדה אחרת, הוא אובדן עשתונות של האוצר, כי לא טיפלו נכון בדברים.

רועי פולקמן (כולנו):

אבל אתה רוצה את זה.

איתן ברושי (המחנה הציוני):

רגע, תן לי לסיים. 

היו"ר משה גפני:

רועי.

איתן ברושי (המחנה הציוני):

אני חושב שההפחתה הזאת ברגע הזה היא לא אחראית, משום שהאוצר צריך להגיד איך הוא סוגר את התקציב. ההפחתה מותנית בתוצאה של הדיונים. אם יסתבר שאפשר כאן להקטין במיליארדים ושם יהיה חסר, איזו אחריות זו שלנו? 

היו"ר משה גפני:

תודה.

איתן ברושי (המחנה הציוני):

אריאל מציע להתנות את ההפחתה בסגירת התקציב.

היו"ר משה גפני:

תודה. דוד, אני מתכוון להצביע על זה, זו עמדת הממשלה. היות שאני עדיין לא חותם על חוק ההסדרים, אנחנו נמשיך את הדיונים. יכול להיות שנעשה שינוי, אבל אנחנו חייבים לאשר את זה.

קריאה:

תשאיר את זה לסוף.

דוד ביטן (הליכוד):

אני לא נגד. אני רק אומר - -

היו"ר משה גפני:

אתה צודק. 

דוד ביטן (הליכוד):

- - שלא יכולים להתווכח אם ה-20 מיליון שקלים - - -

היו"ר משה גפני:

היינו בדיון עם האוצר, דיברנו על זה.

מכלוף מיקי זוהר (הליכוד):

על כל 20 מיליון עושים פה דיונים כאילו לא יודע מה.

דוד ביטן (הליכוד):

אתה מבין, 20 מיליון שקל לניצולי שואה, ובסוף נותנים ארבעה מיליארד ככה.

רועי פולקמן (כולנו):

לא, אבל אין קשר בין הדברים, זה לא קשור.

דוד ביטן (הליכוד):

לא יכול להיות דבר כזה. זה דבר לא מקובל.

היו"ר משה גפני:

אורלי, בבקשה, בקצרה, הדיון הסתיים בפעם הקודמת.

רועי פולקמן (כולנו):

חיסכון לכל ילד זה מיליארדים, אין קשר ביניהם.

היו"ר משה גפני:

אני הולך אחרי זה להצבעה.

מיקי לוי (יש עתיד):

2.7 מיליארד. שר הרווחה סגר לי איזה מעון כי מסכן אין לו כסף.

מיקי רוזנטל (המחנה הציוני):

אני מגיש רביזיה.

היו"ר משה גפני:

בסדר. בלאו הכי אמרתי - - -

מיקי רוזנטל (המחנה הציוני):

בסדר, נצביע, נגיש רביזיה. 

היו"ר משה גפני:

אתה לא צריך להגיש אפילו רביזיה, אנחנו בדיונים עם האוצר. כבר אתמול בלילה דיברנו אתם על כל מיני נושאים.

מיקי רוזנטל (המחנה הציוני):

בסדר גמור.

היו"ר משה גפני:

אני בלאו הכי לא חותם את חוק ההסדרים עדיין. בבקשה, אורלי.

מיקי רוזנטל (המחנה הציוני):

אני רק אומר לך שאנחנו מגישים רביזיה.

היו"ר משה גפני:

בסדר גמור. אורלי.

אורלי לוי אבקסיס (ישראל ביתנו):

אדוני היושב-ראש, אני רוצה לשאול שאלה מאוד עניינית אני חושבת, האם יש לנו עודף בתקציב? כי לא ייתכן שאנחנו לוקחים למעלה משני מיליארד שקל ונותנים אותם לאוכלוסייה מאוד מסוימת.

היו"ר משה גפני:

איפה?

אורלי לוי אבקסיס (ישראל ביתנו):

פה, פה. העלות של החוק הזה בעצם באה להוסיף 2.4, כמעט 2.5 מיליארד שקל, ומנגד אנחנו הולכים ושמים מס על פיצוי פיטורין. זה נראה לי לא מאוזן, זה נראה לי לא הגיוני, ונראה לי שאנחנו באים לממן את החזקים על חשבון החלשים. פיצוי פיטורין זה לימים שחורים. בן-אדם חוסך - - -

קריאות:

- - -

איתן ברושי (המחנה הציוני):

תנו לאורלי לדבר.

אורלי לוי אבקסיס (ישראל ביתנו):

פולקמן ורוזנטל, אני אשמח מאוד שתקשיבו, כי יש פה באמת הגיון.

רועי פולקמן (כולנו):

סליחה.

מיקי רוזנטל (המחנה הציוני):

סליחה.

אורלי לוי אבקסיס (ישראל ביתנו):

2.5 מיליארד מחד, לעומת זה אנחנו פוגעים בפיצוי פיטורין, כאשר בתקציב הקודם פגענו בחיסכון לפנסיה. עכשיו תגידו לי איפה האיזון, איפה הצדק, איפה הפעולה המאזנת? כי אם בסופו של דבר אנחנו באים לממן את המתנה הזו של 2.5 מיליארד שקל, שהיא דרך אגב מאוד מאוד הגיונית כאשר אנחנו נמצאים באיזושהי פריחה כלכלית, אבל לא במצב שבו אנחנו נמצאים היום. וביום שבו אנחנו מתבקשים לאשר פה עכשיו מתנה בשווי של 2.5 מיליארד, למחרת אנחנו אמורים להצביע פה על קיצוץ רוחבי ב-2.5 מיליארד. 

מה זה קיצוץ רוחבי? זה משרד הרווחה, זה משרד השיכון, יכול להיות הדיור הציבורי, זה מדבר על שירותי חינוך. אנחנו יודעים עכשיו שגם התלמידים בפנימיות הולכים להיפגע מהקיצוץ. בסופו של דבר אנחנו מגלים שהאוכלוסיות הכי חלשות ישלמו את מה שרוצים עכשיו לתת במתנה אולי לשכבה החזקה ביותר במדינה. האם זה תקציב חברתי של שר חברתי? האם זה תקציב של פקידים שניסו לחפש כסף ומימון כדי לממן דברים אחרים? אין לי מושג מה. הגיון אין פה. גם כאשר הורדתם במע"מ זה לא הגיע לצרכן הסופי. לא הצלחתם לפקח על כך שהאוכלוסייה הכללית תהנה מזה, ובאמת יוקר המחיה ירד.

בשורה התחתונה אני רוצה להגיד שאין פה שום הגיון לוותר על 2.5 מיליארד שקל, ומצד שני לבוא ולקצץ בשירותים חברתיים, בריאותיים, חינוכיים, כדי לממן את המתנה הזו עכשיו לחברות החזקות, שגם ככה בשנים האחרונות נהנות מפעם אחר פעם של ירידת מסים. 

היו"ר משה גפני:

תודה רבה.

אורלי לוי אבקסיס (ישראל ביתנו):

הכול טוב ויפה כשהפעולה המאזנת לא תבוא על חשבון החלשים.

היו"ר משה גפני:

תודה רבה. רועי פולקמן, בקצרה, בבקשה. אני הולך להצבעה.

רועי פולקמן (כולנו):

ממש בקצרה. יש פה שני דברים, אורלי, ממש, שהם כל הזמן עולים. הרי אנחנו בעד הגדלת ההוצאה למשרדים האזרחיים, וגם בשני התקציבים האחרונים הם גדלים.

אורלי לוי אבקסיס (ישראל ביתנו):

קיצוץ רוחבי.

רועי פולקמן (כולנו):

עדיין בסך הכול הם גדלים. לצד זה יש את גישת הכלכלה החופשית שאומרת: אני יכול להגדיל את משרד הרווחה, ואני יכול גם להגיד לאזרח: יהיו לך עוד 100 שקלים בחודש לעשות אתם מה שאתה מבין. ובסוף בתוך האיזון הזה בין להגדיל את השירותים של המדינה – אני אומר, האידיאולוגיה שאנחנו מייצרים - - -

אורלי לוי אבקסיס (ישראל ביתנו):

איך זה מובא פה בחוק הזה?

רועי פולקמן (כולנו):

בכל חוק ההסדרים יש תמהיל בין הגדלה משמעותית של ההוצאה האזרחית ומשרדי ההוצאה – רווחה, חינוך, תשתיות, בריאות.

אורלי לוי אבקסיס (ישראל ביתנו):

אם אתה מוריד את המטוס האוטומטי - - - 

היו"ר משה גפני:

לא, לא. לא מתקיים דיון. לא, אורלי.

רועי פולקמן (כולנו):

רגע, רגע, משפט ואני מסיים. 

אורלי לוי אבקסיס (ישראל ביתנו):

אם אתה מוריד את המטוס האוטומטי זה לא נכון.

רועי פולקמן (כולנו):

כולל ה-400 מיליון בבריאות ועוד ועוד, לצד זה שאנחנו רוצים כחלק מצמיחה לתת בפרוגרסיבי יותר כסף פנוי לאזרח, וגם לעודד את התעשייה הישראלית בהפחתת מס חברות.

אורלי לוי אבקסיס (ישראל ביתנו):

איך הכסף פנוי לאזרח פה? איך מיטיבים?

רועי פולקמן (כולנו):

הפחתת מס הכנסה.

היו"ר משה גפני:

אורלי, אין דיון על זה. דנו על זה בשבוע שעבר.

רועי פולקמן (כולנו):

ולכן, יש במדיניות הכלכלית כאן איזון בין הרצון לתת לשוק החופשי, שבו אתה מעודד תעשייה ועסקים, ואתה מעודד את האזרח כשאתה לוקח ממנו פחות מסים, לבין - - -

אורלי לוי אבקסיס (ישראל ביתנו):

ונותן לו פחות שירותים, שהוא יכניס את היד עמוק לכיס וישלם את זה באופן פרטי. 

רועי פולקמן (כולנו):

אני מסיים בזה – לבין הקצאה יעילה יותר וחברתית יותר של המשאבים.

אורלי לוי אבקסיס (ישראל ביתנו):

כמה שמתם בדיור הציבורי? לא שמתם כלום בדיור הציבורי מכסף חדש.

רועי פולקמן (כולנו):

הדיור הציבורי זה דיון חשוב, אבל בבריאות - - -

אורלי לוי אבקסיס (ישראל ביתנו):

לא הגיע למליאה, לא הגיע לוועדה. 

רועי פולקמן (כולנו):

בבריאות שמנו יותר, בשיכון שמנו יותר.

אורלי לוי אבקסיס (ישראל ביתנו):

והורדתם את מענקי הרופאים לפריפריה.

רועי פולקמן (כולנו):

בשיקום שכונות שמנו יותר.

אורלי לוי אבקסיס (ישראל ביתנו):

לא שמתם.

היו"ר משה גפני:

די, אורלי.

רועי פולקמן (כולנו):

בתחבורה יותר, ברווחה יותר. 

אורלי לוי אבקסיס (ישראל ביתנו):

אבל, גפני, לא שמתם. זה שאתה נותן סיסמאות - - - 

רועי פולקמן (כולנו):

בכל המשרדים האזרחיים יש גידול, ולכן יש פה מדיניות מאוזנת.

אורלי לוי אבקסיס (ישראל ביתנו):

רועי, אתה נותן סיסמאות, הן לא מאוזנות.

רועי פולקמן (כולנו):

לא, יש לי כאן נתונים.

אורלי לוי אבקסיס (ישראל ביתנו):

לא, אני למדתי את תקציב משרד השיכון.

רועי פולקמן (כולנו):

גם אני.

אורלי לוי אבקסיס (ישראל ביתנו):

למדתי. גם השר וגם סגן השר לא - - -

רועי פולקמן (כולנו):

בשיקום שכונות אחיך, מה? 

אורלי לוי אבקסיס (ישראל ביתנו):

נו, על זה הוא נלחם. לא הצבעתם.

רועי פולקמן (כולנו):

כמה הגדלנו?

היו"ר משה גפני:

לא, רועי, אורלי, מה יש לכם אתם? בבקשה, ממש בקצרה. הדיון לא מתקיים. 

יואש בן יצחק:

רק רציתי להגיד שני דברים. א', אנחנו מברכים תמיד על הורדת מס, זה חשוב, אבל צריך לזכור שמס חברות משלמות חברות שמרוויחות. יש הרבה חברות קטנות ובינוניות שלא מרוויחות.

היו"ר משה גפני:

גם מס הכנסה ליחידים זה כך.

יואש בן יצחק:

יפה. מצד שני את הכסף הזה היה אפשר להוריד בביטוח הלאומי של המעסיקים לדוגמה, ואז זה היה חל על כולם.

אורלי לוי אבקסיס (ישראל ביתנו):

נכון.

יואש בן יצחק:

ועדיין מברכים על ההורדה.

קריאה:

היה עוזר יותר לחברות הקטנות.

אורלי לוי אבקסיס (ישראל ביתנו):

יותר חכם, הנה, באותו סכום.

היו"ר משה גפני:

רבותי.

יואש בן יצחק:

ואתם מעדיפים את ה-6-12 בפריפריה? או שאתם מעדיפים הורדת אחוז של מס חברות?

רועי פולקמן (כולנו):

6-12 בפריפריה.

היו"ר משה גפני:

שמה? לא שמעתי.

איתן ברושי (המחנה הציוני):

מעדיפים 6-12 בפריפריה מאשר פה.

קריאה:

זה יעזור לנו הרבה יותר בתחרות העולמית שלנו.

אורלי לוי אבקסיס (ישראל ביתנו):

אז מה? אתם לא בדין ודברים עם האוצר?

היו"ר משה גפני:

תגידו, בבקשה, רק לגבי הבורסה, זה מטריד אותי כל הזמן, הבורסה נמצאת במצב - - -

קריאות:

- - -

היו"ר משה גפני:

על הבורסה, המס יסף.

קריאה:

מס יסף זה כולל, זה כל הרווחה.

היו"ר משה גפני:

והבורסה גם? הבורסה במצב קשה. אתם לא מחריגים את הבורסה? רבותי, אני עובר להצבעה.

שגית אפיק:

הצבעה על הסתייגויות.

היו"ר משה גפני:

אה, על הסתייגויות. בבקשה, זהבה, הבמה לרשותך.

מיקי רוזנטל (המחנה הציוני):

אנחנו מצטרפים לכל ההסתייגויות, מגישים מהאופוזיציה.

זהבה גלאון (מרצ):

בדיוק. 

שגית אפיק:

יש לך גם הסתייגות, מיקי.

מיקי רוזנטל (המחנה הציוני):

אני יודע.

היו"ר משה גפני:

כמה הסתייגויות? זהבה, כמה יש לך? לא הרבה.

זהבה גלאון (מרצ):

לפרק הזה לא.

היו"ר משה גפני:

כן, בסדר.

אורלי לוי אבקסיס (ישראל ביתנו):

זהבה, אני מצטרפת.

זהבה גלאון (מרצ):

ברור, ברור. 

היו"ר משה גפני:

שש הסתייגויות.

זהבה גלאון (מרצ):

זה כל האופוזיציה, כולל אורלי, בהסתייגות. אדוני, לסעיף 89(3) במקום סעיף 21(א) יבוא 121(א): המס על הכנסתו החייבת של יחיד בשנת המס יהיה כדלהלן: על כל שקל חדש מ-238,000 שקלים החדשים הראשונים – 31%, על כל שקל חדש מ-238,001 שקלים חדשים עד 454,860 שקלים חדשים – 35%, על כל שקל חדש מ-454,861 שקלים חדשים עד 720,000 שקלים חדשים – 45%, ועל כל שקל חדש נוסף – 55%. זה לסעיף הזה. 

במקום סעיף 89(4) יבוא - - -

היו"ר משה גפני:

זו עדיין אותה הסתייגות?

זהבה גלאון (מרצ):

כן.

היו"ר משה גפני:

צריך להצביע קודם.

זהבה גלאון (מרצ):

אתה יכול להצביע.

שגית אפיק:

להצביע.

היו"ר משה גפני:

מי בעד ההסתייגות של חברת הכנסת זהבה גלאון? ירים את ידו.

זהבה גלאון (מרצ):

אורלי.

מיקי רוזנטל (המחנה הציוני):

אורלי, תרימי את היד.

דוד ביטן (הליכוד):

זהבה, יש לך הרבה הסתייגויות?

היו"ר משה גפני:

שש הסתייגויות.

אורלי לוי אבקסיס (ישראל ביתנו):

אני לא יכולה להצביע, הוא פה.

מיקי רוזנטל (המחנה הציוני):

שישה הצביעו.

היו"ר משה גפני:

מי נגד?

זהבה גלאון (מרצ):

מה, ביטן?

דוד ביטן (הליכוד):

יש לך הרבה?

זהבה גלאון (מרצ):

לא, הפעם סולידי, שש.

הצבעה

בעד ההסתייגות – 3

נגד – 6

נמנעים – אין

ההסתייגות לא נתקבלה.

מיקי לוי (יש עתיד):

חמישה, ספרנו.

קריאה:

נאוה הצביעה. נו, באמת.

היו"ר משה גפני:

נאוה הצביעה.

מיקי לוי (יש עתיד):

דוד חלם.

דוד ביטן (הליכוד):

מה הבעיה? אבל הצבעתי.

מיקי לוי (יש עתיד):

דוד חלם, הפסדתם.

היו"ר משה גפני:

למה? כמה היו?

דוד ביטן (הליכוד):

הצבעתי. תגיד לי, מה קורה לך, אתה?

קריאות:

- - -

יצחק וקנין (ש"ס):

מיקי, גם ככה הייתם שלושה, איך ניצחת?

דוד ביטן (הליכוד):

אני גם הצבעתי.

היו"ר משה גפני:

6 – נגד, 3 – בעד. ההסתייגות לא התקבלה.

דוד ביטן (הליכוד):

אני רק רוצה להגיד לך דבר פשוט - - -

היו"ר משה גפני:

ההסתייגות לא התקבלה, אני באמצע הצבעה. עכשיו תגיד.

דוד ביטן (הליכוד):

אני אומר לך דבר אחד, כל מי שנחקר אצלו בחדר הסגור נתן הודאה תוך שתי דקות.

אורלי לוי אבקסיס (ישראל ביתנו):

לכם אין עוד אחד? אה, יש לכם שניים.

זהבה גלאון (מרצ):

על מה מדובר?

רועי פולקמן (כולנו):

שמיקי כניצב היה אדם מאוד משכנע.

דוד ביטן (הליכוד):

מה, רק עכשיו הבנת? רק עכשיו הוא הבין. נו, מה תגידו על זה? אז מה, צוחקים, מה קרה?

היו"ר משה גפני:

בבקשה, זהבה, יש לך עוד חמש הסתייגויות מעניינות?

זהבה גלאון (מרצ):

כן, לסעיף הזה. הן סולידיות. 

היו"ר משה גפני:

ויש עוד הסתייגויות?

שגית אפיק:

יש אחת.

היו"ר משה גפני:

אני פשוט רוצה לדעת אם אני יכול ללכת לאכול סנדוויץ'.

מיקי רוזנטל (המחנה הציוני):

כן, אתה יכול.

שגית אפיק:

אתה יכול.

זהבה גלאון (מרצ):

אתה יכול. יחליף אותך רועי פולקמן.

היו"ר משה גפני:

רועי פולקמן. תודה רבה.

(היו"ר רועי פולקמן, 16:15)

זהבה גלאון (מרצ):

במקום סעיף 89(4) יבוא בסעיף 121(ב)(א) "בכל מקום", במקום 800,000 שקלים חדשים יבוא 600,000 שקלים, ובמקום 2% יבוא 3%.

דוד ביטן (הליכוד):

פולקמן, איך אתה מרגיש עכשיו?

היו"ר רועי פולקמן:

- - - בבקשה, סליחה.

זהבה גלאון (מרצ):

אפשר להצביע על ההסתייגות הזאת, אדוני.

היו"ר רועי פולקמן:

כן, אפשר. בבקשה, מיכל, תצביעי.

זהבה גלאון (מרצ):

לא, שואלים: מי בעד?

היו"ר רועי פולקמן:

אני מבין את הפרוצדורה. 

זהבה גלאון (מרצ):

אין לכם רוב. תצביע.

דוד ביטן (הליכוד):

רגע, פולקמן, התייעצות סיעתית.

היו"ר רועי פולקמן:

קדימה, בבקשה. מי תומך בהסתייגות כפי שהוקראה על-ידי חברת הכנסת זהבה גלאון?

זהבה גלאון (מרצ):

הנה, מיכל בירן גם.

היו"ר רועי פולקמן:

מי נגד?

דוד ביטן (הליכוד):

רגע, מיקי לא הצביע.

הצבעה

בעד ההסתייגות – 4

נגד – 7

נמנעים – אין

ההסתייגות לא נתקבלה.

היו"ר רועי פולקמן:

ההסתייגות לא התקבלה.

זהבה גלאון (מרצ):

טוב. בסעיף 89(5) – במקום 35% יבוא 40%. הצבעה.

היו"ר רועי פולקמן:

מי בעד ההסתייגות? מי נגד? 

בצלאל סמוטריץ (הבית היהודי):

אני רוצה שתסבירי אותה. לא הבנתי.

הצבעה

בעד ההסתייגות – 4

נגד – 7

נמנעים – אין

ההסתייגות לא נתקבלה.

היו"ר רועי פולקמן:

קדימה. ההסתייגות לא התקבלה.

זהבה גלאון (מרצ):

במקום סעיף 89(6) יבוא סעיף 126(א), במקום "בשיעור של 25%" יבוא "בשיעורים אלה". על כל שקל חדש - - -

יצחק וקנין (ש"ס):

זה יבוא היום להצבעה וזה עבר.

זהבה גלאון (מרצ):

סליחה.

היו"ר רועי פולקמן:

אנחנו רוצים להתעמק בהסתייגות.

זהבה גלאון (מרצ):

אתה שם לב שאני קוראת את ההסתייגות, אדוני? בבקשה.

יצחק וקנין (ש"ס):

זהבה, אחרונה שהייתי רוצה להפריע לה.

זהבה גלאון (מרצ):

אבל זו הסתייגות שאני יודעת שהיא מדברת אליך. על כל שקל חדש מ-1.2 מיליון השקלים החדשים הראשונים – 20%, על כל שקל חדש נוסף – 30%.

היו"ר רועי פולקמן:

1.2 מיליון מהכנסתו של הפרט? יאללה, נשמע מרשים מאוד.

זהבה גלאון (מרצ):

אפשר להצביע.

היו"ר רועי פולקמן:

בבקשה. מי בעד? מי נגד?

הצבעה

בעד ההסתייגות – מיעוט

נגד – רוב

נמנעים – אין

ההסתייגות לא נתקבלה.

היו"ר רועי פולקמן:

ההסתייגות לא התקבלה.

זהבה גלאון (מרצ):

והסתייגות אחרונה, אדוני, לסעיף הזה. 

דוד ביטן (הליכוד):

למה? הגדילו את השטח. מה אתה רוצה? כמה דונם יש עכשיו?

היו"ר רועי פולקמן:

אנחנו לא סוגרים את עניין עמונה עכשיו, אדוני יו"ר הקואליציה.

דוד ביטן (הליכוד):

כמה יש עכשיו? 

זהבה גלאון (מרצ):

סמוטריץ.

היו"ר רועי פולקמן:

עכשיו הם מנהלים משא-ומתן על עמונה.

זהבה גלאון (מרצ):

סמוטריץ, זה המס על עמונה. סעיף 5. אחרי סעיף קטן 6 יבוא 7, בסעיף 32 אחרי פסקה (16) יבוא (17), הוצאות למתן שכר או טובות הנאה שנתן מעביד לעובד יחיד בחלק השכר שעולה על מכפלת 15 של השכר שמקבל העובד. לעניין זה, "השכר שמקבל העובד", שכר מינימום כהגדרתו בסעיף 1 לחוק שכר מינימום 1987 או שכר העבודה הנמוך ביותר המשתלם לעובד אצל אותו מעביד לשנה מסוימת לפי הגבוה. תראה, אדוני, זה נשמע - - -

היו"ר רועי פולקמן:

מאוד יצירתי. מאוד יפה.

זהבה גלאון (מרצ):

זה נשמע מסובך, אבל אתם ממשלה חברתית. אפשר להצביע.

היו"ר רועי פולקמן:

מי בעד ההסתייגות? מי נגד? 

הצבעה

בעד ההסתייגות – מיעוט

נגד – רוב

נמנעים – אין

ההסתייגות לא נתקבלה.

היו"ר רועי פולקמן:

ההסתייגות לא התקבלה.

זהבה גלאון (מרצ):

אי, אי, אי.

היו"ר רועי פולקמן:

כמעט, אבל זה היה יפה. בבקשה.

אורלי לוי אבקסיס (ישראל ביתנו):

שימי רביזיה.

זהבה גלאון (מרצ):

אה, רביזיה, נכון. תודה, אורלי.

היו"ר רועי פולקמן:

רביזיה על ההסתייגויות. יש עוד הסתייגויות?

שגית אפיק:

יש למיקי רוזנטל, נכון?

היו"ר רועי פולקמן:

בבקשה.

מיקי רוזנטל (המחנה הציוני):

כן. ההסתייגות שלי, באמת, אני חושב שכדאי שתקשיבו כי זה נוגע לכולכם, ואני מנסה לשכנע אתכם בכנות.

דוד ביטן (הליכוד):

דבר.

מיקי רוזנטל (המחנה הציוני):

הבורסה בצרות, מספר האנשים שמשקיעים בה הולך ויורד, אני מבקש – ואני לא מבין למה האוצר מתנגד – לא להחיל את החוק הזה על המשקיעים בבורסה, אנחנו מעוניינים לעודד.

היו"ר רועי פולקמן:

אז לא להפחית מס הכנסה ממי שמשקיע בבורסה?

מיקי רוזנטל (המחנה הציוני):

כן. מס היסף שלא יכלול את הרווחים בבורסה. שיישאר המס של - - -

מיקי לוי (יש עתיד):

גם ככה אין רווחים.

מיקי רוזנטל (המחנה הציוני):

גם ככה אין רווחים, המצב קשה. אם אנחנו רוצים להציל את הבורסה הזאת, לפחות את המינימום הזה.

היו"ר רועי פולקמן:

התייחסות? זה ברור.

מיקי לוי (יש עתיד):

להפך, עוד ביקשתי להוריד את המס לארבע שנים.

היו"ר רועי פולקמן:

הנקודה ברורה.

מיקי רוזנטל (המחנה הציוני):

אני מאוד מבקש שתצביעו בעד ההסתייגות.

היו"ר רועי פולקמן:

ההתייחסות לעניין הזה, למס היסף.

איליה כץ:

מס יסף נועד למעשה לגבות מס מכל ההכנסות של כל פרט מהמקורות שלו. הוא נלקח רק מאנשים עם הכנסות מאוד גבוהות ב - - - הכי גבוהים של המשק. ולכן, בשביל לממן את ההורדה של המדרגות הנמוכות היינו צריכים להעלות שם. 

שגית אפיק:

השאלה אם כהוראת שעה אי-אפשר להוריד את הבורסה מגדר זה בגלל המצב שקיים.

איליה כץ:

אם אנחנו רוצים שהחוק יישאר באותן מסגרות אנחנו צריכים לוותר על הורדת מס יסף במדרגות הנמוכות. 

היו"ר רועי פולקמן:

 זה מייצר בעיה פיסקלית שצריך לאזן.

מיקי רוזנטל (המחנה הציוני):

איזו בעיה פיסקלית?

היו"ר רועי פולקמן:

הכסף שמימן את ההפחתה.

מיקי רוזנטל (המחנה הציוני):

זה לא המס יסף.

שגית אפיק:

כל המס יסף הוא 140 מיליון.

מיקי רוזנטל (המחנה הציוני):

לא כל המס יסף, זה רק המס על הבורסה בתוך המס יסף. הרי אין עכשיו השקעות בבורסה, אין רווחים בבורסה. אם לקחו פה הרבה כסף בחשבון אז טעו. חבל, זו טעות איומה.

עודד פורר (ישראל ביתנו):

רועי, הרי כשנולד מס היסף והובא פה לוועדה לא אנחנו היינו פה, אבל כשהוא נולד במתכונת הראשונה נכתב שהוא נולד בגלל שיש בעיה בגבייה ויש ירידה גדולה מאוד בהכנסות המדינה. אם ככה נולד מס היסף, לכאורה במצב של גידול מאוד משמעותי בהכנסות המדינה, היה צריך להוריד את מס היסף. 

עכשיו מה שקורה זה שיש גידול משמעותי בהכנסות המדינה ומגדילים את מס היסף. אז דווקא במתכונת הזו אני בהחלט חושב שאת ההערה של מיקי רוזנטל שווה שהאוצר ישקול בהקשר של החרגת הבורסה לניירות ערך. אנחנו יושבים פה בחקיקה אחרת כדי לחשוב איך מצילים את הבורסה, ואנחנו עושים פה חקיקה שרק תפגע בבורסה כי לאף אחד אין אינטרס להשקיע שם עכשיו.

אורלי לוי אבקסיס (ישראל ביתנו):

כן, אבל עוד מעט הרווחים של הבורסה יהיו בעיקר של הבנקים. השאלה אם אנחנו באים עכשיו להגן על הבנקים, כי בשינוי מבנה הבורסה - - -

קריאות:

- - -

מיקי רוזנטל (המחנה הציוני):

מס יסף לא שייך לבנקים, זה רק על אנשים פרטיים.

אורלי לוי אבקסיס (ישראל ביתנו):

בשינוי מבנה הבורסה אנחנו עושים עכשיו - - -

מיקי רוזנטל (המחנה הציוני):

זה רק על אנשים פרטיים, זה לא מס חברות. 

אורלי לוי אבקסיס (ישראל ביתנו):

בסדר. אבל קחו בחשבון שאנחנו עושים פה גם חוק של שינוי מבנה הבורסה שאומר – שוב פעם, מי בעלי הרווחים, מי בעלי הבורסה וכן הלאה, אז יכול להיות שכל שינוי פה ישפיע גם על החוק ההוא.

היו"ר רועי פולקמן:

אורלי, תודה. חברים, מכיוון שכבר התקיים הדיון, ממש משפט ואנחנו מתקדמים.

ג'ק בלנגה:

בשני משפטים על הנושא של הבורסה. אתמול אושר כאן פרק של מיסוי חברות ארנק. הפרק הזה יפגע מהותית מאוד בבורסה, כי המשמעות של הפרק הזה שהעודפים יחולקו מהחברות, והמון השקעות יצאו מהבורסה, וצריך לקחת את זה בחשבון בקבלת ההחלטה היום. ואני אסביר מה שקורה בחוק של היום.

היו"ר רועי פולקמן:

לא, זה ברור. הדיון התקיים. 

אורלי לוי אבקסיס (ישראל ביתנו):

לא, למה? שיסביר.

ג'ק בלנגה:

בחוק של היום, העלאת מס היסף היום נולדה בגלל הורדת מס החברות, היא לא קשורה למס על הבורסה. על מנת ליצור איזון של 50% בשיעור המס עלה מס היסף, ולא הייתה כוונה לממשלה להעלות את המס על הבורסה. 

אורלי לוי אבקסיס (ישראל ביתנו):

מאיזה סכום מס היסף?

ג'ק בלנגה:

בהחלטה של המחליטים אין העלאת מס על הבורסה. כרגע בדרך לא דרך העלו את זה בעקיפין. לכן, החוק הזה הגיע ל-28% מס על הבורסה, זו לא הייתה הכוונה לממשלה. לא הייתה החלטת ממשלה על זה, וכרגע מצביעים על משהו שהוא לא במסגרת החלטת ממשלה.

מיקי רוזנטל (המחנה הציוני):

זה גם סותר את ההיגיון.

קריאה:

מס היסף לא היה בחוק ההסדרים בהחלטת הממשלה?

ג'ק בלנגה:

הוא היה, אבל הוא - - -

היו"ר רועי פולקמן:

רק שאלה, חברים מהאוצר, החלק של היסף רק על הבורסה, לא שאר הדברים, מה שוויו בהכנסות המדינה?

אורלי לוי אבקסיס (ישראל ביתנו):

הם הלכו לחפש מאיפה לקחת את הכסף?

איליה כץ:

אין לנו פה הערכה של זה, כי זה מאוד תלוי ברווחים בבורסה בשנה הספציפית.

היו"ר רועי פולקמן:

סדרי גודל.

מיקי רוזנטל (המחנה הציוני):

בסדר, אבל לקחתם איזה שיעור שהערכתם שהוא נכון, מה השיעור? 
איליה כץ:

הערכנו. על סמך ההכנסות עם מס יסף בשנים הקודמות כמה מרוויחים מאחוז מס יסף נוסף. אני רוצה עוד פעם לחזור לטובת הוועדה, מס יסף חל רק על הכנסות מעל 53,000 שקל בחודש. 

קריאות:

- - -

היו"ר רועי פולקמן:

 עודד, אני רוצה לומר, כי היה כבר דיון על זה, תראו, אפשר לנהל דיון על הבורסה בנפרד. העיקרון הבסיסי כאן זה שממסים יותר את ההכנסות הגבוהות מאוד גם בבורסה כדי לתת הפחתה להכנסות הנמוכות והבינוניות, זה הרציונל.

עודד פורר (ישראל ביתנו):

המיסוי על ההכנסות הגבוהות מאוד לא היה מעל 50,000 שקל. גם בדיון הקודם הם דיברו על כלל ההכנסות. זאת אומרת, מישהו שמרוויח משכורת של 30,000, 35,000 שקל ויש לו תיק ניירות ערך הוא כבר נמצא במס יסף, הוא לא שם.

היו"ר רועי פולקמן:

בסדר. אבל מי שההכנסות שלו זה 50,000 - - -

קריאות:

- - -

היו"ר רועי פולקמן:

חברים, זו כרגע המדיניות, בואו נעלה את זה להצבעה. 

אורלי לוי אבקסיס (ישראל ביתנו):

אדוני, הלוואי שחברי הקואליציה היו נלחמים ככה להגן על האוכלוסיות החלשות כמו שהם מגנים עכשיו על מי שמרוויח למעלה מ-50,000 שקל ומשהו בחודש.

היו"ר רועי פולקמן:

כל הדבר הזה זה למען האוכלוסייה. אורלי, כל הפעולה כאן היא להוריד מסים לאוכלוסיות החלשות ולמעמד הביניים.

אורלי לוי אבקסיס (ישראל ביתנו):

לא, לא, רועי, כשאתם צודקים אתם צודקים, כשאתם לא בסדר אתם לא בסדר. בנושא הזה אני אתכם.

היו"ר רועי פולקמן:

אבל מה זאת אומרת, זה מס הכנסה.

אורלי לוי אבקסיס (ישראל ביתנו):

לא באה להגן על מי שמרוויח למעלה מ-50,000 ומשהו. אבל כאשר אנחנו מורידים מאחרים בקיצוץ רוחבי אז אני קצת בבעיה. אני פה אתכם.

רחל עזריה (כולנו):

אורלי, בדיון על פיצוי הפיטורין אני חייבת לומר שהיה פה ויכוח ארוך של הח"כים להעלות את השכר של 50,000, ואני - - -

אורלי לוי אבקסיס (ישראל ביתנו):

אני עדיין חושבת שבפיצוי פיטורין אסור לגעת. 

רחל עזריה (כולנו):

אני הרגשתי מאוד מאוד לא בנוח.

אורלי לוי אבקסיס (ישראל ביתנו):

בפיצוי פיטורין אסור לגעת. מס היסף קחו יותר. קחו יותר, אל תגעו בפיצויים. קחו את המס יסף.

רחל עזריה (כולנו):

אבל להעלות ל-50,000 זה בדיוק לדאוג לאוכלוסייה הזאת. אף אחד לא בדיון אפילו על מס היסף – אחרי זה מבקשים להעלות את זה.

אורלי לוי אבקסיס (ישראל ביתנו):

את לא מבינה מה קורה פה עכשיו, החבר'ה של הקואליציה מנסים להגן על מס היסף הזה ולהוריד אותו.

היו"ר רועי פולקמן:

רחל, תודה. אורלי, תודה. חברים, אנחנו מצביעים על ההסתייגות.

אורלי לוי אבקסיס (ישראל ביתנו):

בפיצוי פיטורין לא צריך לגעת, זה פיצוי פיטורין.

היו"ר רועי פולקמן:

ביטן, עודד, אנחנו מצביעים על ההסתייגות. בבקשה.

ג'ק בלנגה:

עוד משפט אחד.

היו"ר רועי פולקמן:

לא. הדיון התקיים כבר, זה לא הזמן, אני מתנצל.

ג'ק בלנגה:

רק חשוב שחברי כנסת יהיו מודעים לזה. ההחלטה עכשיו בהצבעה מחייבת עוד כ-100,000 אנשים להגיש דוחות מס.

היו"ר רועי פולקמן:

בסדר, זה עלה.

אורלי לוי אבקסיס (ישראל ביתנו):

100,000 אנשים חזקים.

היו"ר רועי פולקמן:

לרובם יש רואה-חשבון.

אורלי לוי אבקסיס (ישראל ביתנו):

חזקים שגם ככה יש להם רואה-חשבון.

היו"ר רועי פולקמן:

חברים, מי בעד ההסתייגות? מי נגד?

זהבה גלאון (מרצ):

יש ניצחון.

הצבעה

בעד ההסתייגות – מיעוט

נגד – 7

נמנעים – אין

ההסתייגות לא נתקבלה.

היו"ר רועי פולקמן:

ההסתייגות לא התקבלה. יש עוד הסתייגויות? 

שגית אפיק:

למיקי. הוא ירד מזה.

היו"ר רועי פולקמן:

אין הסתייגויות. אנחנו הולכים להצביע על הסעיף.

שגית אפיק:

אתה לא יכול להצביע על הסעיף, כי הם עשו רביזיה.

אורלי לוי אבקסיס (ישראל ביתנו):

גם על השם אפשר?

היו"ר רועי פולקמן:

בקיצור, תהיה הצבעה אחרי הרביזיה.

מיקי רוזנטל (המחנה הציוני):

אחרי שנצביע על החוק אנחנו יכולים להצביע עליו, כי יש רביזיה על ההסתייגויות. אז אני אבקש רביזיה על החוק.

היו"ר רועי פולקמן:

חברים, חמש דקות הפסקה, והדיון יתחדש.

(הישיבה נפסקה בשעה 16:25 ונתחדשה בשעה 19:15.)

היו"ר משה גפני:

אני מחדש את הישיבה. אנחנו מצביעים על החוק הקודם שקיימנו בו דיון על הפחתות המסים. 

רבותי, אני מבקש שיהיה שקט. אם לא יהיה שקט אני אוציא את האנשים. אני מצביע על החוק של הפחתות המס ליחידים, הפחתות מס החברות, מס יסף. היו הסתייגויות על החוק. אני מבקש לומר מה ההסתייגות הראשונה.

קריאה:

לא, אבל הצבענו על ההסתייגויות.

מיקי רוזנטל (המחנה הציוני):

אנחנו הצבענו על ההסתייגויות. על הרביזיה שביקשתי צריך להצביע.

קריאה:

את ההסתייגויות גמרנו.

היו"ר משה גפני:

על הרוויזיות.

אורלי לוי אבקסיס (ישראל ביתנו):

גם זהבה עשתה רביזיה.

שגית אפיק:

יש רביזיה על הסתייגות של זהבה שדיברה על שינוי שיעורי המס.

מיקי רוזנטל (המחנה הציוני):

אפשר לבקש פה שקט?

היו"ר משה גפני:

אני מבקש שיהיה שקט. אריאל, להפסיק, אחרת נוציא אתכם. 

מי בעד הרביזיה? ירים את ידו.

מיקי רוזנטל (המחנה הציוני):

תרים יד.

היו"ר משה גפני:

תספור. אני מבקש לא לדבר בהצבעה. מי נגד?

הצבעה

בעד – 7

נגד – 9

נמנעים – אין

הרביזיה לא נתקבלה.

היו"ר משה גפני:

שבעה בעד, תשעה נגד, הרביזיה לא התקבלה. הרביזיה הבאה. 

שגית אפיק:

רביזיה של קבוצת מרצ להעלאת מס היסף ל-3% ושהשיעור יהפוך ל-600,000 שקלים.

היו"ר משה גפני:

מי בעד הרביזיה? מי נגד?

הצבעה

בעד – מיעוט

נגד – רוב

נמנעים – אין

הרביזיה לא נתקבלה.

היו"ר משה גפני:

הרביזיה לא התקבלה. הבאה.

שגית אפיק:

הסתייגות של מרצ על הפחתת מדרגות המס מהמדרגה הרביעית.

זהבה גלאון (מרצ):

לא, זה לא הסתייגות של מרצ, זה של כל האופוזיציה.

שגית אפיק:

של כל האופוזיציה, סליחה. הקראת אותן, נכון, סליחה.

היו"ר משה גפני:

מי בעד הרביזיה? ירים את ידו.

אחמד טיבי (הרשימה המשותפת):

הסתייגות או רביזיה?

היו"ר משה גפני:

רביזיה. על הסתייגויות הצביעו. מי נגד?

הצבעה

בעד – 7

נגד – 9

נמנעים – אין

הרביזיה לא נתקבלה.

היו"ר משה גפני:

הרביזיה לא התקבלה. 

שגית אפיק:

רביזיה נוספת על ההסתייגות שמדברת על ניכוי הוצאות שכר לעובד. 

היו"ר משה גפני:

מי בעד הרביזיה? מי נגד? 

הצבעה

בעד – 7

נגד – 10

נמנעים – אין

הרביזיה לא נתקבלה.

היו"ר משה גפני:

הרביזיה לא התקבלה. אני רוצה שהוא ינהל עכשיו את התרבות.

מיקי רוזנטל (המחנה הציוני):

מה עשרה? כמה חברים יש בוועדה? 17?

שגית אפיק:

רביזיה לגבי ההסתייגות שמיקי רוזנטל הציג בשם האופוזיציה.

קריאות:

- - -

היו"ר משה גפני:

רבותי, לא לדבר.

שגית אפיק:

הייתה רביזיה על ההסתייגות שלך?

היו"ר משה גפני:

ביטון, מהכיוון שלך יש דיבורים.

מיקי רוזנטל (המחנה הציוני):

ביקשתי רביזיה. זו רביזיה מאוד חשובה, זה על המס על הבורסה. אני אומר לכם עוד פעם, זאת טעות לא לקבל - - -

היו"ר משה גפני:

בסדר.

מיקי רוזנטל (המחנה הציוני):

בסדר, אני יודע שאתה - - -

היו"ר משה גפני:

אני לא גומר את החוק הזה אפילו שאני אצביע עליו.

מיקי רוזנטל (המחנה הציוני):

אני אבקש רביזיה על החוק כולו.

היו"ר משה גפני:

מי בעד הרביזיה? ירים את ידו. מי נגד?

הצבעה

בעד – 7

נגד – 10

נמנעים – אין

הרביזיה לא נתקבלה.

היו"ר משה גפני:

הרביזיה לא התקבלה. מה יש עוד? 

רבותי, אנחנו מצביעים על החוק.

מיקי רוזנטל (המחנה הציוני):

אנחנו נגד. האופוזיציה נגד.

שגית אפיק:

אז הסעיפים הם 89(א2) זאת תוספת שהתווספה בהקראה, פסקה (3) ל-89, פסקה (4) ופסקה (6). סעיף 90, 91, 92(א3) וסעיף 93 כולו, סעיף 94 ו-95.

היו"ר משה גפני:

מי בעד החוק? ירים את ידו. אני רק רוצה להקדים ולומר - - -

קריאות:

- - -

היו"ר משה גפני:

אני מבקש לא לדבר. באמת, זה לא בסדר הדבר הזה. אנחנו מכבדים אתכם ואתם כאן, ואנחנו מאוד נהנים להיות פה כל כך הרבה שעות, אז גם תתחשבו בנו.

החוק הזה בא להפחית מסים, אני רוצה שהחברים ידעו, גם אלה שלא היו בדיון, החוק הזה עלותו גבוהה. 

קריאה:

החוק הזה מה?

מיקי רוזנטל (המחנה הציוני):

עלותו גבוהה. בערך ארבעה מיליארד שקל.

אורלי לוי אבקסיס (ישראל ביתנו):

אבל תגיד למי הוא מפחית מסים.

היו"ר משה גפני:

אבל אני לא יכול ככה. אי-אפשר לקיים דיון. 

מיקי רוזנטל (המחנה הציוני):

עולה למדינה, היא מוותרת על מסים בהיקף של כמעט ארבעה מיליארד שקלים.

היו"ר משה גפני:

על כל פנים, הפחתות המסים הללו הן הפחתות מסים שלפי הדעה שמביאה את הפחתות המסים גם אנחנו הבאנו הפחתות מסים בכנסת השמונה-עשרה. הבאנו גם אחרי זה הפחתות מסים.

קריאות:

- - -

היו"ר משה גפני:

מה זה הדבר הזה? באמת, מה זה הצחוק הזה? אני פשוט עכשיו אתחיל להוציא. מספיק.

הפחתות המסים האלה – גם מס החברות וגם המס על היחידים, אני לא מדבר על אלה שיש תוספת במיסוי – יגרמו לכך שיותר חברות יהיו כאן ואנשים יצאו לעבודה. ההפחתה במסים היא הפחתה. 

יש כאלה שטוענים שסכומים מהסוג הזה אם היו הולכים למקומות אחרים היה אפשר לעשות אתם הרבה יותר דברים פרודוקטיביים, על אף שאלה שני דברים שונים. זה בצד של ההכנסה, זה בצד של ההוצאה, זה משהו שונה לחלוטין. מיקי לוי, אתה היית סגן שר האוצר, ומנו טרכטנברג שהיה - - -

אורלי לוי אבקסיס (ישראל ביתנו):

- - -

היו"ר משה גפני:

אני לא מביע עמדה.

קריאות:

- - -

היו"ר משה גפני:

אני אצביע עם הקואליציה. זה מה שהממשלה הביאה, אני אצביע בעד זה, יש בזה אלמנטים חיוביים מאוד. היות שאני לא אחתום על חוק ההסדרים עד שאני לא אשב עם שר האוצר – אני אמור לשבת אתו, ואני אמור עוד לשבת פה על דיונים נוספים – נעלה את הדברים האלה, אם ניתן לעשות שינויים ניתן לעשות שינויים, אם לא ניתן לעשות שינויים החוק הזה יתקבל כמו שהוא, הוא הפחתה במס על היחידים והפחתה במס החברות.

אורלי לוי אבקסיס (ישראל ביתנו):

הוא העלאה במס על - - -

היו"ר משה גפני:

זה לא החוק.

אורלי לוי אבקסיס (ישראל ביתנו):

זה לא משנה. אבל - - -

היו"ר משה גפני:

בסדר, אפשר על כל דבר להגיד את זה.

אורלי לוי אבקסיס (ישראל ביתנו):

- - - תשים לנו איזון.

היו"ר משה גפני:

זו הפחתה. מי בעד אישור הצעת החוק? ירים את ידו. תספור. מי נגד?

הצבעה

בעד – 10

נגד – מיעוט

נמנעים – אין

פרק ח' כולו (מסים), מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנות 2017 ו-2018), התשע"ז–2016 (מ/1083), סעיפים 89(3), (4) ו-(6), 90 עד 91, 92(א)(3), 93 עד 95 (הפחתת מס חברות, מס הכנסה ושבח ריאלי), נתקבל.

היו"ר משה גפני:

10 בעד. הצעת החוק התקבלה.

איתן ברושי (המחנה הציוני):

עכשיו תבינו למה לוקחים "עיר עולים", מחלקים כסף ולוקחים לכם את הכסף.

קריאות:

רביזיה.

מיקי לוי (יש עתיד):

רביזיה על כל החוק, כולנו.

אורלי לוי אבקסיס (ישראל ביתנו):

ועל כל סעיף בנפרד.

מיקי לוי (יש עתיד):

ועל כל סעיף בנפרד.

היו"ר משה גפני:

יש בקשה לרביזיה. 

אני מבקש להמשיך בדיון. הדיון יהיה עכשיו על הנושא של התרבות, ולאחר מכן נמשיך בסדר-היום בנושא של קרן הארנונה. מיקי, אני מבקש שתנהל את העניין של התרבות. אני חייב לצאת לישיבה רגע ואני חוזר.

(היו"ר מכלוף מיקי זוהר, 19:23)

פרק י"א (הגבלת שוק ההימורים), סעיף 171(7) (העברת כספים למדינה), מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנות 2017 ו-2018), התשע"ז-2016

היו"ר מכלוף מיקי זוהר:

טוב, חברים, תודה רבה, בואו נתחיל את הדיון, הזמן קצר והמלאכה מרובה.

קריאות:

- - -

מיקי רוזנטל (המחנה הציוני):

זה ההימורים, זה הגועל נפש של - - -

מיקי לוי (יש עתיד):

מיקי, על מה הדיון?

מיקי לוי (יש עתיד):

הגעתם לסיכום עם השרה? בואו נשמע את הסיכום.

אורלי לוי אבקסיס (ישראל ביתנו):

רגע, שאני אבין, עיירות הפיתוח עוד פעם ימשיכו להיות אלה שנותנים את הכסף?

היו"ר מכלוף מיקי זוהר:

חברים, אני מבקש, יש פה הרבה אורחים, אני רוצה שהדיון הזה יגמר בצורה טובה ומהירה. ויש פה גם תמימות דעים ויש הסכמות, ואני מניח שגם האופוזיציה לא תתנגד – אלא אם כן היא כן תתנגד.

אורלי לוי אבקסיס (ישראל ביתנו):

אז תציגו לנו מה אתם - - -

היו"ר מכלוף מיקי זוהר:

אם יהיה שקט נציג. היועצת המשפטית תציג.
קריאה:

יש הסתייגויות.

היו"ר מכלוף מיקי זוהר:

יש הסתייגויות? בבקשה. אולי אתם רוצים למסות 90%, 80%. קודם כל היועצת המשפטית, כמה מילים, בבקשה. לא להפריע, בבקשה.

שלומית ארליך:

איתי, אתה רוצה להציג את מה ששיניתם?

היו"ר מכלוף מיקי זוהר:

בבקשה, איתי, קדימה.

איתי טמקין:

החוק המקורי שבעצם מפוצל מבחינת הליך החקיקה לשני חוקים נפרדים כלל שלושה רכיבים שהובאו בפני חברי הוועדה. הליך ראשון דיבר על העלאת שיעור המס על פרסים והגרלות מ-30% ל-35%. זה היה צעד אחד.

צעד שני דיבר על העברת כספים חונים, שהיום חונים ולא נמצאים בשימוש אצל ה"טוטו", להעביר אותם לקופת המדינה בהיקף של 250 מיליון שקל כל שנה במשך השנים 2017, 2018. סך הכול חצי מיליארד שקל.

צעד שלישי דיבר – וזה לא בחקיקה, זה בצו שר אוצר – היה אמור להוריד את תקרת הפטור שנמצאת על הגרלות מ-50,000 ל-5,000 שקל.

לאחר שיחות והסכמות שהגענו עם משרד התרבות ומשרד האוצר - - -

איתן ברושי (המחנה הציוני):

משרד התרבות והספורט, תדייק.

איתי טמקין:

משרד התרבות והספורט ומשרד האוצר, הגענו להסכמות הבאות: שיעור המס יעלה מ-30% ל-35%, כמו בהצעה שהוגשה לחברי הוועדה - -

היו"ר מכלוף מיקי זוהר:

דרך אגב, אנשי המקצוע של משרד התרבות והספורט פה?

קריאה:

כן.

היו"ר מכלוף מיקי זוהר:

אוקיי.

איתי טמקין:

- - לקראת הפטור לא תרד ותישאר על 50,000, וההעברות שעוברות מדי שנה למדינה, במקום 250 מיליון שקלים יגדלו ל-300 מיליון שקלים.

היה בחקיקה עוד רכיב שתכף היועצת המשפטית תתייחס אליו, באיזה תנאים הכסף צריך לחזור ל"טוטו". שם חל שינוי שאומר שבריחת המזומנים המינימלית שיכולה להישאר ב"טוטו" לא תהיה 300 כמו בהצעת החוק הממשלתית, אלא תרד ל-250.

היו"ר מכלוף מיקי זוהר:

תודה רבה. אני רוצה לומר לחברים ולאורחים, תראו, הנושא הזה נידון כאן אצלנו בוועדה, אני ניהלתי את הדיון בזמנו, היה דיון לא פשוט, היה המון המון רעש סביב העניין הזה. מטרת הדיון בסופו של דבר הייתה להביא למצב של פשרה. אז, ראשית, אני מברך את הצדדים שהגיעו לפשרה. זאת פשרה נכונה, זאת פשרה ששומרת על הספורט הישראלי, וזאת פשרה ששומרת גם על הרשויות המקומיות שיכולות להמשיך וליהנות מאותן הכנסות גדולות באמת כדי לבנות את מערכות החינוך שלהן בתוך הערים. מה אדוני רוצה לומר?

קריאה:

תתייחס לאישור המס הכולל שחל כאן.

היו"ר מכלוף מיקי זוהר:

עוד רגע אחד, רק אשלים את המשפט, ואז אני אוכל להתייחס. לכן, ראשית, אני חושב שההחלטה שלכם להעלות את המס מ-30% ל-35% היא החלטה סבירה. לגבי התקרה, מהרגע שהשארתם את התקרה אין לי בכלל צל של ספק שזה לא יפגע. 

מיקי לוי (יש עתיד):

ומעל 50,000 לא חל שום מס.

היו"ר מכלוף מיקי זוהר:

כן, כמו המצב הקיים. אין לי שום צל של ספק שזה לא יפגע, ולכן אני מברך גם את השרה מירי רגב שבאמת נלחמה כדי להשיג את ההישג הזה והצליחה להשיג אותו; ואתכם, אגף התקציבים על ההבנה והקשב.

קריאה:

ואת שר האוצר.

היו"ר מכלוף מיקי זוהר:

רגע, רגע, למה אתה לוקח לי את הקרדיט? שר האוצר זה האחרון אחרון חביב. ושר האוצר שעושה - - -

אורלי לוי אבקסיס (ישראל ביתנו):

מה זה סעיף ב' הזה?

היו"ר מכלוף מיקי זוהר:

אם אפשר לא להפריע, בבקשה. ולשר האוצר שעושה עבודה מאוד מאוד נכונה, וכל מה שקשור למלחמה שלו בהימורים, גם החוקיים וגם הבלתי חוקיים, הרצון שלו רצון נכון, הוא רוצה להפחית את ההימורים. ובהזדמנות זו אני גם קורא לשר להמשיך בדרך הזו, אולי אפילו באמצעות הקצאות כספיות משמעותיות לנושא ההסברה.

קריאה:

עשינו את זה.

היו"ר מכלוף מיקי זוהר:

לנושא ההסברה בבתי-הספר מגיל צעיר. אני חושב שזו תהיה אמירה נכונה. וברכות לשרה.

אורלי לוי אבקסיס (ישראל ביתנו):

זה יהיה מצוין אם תורידו מהשכונות בפריפריה החברתית את כל הפיתויים האלו - - -

היו"ר מכלוף מיקי זוהר:

נאמר משפט אחד ואז נתחיל בהליך הטכני. כן, אדוני.

קריאה:

לגרד, לגרד. לפנק, לפנק.

היו"ר מכלוף מיקי זוהר:

ששש, לא להפריע.

ג'ק בלנגה:

חשוב להגיד ששיעור המס בפועל הוא 38% ולא 35%, כי מי שיהיה מעל 620,000 שקל ייווסף לו עוד פעם 3% מס, אז אתם מאשרים כרגע במהות לרוב הזכיות 38%.

מיקי לוי (יש עתיד):

מס היסף יתווסף - - -

איתי טמקין:

אני מבקש לענות לכבודו. רוב הזכיות הן זכיות שנמצאות בסכום שבין 50,000 – מדובר בטופס בודד - - -

ג'ק בלנגה:

לא, מדברים על סך כל ההכנסה של האדם, לא על הזכייה שלו.

איתי טמקין:

בוא נגיד ככה, לצערנו הרב, רוב המשתתפים שמשתתפים במשחקי מזל אינם אנשים שמגיעים לרף המס במס יסף, אני אומר את זה, לצערנו, משרד האוצר.

יצחק וקנין (ש"ס):

זה עוד יותר גרוע מה שאתה אומר לי עכשיו.

איתי טמקין:

רוב האנשים שמשתתפים במשחקי מזל - - -

יצחק וקנין (ש"ס):

השם ירחם עליכם, למי אתה נותן - - -

איתי טמקין:

רוב האנשים שמשתתפים במשחקי מזל היו חולמים להגיע לשיעור מס היסף, ולכן ההערה פה, אני לא חושב שתופסת קבוצה גדולה מדי של אנשים.

היו"ר מכלוף מיקי זוהר:

תודה רבה.

אורלי לוי אבקסיס (ישראל ביתנו):

הסעיף השני הוא יותר ממעניין. - - -

יצחק וקנין (ש"ס):

- - -

היו"ר מכלוף מיקי זוהר:

חברים, נגמר הדיון, עכשיו עוברים להליך החקיקה.

חיים ילין (יש עתיד):

פישמן הרוויח 4.5 מיליארד שקל ולא ראיתי ששילם שקל מס.

היו"ר מכלוף מיקי זוהר:

לא להפריע. אני לא רוצה להוציא אנשים מהאולם. 

אורלי לוי אבקסיס (ישראל ביתנו):

אבל, מיקי, שיסבירו לנו למה הם צריכים לשפות את זה בחזרה.

היו"ר מכלוף מיקי זוהר:

מה?

אורלי לוי אבקסיס (ישראל ביתנו):

משרד האוצר, סעיף ב' בהצעת החוק.

היו"ר מכלוף מיקי זוהר:

אז עכשיו היועצת המשפטית תסביר, בבקשה.

שלומית ארליך:

אנחנו מתחילים מהנוסח הקצר, הנוסח של תיקון 89(5) ש"בסעיף 124ב, במקום 30% יבוא 35%". יש הסתייגות של קבוצת מרצ, כך שבמקום 35% יבוא 40%. 

היו"ר מכלוף מיקי זוהר:

רגע, יש עוד הסתייגויות?

אורלי לוי אבקסיס (ישראל ביתנו):

ההסתייגות שלי. אני רוצה להגיד הסתייגות.

קריאות:

- - -

באסל גטאס (הרשימה המשותפת):

אנחנו יכולים להגיד הסתייגויות, גברתי? רק עכשיו חילקתם לנו את הנוסח.

אורלי לוי אבקסיס (ישראל ביתנו):

אבל הנוסח, אני יכולה להגיד נוסח חדש ונגיע לוועדת הכנסת.

שלומית ארליך:

זה נוסח חדש, זה היה בכחול.

אורלי לוי אבקסיס (ישראל ביתנו):

לא ההסדר.

שלומית ארליך:

אנחנו עוד לא שם. אנחנו בסעיף הקצר.

אחמד טיבי (הרשימה המשותפת):

אני מבקש הסתייגות של המשותפת ב-40%.

זהבה גלאון (מרצ):

לא, אתם תצטרפו אלינו, כל האופוזיציה מצטרפת אלינו.

אורלי לוי אבקסיס (ישראל ביתנו):

תרשמו גם אותי בהסתייגות.

אחמד טיבי (הרשימה המשותפת):

כל האופוזיציה.

זהבה גלאון (מרצ):

כל האופוזיציה, כולל אורלי לוי מצטרפת.

מנואל טרכטנברג (המחנה הציוני):

סליחה, יש הסתייגות נוספת של מרב מיכאלי.

אחמד טיבי (הרשימה המשותפת):

אבל אנחנו רוצים 41%, זהבה.

היו"ר מכלוף מיקי זוהר:

איפה סמוטריץ ופורר?

יואב קיש (הליכוד):

פורר בחוץ. סמוטריץ חסר לי.

מיקי לוי (יש עתיד):

להפך, אתם צריכים להוריד למי שכבר מרוויח מכל המסכנים האלה, שיישאר לו יותר כסף. אני לא מבין את המחשבה שלכם.

יואב קיש (הליכוד):

ואיפה נורית?

קריאות:

- - -

יצחק וקנין (ש"ס):

- - -

מיקי לוי (יש עתיד):

זה נכון, אבל הם כבר ירוויחו - - -

היו"ר מכלוף מיקי זוהר:

איפה איציק לארי? בלי איציק לארי אין הצבעה, שתדעו לכם. האמת היא שלא עשית כלום. בהליך החקיקה הזה איציק לארי לא התערב, אני אומר לכם.

בצלאל סמוטריץ (הבית היהודי):

לפרוטוקול? 

היו"ר מכלוף מיקי זוהר:

לא, לא לפרוטוקול.

יואב קיש (הליכוד):

מיקי, אתה יכול להצביע.

בצלאל סמוטריץ (הבית היהודי):

אני רוצה לדעת אם זה נאמר לפרוטוקול, שהקצרן ידע מה לרשום, זה הכול.

מיקי לוי (יש עתיד):

איתי, אל תדאג, אני לא אקלקל לך.

איתי טמקין:

לא, לא לקלקל, אני רוצה להסביר לך את ההיגיון, אני אוהב גם לשכנע.

חיים ילין (יש עתיד):

מיקי, תעשה רביזיה.

היו"ר מכלוף מיקי זוהר:

אני רוצה לעבור להצבעה, אני מבקש שקט. ששש. 

יואב קיש (הליכוד):

בלי גפני יש לנו רוב? אנחנו ארבעה אתו, אז זה בסדר.

היו"ר מכלוף מיקי זוהר:

בלי גפני אנחנו גם רוב. אני מבקש לעבור להצבעה, אני מבקש שקט, ולא להפריע בזמן ההצבעה.

מיקי רוזנטל (המחנה הציוני):

רגע, יש לנו הסתייגויות.

היו"ר מכלוף מיקי זוהר:

עכשיו נצביע על כולן, ואני גם מתחייב לך שנפיל את כולן. בואו נצביע. ההסתייגות הראשונה של מרצ ואורלי לוי והרשימה המשותפת.

שלומית ארליך:

במקום 35% יבוא 40%.

היו"ר מכלוף מיקי זוהר:

במקום 35% יבוא 40%.

מיקי רוזנטל (המחנה הציוני):

והמחנה הציוני.

היו"ר מכלוף מיקי זוהר:

והמחנה הציוני. מי בעד ההסתייגות? ירים את ידו. נא לספור.

קריאה:

אורלי לא יכולה להצביע.

אורלי לוי אבקסיס (ישראל ביתנו):

אני יכולה. איפה פורר?

היו"ר מכלוף מיקי זוהר:

רק שלושה מהמחנה הציוני.

יואב קיש (הליכוד):

פורר פה.

קריאות:

- - -

היו"ר מכלוף מיקי זוהר:

מרב, רק שלושה. אתם שלושה.

טמיר כהן:

אז שירימו עוד פעם.

היו"ר מכלוף מיקי זוהר:

מי בעד ההסתייגות? ירים את ידו.

מיקי רוזנטל (המחנה הציוני):

אחמד, בעד.

היו"ר מכלוף מיקי זוהר:

למה? הם בנוכחות מלאה?

טמיר כהן:

- - -

היו"ר מכלוף מיקי זוהר:

אז איך הם שבעה? חבר'ה, ההצבעה לא הושלמה, נא להצביע שוב. מי בעד ההסתייגות? ירים את ידו. יש עתיד לא בעד. שישה.

טמיר כהן:

אה, שישה.

היו"ר מכלוף מיקי זוהר:

שישה בעד ההסתייגות. מי נגד ההסתייגות? ירים את ידו.

יואב קיש (הליכוד):

חסר לנו גפני.

הצבעה

בעד ההסתייגות – 6

נגד – 9

נמנעים – אין

ההסתייגות של קבוצת סיעת מרצ, קבוצת סיעת הרשימה המשותפת, קבוצת סיעת המחנה הציוני ואורלי לוי לא נתקבלה.

היו"ר מכלוף מיקי זוהר:

תשעה נגד. ההסתייגות לא התקבלה. ההסתייגות הבאה.

קריאות:

- - -

היו"ר מכלוף מיקי זוהר:

לא להפריע בזמן ההצבעה.

שלומית ארליך:

הסתייגות שנייה של המחנה הציוני. בסעיף 85 אחרי 35% יבוא: המס בגין הכנסה מהימורים, מהגרלות או מפעילות נושאת פרסים, הנגבה בכל שנה יהיה לקרן מיוחדת לקידום הספורט בישראל. 

היו"ר מכלוף מיקי זוהר:

מי בעד ההסתייגות? ירים את ידו.

איתי טמקין:

הסתייגות תקציבית, שלומית.

היו"ר מכלוף מיקי זוהר:

הסתייגות תקציבית.

בצלאל סמוטריץ (הבית היהודי):

טמקין, מה זה אומר?

איתי טמקין:

שבמליאה צריך 50 חברי כנסת כדי להעביר את זה.

היו"ר מכלוף מיקי זוהר:

שבעה. מיקי הצביע. מי נגד ההסתייגות? ירים את ידו.

הצבעה

בעד ההסתייגות – 7

נגד – 10

נמנעים – אין

ההסתייגות של קבוצת סיעת המחנה הציוני לא נתקבלה.

היו"ר מכלוף מיקי זוהר:

ההסתייגות לא התקבלה.

זהבה גלאון (מרצ):

רביזיה.

היו"ר מכלוף מיקי זוהר:

רביזיה של חברת הכנסת זהבה גלאון. קדימה, ההצבעה הבאה. ההסתייגות הבאה.

שלומית ארליך:

בעצם בזה סיימנו את החלק הראשון.

היו"ר מכלוף מיקי זוהר:

עכשיו אנחנו עוברים לחלק השני.

אורלי לוי אבקסיס (ישראל ביתנו):

רביזיה.

היו"ר מכלוף מיקי זוהר:

זהבה אמרה רביזיה. גם את רוצה להגיש רביזיה? אז רביזיה גם לחברת הכנסת אורלי לוי אבקסיס.

שלומית ארליך:

עכשיו אנחנו עוברים בעצם לנוסח השני שיש לכם, זה הנוסח - - -

קריאות:

- - -

היו"ר מכלוף מיקי זוהר:

חבר'ה, אתם רוצים רוויזיות מראש קבוע על כל החוק? ככה נחסוך לכם את זה.

אחמד טיבי (הרשימה המשותפת):

כן. התשובה היא כן.

היו"ר מכלוף מיקי זוהר:

אז על הכול רביזיה אוטומט.

אחמד טיבי (הרשימה המשותפת):

הכול רביזיה אוטומטית.

שלומית ארליך:

אנחנו עוברים לנוסח הארוך, זה סעיף 171 עם התוספת שהקראנו בפעם הקודמת של סעיף 6(א), שאומר שבלי לגרוע מהאמור בסעיף זה ובסעיפים 8(ג) ו-9 "שר האוצר רשאי לאשר השתתפות מתקציב המדינה מתקציבה של המועצה", זה כבר היה בדיון הקודם. 

עכשיו בהתאם לתיקונים שהציג איתי טמקין, בפסקה (7) בסעיף 9(א) המובא בו, בסעיף קטן (א), במקום סכום של 250 מיליון שקלים יבוא 300 מיליון שקלים. ובסעיף קטן (ב) שמדבר על "ככל שיתרות המזומנים יפחתו" מופיע בנוסח 300 מיליון שקלים חדשים, יהיה 250 מיליון שקלים חדשים. גם לסעיפים האלה יש לנו הסתייגויות. 

בצלאל סמוטריץ (הבית היהודי):

שגית, יש רק טענה שבפעם הקודמת, למרות שאנחנו חושבים שזה לא נכון, נוספה שם תוספת: לא יאוחר מ-60 ימים מהמועד שבו פחתו, הקראנו את זה פעם קודמת?

שלומית ארליך:

הקראנו את זה.

היו"ר מכלוף מיקי זוהר:

תיקון מהותי, לא קוראים לה שגית.

איתי טמקין:

סליחה, נכון, שלומית.

שלומית ארליך:

הקראנו את זה בסעיף קטן (ב), שלא יאוחר מ-60 ימים מהמועד שבו פחתו יתרות המזומנים. כאמור, הקראנו אותו. 

אנחנו עוברים להסתייגויות. הסתייגויות של קבוצת הרשימה המשותפת. אתה רוצה לקרוא? שאני אקרא? בפסקה (7) הסתייגות ראשונה בסעיף 9א(א) המוצע, במקום 250 מיליון יבוא 350 מיליון.

היו"ר מכלוף מיקי זוהר:

מי בעד ההסתייגות? ירים את ידו. לא, אתה נגד ההסתייגות, עודד, אגב. מי נגד ההסתייגות?

אחמד טיבי (הרשימה המשותפת):

יפה, עודד.

הצבעה

בעד – 7

נגד – 9

נמנעים – אין

ההסתייגות של קבוצת סיעת הרשימה המשותפת לא נתקבלה.

היו"ר מכלוף מיקי זוהר:

לא התקבלה.

שלומית ארליך:

ההסתייגות השנייה בפסקה (7) בסעיף 9א, סעיפים קטנים (ב) ו-(ג) יימחקו.

היו"ר מכלוף מיקי זוהר:

יימחקו לחלוטין. מי בעד ההסתייגות החשובה הזו? ירים את ידו.

קריאות:

- - -

בצלאל סמוטריץ (הבית היהודי):

שלומית, מה זה סעיפים (ב) ו-(ג)?

מיקי לוי (יש עתיד):

הצבעת?

היו"ר מכלוף מיקי זוהר:

שאלתי, מי בעד ההסתייגות?

מיקי לוי (יש עתיד):

לא שמענו, יש פה רעש.

היו"ר מכלוף מיקי זוהר:

מי בעד ההסתייגות? ירים את ידו. מי נגד ההסתייגות? ירים את ידו.

הצבעה

בעד – 7

נגד – 9

נמנעים – אין

ההסתייגות של קבוצת סיעת הרשימה המשותפת לא נתקבלה.

היו"ר מכלוף מיקי זוהר:

ההסתייגות לא התקבלה.

שלומית ארליך:

והסתייגות של המחנה הציוני, כך שיבוא סעיף נוסף של פרסום ושיווק הימורים. הפרסום והשיווק לא יכללו פרסומת בשבח הגרלה או הימור כשלעצמם ולא יפרסם תוך - - - 

היו"ר מכלוף מיקי זוהר:

אתם רוצים להסכים על זה, איציק? מראש? אה, לא, הוא לא רוצה.

קריאה:

אנחנו עדיין במסגרת דיונים.

אורלי לוי אבקסיס (ישראל ביתנו):

אני גם מצטרפת להסתייגות הזו.

היו"ר מכלוף מיקי זוהר:

מי בעד ההסתייגות?

שלומית ארליך:

רגע, לא סיימתי להקריא. תוכן פרסומי העלול ליצור את הרושם שהימורים או הגרלות עשויים לשפר את מצבו הכלכלי של המשתתף או את מעמדו החברתי. פרסומת למוצר הגרלה או הימור יאושרו רק אם כלולים בה: 

א. הבהרה בדבר סיכוי הזכייה בהגרלה או בהימור באופן מדויק שלא תציג סיכוי זכייה גבוהים מסיכוי הזכייה הקיימים במציאות. לעניין זה, "סיכוי הזכייה", ההסתברות לזכייה בפרס המרבי שבו ניתן לזכות באמצעות השתתפות בהגרלה. 

ב. מידע אודות ההשלכות השליליות האפשריות של הימורים או הגרלות. לא ישווקו מוצרי הגרלה או הימורים, אלא אם כן כללו באופן ברור בטופס ההגרלה או ההימור לפי העניין הבהרות כאמור. לעניין זה, "טופס הגרלה או הימור", לרבות כרטיס הגרלה או הימור. 

אתה יכול להצביע.

היו"ר מכלוף מיקי זוהר:

מי בעד ההסתייגות? ירים את ידו.

אורלי לוי אבקסיס (ישראל ביתנו):

למה אתם נגד ההסתייגות?

היו"ר מכלוף מיקי זוהר:

מי בעד ההסתייגות? ירים את ידו.

אורלי לוי אבקסיס (ישראל ביתנו):

כי אנחנו - - -

היו"ר מכלוף מיקי זוהר:

לא לדבר בזמן ההצבעה, אורלי. אורלי, בזמן הצבעה לא מדברים. מי בעד ההסתייגות?

קריאות:

- - -

יואב קיש (הליכוד):

לא, פורר פה, סליחה.

היו"ר מכלוף מיקי זוהר:

מי בעד ההסתייגות? ירים את ידו. מי נגד ההסתייגות? ירים את ידו. סמוטריץ, אתה מצביע היום?

מיקי רוזנטל (המחנה הציוני):

עזוב, חבל על הזמן, יש בחירות, נו.

מיקי לוי (יש עתיד):

לא, לא משנה אם החוק - - -

בצלאל סמוטריץ (הבית היהודי):

מיקי, על זה כן. אל תבין מזה דברים אחרים. אני הצבעתי, נו.

הצבעה

בעד – מיעוט

נגד – רוב

נמנעים – אין

ההסתייגות של קבוצת סיעת המחנה הציוני לא נתקבלה.

היו"ר מכלוף מיקי זוהר:

ההסתייגות לא התקבלה. ההסתייגות הבאה.

שלומית ארליך:

הסתייגות נוספת. יתוקן חוק העונשין כך שבחוק העונשין בסעיף 291א(2) בסופו תוך שימוש - - -

היו"ר מכלוף מיקי זוהר:

מי בעד ההסתייגות? ירים את ידו. מי נגד ההסתייגות? ירים את ידו, בבקשה. נורית קורן, את לא מצביעה. נאוה הצביעה.

נורית קורן (הליכוד):

האוצר כבר מבטיח לי כספים אז אני לא מצביעה.

מיקי רוזנטל (המחנה הציוני):

משחדים אותך.

הצבעה

בעד – מיעוט

נגד – רוב

נמנעים – אין

ההסתייגות של קבוצת סיעת המחנה הציוני לא נתקבלה.

היו"ר מכלוף מיקי זוהר:

יוצר, אתה מוכן לא להפריע לי בהצבעות? ההסתייגות הבאה.

קריאות:

- - -

היו"ר מכלוף מיקי זוהר:

אני מבקש שקט, זה מפריע להצבעות. אני מבקש שקט.

שלומית ארליך:

הסתייגות אחרונה. הוספת סעיף נוסף שאומר שלא תינתן זכות למכור השתתפות בהימורים לבעל תחנה כשהתחנה ממוקמת באשכול סוציו-אקונומי 1 עד 4, כולל, ולא ניתן יהיה למכור זכות השתתפות בהימורים לאחר השעה תשע בערב.

היו"ר מכלוף מיקי זוהר:

מי בעד ההסתייגות? ירים את ידו. אתה לא בעד ההסתייגות, סמוטריץ. 

מיקי רוזנטל (המחנה הציוני):

רגע, סליחה, אתה אומר לו מה להצביע?

היו"ר מכלוף מיקי זוהר:

אמרתי לו - - - הוא חבר כנסת אוטונומי.

קריאות:

- - -

בצלאל סמוטריץ (הבית היהודי):

לא, התבלבלתי. חשבתי שזאת הסתייגות אחרת, לא הקשבתי. 

היו"ר מכלוף מיקי זוהר:

מי נגד ההסתייגות?

יואב קיש (הליכוד):

קואליציה, להרים את היד.

בצלאל סמוטריץ (הבית היהודי):

חשבתי שזאת ההסתייגות של - - -

זהבה גלאון (מרצ):

של עמונה.

בצלאל סמוטריץ (הבית היהודי):

לא, של נאוה בוקר על הקצבאות.

הצבעה

בעד – 7

נגד – 9

נמנעים – אין

ההסתייגות של קבוצת סיעת המחנה הציוני לא נתקבלה.

היו"ר מכלוף מיקי זוהר:

ההסתייגות לא התקבלה. נגמר. אנחנו מתכנסים פה בשעה 19:45 להצביע על כל הרוויזיות. לאחר שכל הרוויזיות, בעזרת השם, יופלו - -

באסל גטאס (הרשימה המשותפת):

אבל לא הצבענו על החוק, הלו.

היו"ר מכלוף מיקי זוהר:

- - אנחנו נצביע על החוק.

יואב קיש (הליכוד):

אחרי הרוויזיות.

שלומית ארליך:

הכנסנו את זה בפרק אחר.

היו"ר מכלוף מיקי זוהר:

יש משהו אחר?

אחמד טיבי (הרשימה המשותפת):

אבל עכשיו יש נושא אחר על הקרן.

יואב קיש (הליכוד):

זה גפני. מיקי, תגיד חמש דקות הפסקה, גפני חוזר, מדברים על "עיר עולים".

היו"ר מכלוף מיקי זוהר:

חמש דקות הפסקה, וכשנחזור, "עיר עולים".

(הישיבה נפסקה בשעה 19:38 ונתחדשה בשעה 19:44.)

פרק ד' כולו (קרן לצמצום פערים בין רשויות מקומיות), מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנות 2017 ו-2018), התשע"ז-2016

היו"ר משה גפני:

אני מחדש את הישיבה. בעצם אני ממשיך את הישיבה. יש עוד ארבעה סעיפים שאנחנו צריכים לסיים הערב.

מיקי רוזנטל (המחנה הציוני):

ארבעה.

היו"ר משה גפני:

ארבעה סעיפים. מה אמרתי?

טמיר כהן:

ארבעה נושאים.

היו"ר משה גפני:

ארבעה נושאים. 

מיקי רוזנטל (המחנה הציוני):

והם?

היו"ר משה גפני:

הנושא של קרן הארנונה, הנושא של פיצוי פיטורין, עכשיו מגיעים הדברים הקשים, עד עכשיו עוד - - -

רחל עזריה (כולנו):

בדיוק אמרת, זה רוצה לומר, קטן עלינו, קטן עלינו.

היו"ר משה גפני:

אני לא אמרתי אף פעם קטן, שום דבר הוא לא קטן עלינו.

רחל עזריה (כולנו):

ואתה אומר שזה קשה.

קריאות:

- - -

היו"ר משה גפני:

רבותי, אפשר פה לדבר בוועדה הזאת? בצלאל, זה לא בסדר, מה אתה מקהיל קהילות ברבים? יש את הנושא של קרן הארנונה, יש את הנושא של פיצוי פיטורין, יש את הנושא של עידוד השקעות הון, ואת המס על דירה שלישית.

יצחק וקנין (ש"ס):

ויש את ההסתייגות שלי.

היו"ר משה גפני:

כן. יש לך הסתייגות, זה ברור. 

מכלוף מיקי זוהר (הליכוד):

מה עם ההסתייגות שלנו?

היו"ר משה גפני:

יש כמה הסתייגויות, אחת מהן זאת ההסתייגות של חבר הכנסת וקנין שנצטרך להחליט בעניין הזה.

איתן ברושי (המחנה הציוני):

חוק הגליל.

היו"ר משה גפני:

ולכן, אני מקווה שנסיים את הדברים כמה שיותר מהר ולא נאלץ לקיים - - -

מיקי רוזנטל (המחנה הציוני):

רגע, אמרת ארנונה, אמרת מס הכנסה, אמרת ארבעה נושאים, מה עוד?

היו"ר משה גפני:

אמרתי ארבעה. 

מיקי רוזנטל (המחנה הציוני):

ארבעה, מס הכנסה, ארנונה.

היו"ר משה גפני:

אמרתי את קרן הארנונה, פיצוי פיטורין, את עידוד השקעות הון ודירה שלישית.

מיקי רוזנטל (המחנה הציוני):

היום?

היו"ר משה גפני:

הכול היום. 

מיקי רוזנטל (המחנה הציוני):

יש הסכמות?

היו"ר משה גפני:

לא.

מיקי רוזנטל (המחנה הציוני):

אה, אוקיי, אז הולכים לבחירות אתה מתכוון. עכשיו אני מבין את הרקע.

אורלי לוי אבקסיס (ישראל ביתנו):

מה, לא? לא דנים בזה?

מיקי רוזנטל (המחנה הציוני):

לא, יש פיצוץ.

היו"ר משה גפני:

אני מבקש לחזור לעניין הזה, להציג את הנושא של קרן הארנונה.

מיקי לוי (יש עתיד):

אבל לא אמרת איזה ארבעה.

מיקי רוזנטל (המחנה הציוני):

הוא אמר. 

טמיר כהן:

הוא אמר את כולם.

היו"ר משה גפני:

אמרתי. הנושא של פיצוי פיטורין, הנושא של עידוד השקעות הון, שעל זה אני יושב אתו עוד מעט, ומס על דירה שלישית. 

מיקי לוי (יש עתיד):

איזה צורה זאת? מחדלים בחוקים כאלה כבדים.

היו"ר משה גפני:

אני מבקש לסכם את הצעת החוק של קרן הארנונה, הצעת החוק כפי שהובאה בקריאה ראשונה, כפי שהצביעו עליה בממשלה. דרך אגב, אני רוצה להגיד שבממשלה כל השרים הצביעו בעד החוק. לא רק שכל השרים הצביעו בעד החוק, זה הגיע לכאן לקריאה ראשונה ובכנסת כולם הצביעו בעד החוק הזה.

זהבה גלאון (מרצ):

לא, זה לא נכון.

היו"ר משה גפני:

כולל אני. לא אהבתי הרבה דברים שם בחוק, אבל הצבענו. החוק הזה עבר לכאן, לוועדת הכספים. כאשר בחוק שהגיע לשולחן הוועדה מדובר על כך שמתבטל המושג של "עיר עולים", בג"ץ אמר את הדברים. 

קריאות:

- - -

היו"ר משה גפני:

רבותי, אני מבקש לא להפריע, אלו באמת נושאים רגישים עם הרבה אמוציות. קודם שנדע עם מה אנחנו מתמודדים. החוק שמונח על שולחן הוועדה הוא חוק שאומר: מתבטל המושג של "עיר עולים". המושג של "עיר עולים" הוא אחד המושגים המעוותים האנכרוניסטים שנמצאים בחקיקה הישראלית. הוא מעוות מכל היבט שאתה מסתכל עליו. א', יש שם יישובים שהם עיר עולים, עולים אין שם.

רחל עזריה (כולנו):

אין עולים.

היו"ר משה גפני:

היו עולים בשנות החמישים. והדבר השני, עיר העולים לא מקבלת כסף מהמדינה, מענק איזון, היא מקבלת אפשרות לגבות ארנונה ממתקן ממשלתי.

רחל עזריה (כולנו):

אם יש.

היו"ר משה גפני:

אני יודע. 

רחל עזריה (כולנו):

סליחה.

היו"ר משה גפני:

ממתקן. אם יש ביישוב הזה מתקן הוא יקבל ארנונה. אם אין ביישוב הזה מתקן, גם אם בשנות החמישים עולים, הוא לא מקבל.

איתן ברושי (המחנה הציוני):

ולא מאה אחוז.

היו"ר משה גפני:

ואז בג"ץ אמר: אתם חייבים לשנות את זה, זה עיוות, זה לא בסדר. הוא אמר את המילים הכי חריפות, וזה ברור לי – אני לא יודע איך לאחרים – שאם הממשלה לא תעשה משהו בעניין הזה ותקבע דברים עכשוויים ולא אנכרוניסטיים, תמונת המצב תהיה שבסוף הכסף הזה לא יהיה יותר, ומכיוון שהוא לא יהיה יותר האנשים ייפגעו.

עכשיו אני רוצה להגיד עוד משהו. אנחנו לא יכולים לעשות חוק שהחוק באבחת חרב יפסיק תקציב של רשות מקומית, אפילו שאין לה עולים, בבת-אחת, אפילו אם היא רשות חזקה. בוודאי אם היא רשות חלשה.

קריאות:

- - -

היו"ר משה גפני:

אם אפשר, רבותי אנשי האוצר, גם ככה קשה לי. אי-אפשר באבחת חרב להפסיק בן-אדם או רשות מקומית שמקבלת 50,000 שקל במשך עשרות שנים, פתאום באים: שנה הבאה אין לך אותם. גם את זה אי-אפשר לעשות. ואז אמרה הממשלה: יש חלק שלוקחים מהרשויות מכיוון שפותחים את הכול מחדש, אין עכשיו עולים של שנות החמישים, על זה לא נותנים כסף, לא כורתים את הענף הזה בבת-אחת. הולכים במשהו הדרגתי, ומוסיפים 200 מיליון – אני אומר 200 מיליון, זה לא 200 מיליון, זה יכול להיות פחות, זה יכול להיות יותר – ועושים קרן, שזה 500 מיליון. מתחשבים בעובדה שיש יישובים שיש בהם עולים חדשים, מתחשבים במצב הסוציו-אקונומי שלהן מ-1 עד 5, כפי שאמרתי בבוקר, ועם הכסף הזה עושים את העבודה הזאת. 

ואז ראשי רשויות טענו בצדק, הם אמרו: רגע, בסדר, אבל אי-אפשר להשאיר את זה ככה, זאת אומרת, צריך להיות אחראי.

מכלוף מיקי זוהר (הליכוד):

- - -

היו"ר משה גפני:

מיקי, זה מפריע. ראשי רשויות אמרו, בצדק: אנחנו לא יודעים מה הולך לקרות. זאת אומרת, מצד אחד לוקחים מאתנו את הכסף שהיינו מורגלים אליו הרבה שנים, ומצד שני אנחנו לא יודעים מה תהיה התוצאה, יכול להיות שהתוצאה תהיה שאנחנו הולכים להיפגע. 

אנחנו מנסים במשך כל היום להגיע למצב שבו תהיה איזושהי ודאות שהרשויות לא יפגעו, ואני לא אומר שרמת-השרון לא. אל תגידו את זה יותר. רמת-השרון גם הורגלה שנים רבות לקבל כסף. נכון שהיא בסוציו-אקונומי 9, אבל אנחנו מדברים בעיקר על ה-1 עד 5.

הגענו למצב שבו יש לנו את הרשימה של הרשויות שמהן לוקחים את הכסף עם מתווה שבו יש קריטריונים שנותנים כסף חדש, נקרא לזה ככה, לרשויות האלה. על-פי החלוקה הזאת מתברר – אין לנו את התוכנית המלאה, אנחנו לא מקבלים את זה, עד לרגע זה לא קיבלנו – אין את התוכנית המלאה מה יקרה עם הרשויות האלה בסוף הדרך. בסוף הדרך זה בעוד שש שנים. 

יתרה מזאת, מה יקרה בסוף הדרך, יגידו ראשי הרשויות: נגמר העניין, לא נקבל יותר כלום. ואז – דוד ביטן פה? – ואז הייתה הצעה לגבי הנושא של ההמשך, שנכניס בחוק שרשאים ראש הממשלה, שר הפנים ושר האוצר, להמשיך את זה לעוד שש שנים כדי שהתוכנית הזאת לא תיעצר. אבל זה לא פותר את הבעיה, זה מקטין את ממדי החשש של מה שיהיה בהמשך. 

המציאות הזאת שבה נסיים את הערב הזה מבלי שאנחנו עושים איזשהו חוק היא דבר קשה מכל בחינה אפשרית.

דוד ביטן (הליכוד):

עכשיו אתה דן בארנונה?

היו"ר משה גפני:

בארנונה, בטח. הזכרתי אותך.

דוד ביטן (הליכוד):

לא דיברנו עדיין. צריכים לדבר, אין בעיה, אבל לא גמרנו.

מיקי רוזנטל (המחנה הציוני):

רגע, מתי אתם יוצאים להפסקה דיונית עוד פעם? תשחררו אותנו לפני, תבואו מחר.

זהבה גלאון (מרצ):

חבר הכנסת ביטן, רוצה לעדכן אותנו במשהו?

דוד ביטן (הליכוד):

כשאתה תהיה שר הפנים ושר האוצר אני אדבר אתך.

מיקי רוזנטל (המחנה הציוני):

עוד מעט, עוד מעט, זה קרוב.

היו"ר משה גפני:

ביטן, שב.

דוד ביטן (הליכוד):

אין לי כיסא, איפה אני אשב?

היו"ר משה גפני:

לא, הדבר הזה לא יכול להימשך. 

קריאות:

- - -

דוד ביטן (הליכוד):

כל הח"כים פה, מעניין. יוסי, אני רואה שאתה עובר מוועדה לוועדה.

יוסי יונה (המחנה הציוני):

אתה רואה.

מיקי לוי (יש עתיד):

קיש, מה יש לך להגיד עכשיו על הכניסה הדרמטית של ביטן?

יואב קיש (הליכוד):

אני אגיד לך מה יש לי להגיד, מאוד פשוט, נפצל את זה ונדון על זה בוועדה.

היו"ר משה גפני:

רגע, יואב, לא קיבלת רשות דיבור.

יואב קיש (הליכוד):

הוא שאל אותי שאלה.

איתן ברושי (המחנה הציוני):

אז תציע את זה עכשיו, למה בסוף הערב?

קריאות:

- - -

יואב קיש (הליכוד):

קרן הארנונה יפוצל מעכשיו.

איתן ברושי (המחנה הציוני):

אז תציע את זה.

היו"ר משה גפני:

יואב, לא קיבלת רשות דיבור. 

יואב קיש (הליכוד):

סליחה.

איתן ברושי (המחנה הציוני):

שום בג"ץ. 

היו"ר משה גפני:

אני מבקש לסדר מקום לביטן, בגלל שיואב קיש עכשיו מעלה כל מיני רעיונות לא טובים כשהוא רואה שלחבר שלו אין מקום לשבת.

קריאות:

- - -

זהבה גלאון (מרצ):

למה שאני אוציא להם את הערמונים מהאש?

מיקי רוזנטל (המחנה הציוני):

וקנין, אתם רוצים לפתוח אתנו במשא-ומתן קואליציוני? בוא נצא החוצה, פה לא נחתוך את זה, בוא נחתוך את זה פה.

היו"ר משה גפני:

רבותי, אני אומר לכם, אין בעיה, הכול בסדר, אסור לנו לצאת מהלילה הזה מבלי שיש חוק. אפשר לצאת, אפשר לדחות, אפשר לעשות הכול. אני מכיר את המערכת. מכיר אותה לא בגלל שאני חכם, בגלל שיש לי ניסיון אתה.

חיים ילין (יש עתיד):

27 תקציבים, תגיד.

היו"ר משה גפני:

זה בסדר. זה לא נוגע לתקציב. המשמעות של העניין תהיה שאין 200 מיליון שקלים של האוצר, יש לחצים על האוצר על דברים אחרים. אין את ה-300 מיליון האלה שייקחו ולא ייקחו ובסוף גם יהיה בג"ץ. הוא יפסול את העניין בגלל שהוא יראה שאנחנו לא מסוגלים לעשות כלום.

אני מבקש למנוע את המציאות הזאת שבה נידרדר למצב שאין חוק ויש רשות אחת מבין הרשויות שתחשוש מהעובדה הזאת שכתוצאה מאיזשהו חוק שהתקבל תהיה פגועה מבחינה תקציבית. אפשר להגיע למצב הזה. אנחנו בוחנים איך ניתן לא לעשות את זה.

איתן ברושי (המחנה הציוני):

רשויות יעזרו אחת לשנייה לעבור חודש.

היו"ר משה גפני:

לא חודש. אני מדבר על שש שנים.

איתן ברושי (המחנה הציוני):

לא צריך לפחד מהבג"ץ.

היו"ר משה גפני:

הכול בסדר.

איתן ברושי (המחנה הציוני):

הבג"ץ יותר חכם ממה שאתם חושבים, הוא לא מטומטם.

היו"ר משה גפני:

איתן.

איתן ברושי (המחנה הציוני):

אי-אפשר להשתמש באיום הזה.

היו"ר משה גפני:

אין איום. אני לא מאיים.

איתן ברושי (המחנה הציוני):

הוא לא איום הבג"ץ, זה יתרון.

היו"ר משה גפני:

אין בעיה. ואז אני מציע לשים בחוק סעיף – אני מדבר אתך – שהכסף מיועד, בין היתר, לתקן עיוותים, או לא עיוותים, אלא לתקן. ניסחנו איזה משפט שבו ההקצאה בשיקול דעת השרים יהיה לצורך תיקון עיוותים בתקציבם של רשויות מקומיות, ובנושא הסיוע שאנחנו עוזרים להם על מנת שלא ייפגעו. זאת אומרת, תהיה קריאה כיוון לפחות בחוק – כאשר יש את הקריטריונים שעליהם דיברתם או את הנושאים שעליהם דיברתם שהרשויות המקומיות – שראשי הרשויות יראו את התהליך כולו על אף שלא יראו את התוצאה הסופית, יהיה פחות חשש שהנושאים ייפגעו. זה מה שעומד על סדר-היום. דוד ביטן, איפה?

אחמד טיבי (הרשימה המשותפת):

יצא להניק.

מיקי רוזנטל (המחנה הציוני):

הוא יצא להניק.

היו"ר משה גפני:

מרדכי, בבקשה.

מיקי לוי (יש עתיד):

זה גם נושא חדש?

היו"ר משה גפני:

עוד לא נושא חדש בגלל שכמה אני יכול. מרדכי כהן, ואחריו ידבר דוד ביטן. בבקשה. אני מבקש לא להפריע.

בצלאל סמוטריץ (הבית היהודי):

- - -

היו"ר משה גפני:

בצלאל.

בצלאל סמוטריץ (הבית היהודי):

גפני, נו, ברצינות.

קריאות:

- - -

היו"ר משה גפני:

רבותי, לא להפריע, אני פשוט אוציא חברים. אני מבקש לא לדבר. די, מספיק. 

מרדכי כהן:

בהמשך לדבריו של יושב-ראש הוועדה, אני רק מבקש לחדד כמה דברים בנוסחת ההחזרה, כפי שראיתם אותה, אותה טבלה, ולומר שהטבלה היא טבלה פשוטה. היא אומרת שככל שיש לרשות תלות באותו תקציב שהיא קיבלה בגין היותה עיר עולים, כך הפריסה שלה למשך יותר שנים, שש שנים, והמדרגות שלה הן מדרגות יותר ממותנות בכדי שהפגיעה בה לא תהיה קשה. 

הוסיף היו"ר בהסכמת שר פנים, שר אוצר, ובהסכמת ראש ממשלה, שבכדי להמשיך ולסייע לאותן רשויות יהיה אפשר למתוח את התקופה מעבר לשש שנים. 

עכשיו לגבי ההקצאה, שעל זה היה הדיון המעמיק, כי בנוסחת ההחזרה הדברים מאוד ברורים, כל רשות יודעת בדיוק מה מצבה באותן שנים. ומכיוון שאנחנו מתבססים על הנתונים היום, זה לא דבר שמשתנה כל שנה, כל רשות יודעת מהיום בתום השש שנים מה יהיה מצבה. לגבי ההקצאה, היות שאתם חברי הכנסת פניתם ואמרתם שאתם לא מסתפקים בתבחינים, זה לא עושה שכל, חזרנו ותיקנו, ואמרנו שנקצה 50% כפי הנוסח שמופיע פה. והיות שהיו דיונים הבוקר עם דוד ביטן וגפני, ונאמר שם ש-50% זה לא הדבר שיבטיח את המשקל הכבד לאותן רשויות מוחלשות, אז אמרנו שאפשר למתוח את זה גם ל-60%. 

מה זה אומר? זה אומר שבעצם נוסחת ההקצאה כל שנה תעלה, ובתום שש השנים היא תעמוד על 500 מיליון שקל. התקציב הזה על-פי אותם תבחינים שהוצגו פה, בסופו של דבר שר הפנים יוגבל באופן הבא: לא משנה איך יורכבו הפרמטרים, 60% מהתקציב כל שנה ילך לאותן רשויות חלשות. 

איך קבענו מהן אותן רשויות חלשות כדי לא לסבך את העניין? אמרנו שזה יהיה סוציו 5-1 על-פי בקשת חברי הכנסת בוועדת הכספים, פריפריאליות 5-1, שזה הופך את זה מובהק לאותן רשויות חלשות בפריפריה, והכנסנו - - -

רועי פולקמן (כולנו):

גם 5-1 סוציו וגם פריפריה?

מרדכי כהן:

כן.

קריאות:

- - -

רועי פולקמן (כולנו):

שזה חבל איילות, אילת וכאלה?

ג'ק בלנגה:

מרדכי, אבל זה מינימום? נכון? ה-60% זה המינימום.

מרדכי כהן:

אני אסביר. 

חיים ילין (יש עתיד):

עזוב מה שרשום. כולם יקבלו.

קריאות:

- - -

אורלי לוי אבקסיס (ישראל ביתנו):

מי ה-60 האלה?

מרדכי כהן:

אני אסביר, רק תיתנו לי.

היו"ר משה גפני:

רבותי.

מרדכי כהן:

60% מהתקציב ילך לאותן רשויות פריפריאליות סוציו 5-1, והוספנו גם את העניין של עולים, כי מזה התחיל כל הדיון. 

קריאה:

- - -

מרדכי כהן:

תן לי לסיים.

היו"ר משה גפני:

לא להפריע באמצע. באמת, אי-אפשר ככה.

מרדכי כהן:

ואמרנו בנוסף, למה קבענו לפחות 60%, כי אפשרנו בעצם להכניס את אותם פרמטרים שאתם רואים עכשיו בכדי לתקן את אותה מציאות. זה אומר שיהיו פרמטרים נוספים שגם הם כולם מוטים לטובת הרשויות החלשות, אז לפחות 60% ילך לטובת אותן רשויות. ייתכן מאוד שיותר, כי כל הפרמטרים הם פרמטרים שמבחינים רשות חלשה, כגון: תמהיל ארנונה. זאת אומרת, ככל שרשות נשענת על הכנסה ממגורים ולא ממסחר, שירותים ותעשייה, זה יאפשר לה ליהנות מאותו קרן.

אורלי לוי אבקסיס (ישראל ביתנו):

זה לא כתוב.

מרדכי כהן:

שנייה, אורלי, אני אעבור אתכם על התבחינים.

דוד ביטן (הליכוד):

לא כתוב כלום, קיבלנו דף.

אורלי לוי אבקסיס (ישראל ביתנו):

זה לא נכנס בתוך זה.

מרדכי כהן:

אני אקריא. אתם רוצים שאני אקריא?

היו"ר משה גפני:

רגע, תגיד את התוכנית, אחרי זה נראה מה עושים.

איתן ברושי (המחנה הציוני):

אנחנו רוצים לקבל את הדף, אנחנו צריכים לדעת על מה אנחנו מצביעים. גפני, אבל אי-אפשר למרוח אותנו. פעם שנייה שחוזרים על דברים שהם לא מדויקים, ומישהו יכול להאמין לזה?

היו"ר משה גפני:

בסדר.

מנואל טרכטנברג (המחנה הציוני):

אבל מעבר לזה, מה עם ה-40% האחרים? לפי מה זה ייקבע?

מרדכי כהן:

אז אני אומר, יש פה רשימה - - -

אורלי לוי אבקסיס (ישראל ביתנו):

- - -

איתן ברושי (המחנה הציוני):

הרשימה משאירה חופש גדול כרגע.

מרדכי כהן:

הרשימה תהיה בתוך החוק.

מנואל טרכטנברג (המחנה הציוני):

בתוך החוק.

מרדכי כהן:

רשימת תבחינים בתוך החוק.

מיקי לוי (יש עתיד):

כולל התבחינים בתוך החוק?

מרדכי כהן:

רשימת תבחינים בתוך החוק.

מנואל טרכטנברג (המחנה הציוני):

אבל השר עדיין רשאי בתוך התבחינים האלה לעשות מה שהוא רוצה.

יוסי יונה (המחנה הציוני):

לשקול.

מרדכי כהן:

לא, השר לא רשאי לעשות מה שהוא רוצה. השר רשאי לקחת מאותם תבחינים - - -

חיים ילין (יש עתיד):

אתמול אמרו לנו שהתבחינים לא יכולים להיכנס לחוק, עכשיו כן אפשר להכניס אותם.

היו"ר משה גפני:

רבותי, אי-אפשר כך.

מרדכי כהן:

גם זה לא נאמר. דיברנו על מספרים.

מיקי לוי (יש עתיד):

נכון, המספרים לא יכולים להיכנס לחוק. 

מרדכי כהן:

אמרנו שמספרים לא נכנסים לחקיקה ראשית. אני רק אשלים. אותם 40% הנותרים יהיו מאותם תבחינים. הוסיף יושב-ראש הוועדה, שגם זה לא שכנע אתכם, ואתם רוצים להבטיח תוספת נוספת שאומרת: ובלבד שאותם תבחינים ואותם 40%, המכוונות שלהם תהיה לתקן את אותם עיוותים שנוצרו בגין פגיעה בערי עולים או בגין אותן רשויות חלשות שחוששות שבסופו של דבר על-פי המתווה שנקבע הן עלולות להיות במצב קשה. גם את זה הסכמנו, וגם זה תוקן. 

זאת אומרת, מהבוקר נכנסו כמה שינויים. אחד, שנקבע 60%; שתיים, יש רשימת תבחינים; שלוש, שאפשר יהיה להאריך מעבר לשש שנים בהסכמת השרים; וארבע, שזה יוקצה לתיקון עיוותים לטובת אותן רשויות חלשות. אני חושב לא רק שזה בהיר, אמרתי היום בבוקר, אני מוכן לקחת דוגמאות קונקרטיות של רשויות ולהראות שנכון, אני אומר את זה פה בצורה ברורה, ישנן רשויות חזקות - - -

קריאה:

תראה את כולן, אין חזקות. אין פה חזקות, אל תמכרו חזקות, פה זה רק חלשות. רמת-השרון תהרוג את - - -

מרדכי כהן:

אני סיימתי את ההסבר שלי.

היו"ר משה גפני:

לא להפריע. תודה רבה. דוד ביטן, בבקשה.

באסל גטאס (הרשימה המשותפת):

מה, עכשיו מקיימים דיון?

דוד ביטן (הליכוד):

לא יודע. מה אתה שואל אותי? רק ביקשתי זכות דיבור.

באסל גטאס (הרשימה המשותפת):

לא, אני שואל את גפני. יהיה דיון פתוח?

היו"ר משה גפני:

דיון, כן.

באסל גטאס (הרשימה המשותפת):

על כל הנושא?

היו"ר משה גפני:

לא על כל הנושא, רק על הסעיף הזה.

קריאות:

- - -

היו"ר משה גפני:

לא לדבר עכשיו בדיון על דירה שלישית. בבקשה.

זהבה גלאון (מרצ):

יש פירוט של התבחינים בדיוק במספרים? סליחה, דוד, רק שאלת הבהרה. יש פירוט של הקריטריונים? מספרים בדיוק?

היו"ר משה גפני:

כן, ברור, הוא אמר.

אורלי לוי אבקסיס (ישראל ביתנו):

אבל אין להם משקולת. אין להם משקל. מה המשקל שלהם?

קריאות:

- - -

זהבה גלאון (מרצ):

אני שואלת. לא מספיק לי שתכתוב לי נניח פריפריה או מרחק, מה האחוז? מה האחוזים? יש לנו חלוקה לאחוזים בכל דבר, בכל תבחין כזה? מה המשקולות שאתם נותנים? אנחנו יכולים לראות?

דוד ביטן (הליכוד):

אגיד לך למה אי-אפשר לעשות משקולות, מהסיבה הפשוטה, כי זה אחד או יותר. זאת אומרת, אם אדם הוא רק אחד, אז הוא כבר יכול לקבל, ואז לפי - - -

אורלי לוי אבקסיס (ישראל ביתנו):

למה? זאת קופה קטנה שאתה יכול לבחור למי לתת.

דוד ביטן (הליכוד):

ואז לפי השיטה של הפנים זה בשיקול דעת השר. אגיד לכם דבר כזה, אעשה את זה קל, אנחנו בליכוד – אני אומר את זה פוליטי, נכון? – לא נסכים לחוק הזה בשום מקרה, אלא אם כן ישכנעו אותנו שהפגיעה ברשויות לא קיימת או שהיא מאוד מאוד פחותה. בבוקר שוחחנו אתך, ביקשנו ממך לקבל את ההקצאה בפועל, אמרת בסדר, ולא באת עם כלום. קודם כול בוא נתחיל עם זה.

מרדכי כהן:

זה לא נכון, דוד.

דוד ביטן (הליכוד):

אתה מביא לנו דף אחד ואפילו אין לנו נוסח של חוק.

מרדכי כהן:

זה לא נכון, אמרתי שתקבלו פירוט.

דוד ביטן (הליכוד):

אבל ביקשתי את זה בבוקר, מה אתה אומר לי מה ביקשתי.

מרדכי כהן:

אמרתי שתקבלו פירוט מסודר בנוסחת ההחזרה. אמרתי שלגבי ההקצאה אנחנו נקבע משקל.

היו"ר משה גפני:

מרדכי, אני אאפשר לך להשיב.

דוד ביטן (הליכוד):

אני רוצה להגיד לך שנוסחת ההחזרה היא פחות בעייתית. נוסחת ההקצאה היא הבעייתית, לא נוסחת ההחזרה, כי נוסחת ההחזרה פשוטה, אתה נותן 50% וזהו. נוסחת ההקצאה שהיא בשיקול דעת - - -

מרדכי כהן:

שאלת בפירוש, דוד, אמרת: יש משקל? הנה משקל, 60% ניתן לאותם קריטריונים. שאלת, קיבלת תשובה. אמרת: אני לא מסתפק בשש שנים. יש הארכה מעבר לשש שנים.

מיקי לוי (יש עתיד):

הוא מדבר על החלוקה של ה-60%.

מרדכי כהן:

לפחות תדייק, דוד.

דוד ביטן (הליכוד):

אני מדייק. הייתי, היו אתי עוד אנשים. ביקשתי אקסל של כל עיר ועיר, אמרת: אין בעיה, אני מביא לך. האוצר היה, אמרו: אין בעיה, מביאים לך. משום מה, כנראה קיבלתם הנחיה לא להביא את זה. זה דבר ראשון.

מרדכי כהן:

לא. 

דוד ביטן (הליכוד):

לכן אנחנו לא נסכים. 

איתן ברושי (המחנה הציוני):

אפשר להצביע על פיצול במקום למשוך את כל הערב?

דוד ביטן (הליכוד):

אתה אוהב פיצולים, אני רואה.

קריאות:

- - -

מרדכי כהן:

ואז מה? הרשויות יפסידו 350 מיליון שקל? 

איתן ברושי (המחנה הציוני):

לא יפסידו.

מרדכי כהן:

יפסידו. איתן, זאת הבשורה שאתה רוצה לבשר? 350 מיליון שקל שילכו לאיבוד? אז תודיע להם את זה. תודיע להם שהרשויות יאבדו 350 מיליון שקל. קצת אחריות.

אורלי לוי אבקסיס (ישראל ביתנו):

איתן, אל תאחד אותם. אל תעזור להם.

איתן ברושי (המחנה הציוני):

לא עוזר לאף אחד.

קריאות:

- - -

דוד ביטן (הליכוד):

לא, הוא אוהב פיצולים.

מרדכי כהן:

דוד, אבל צריך גם להסביר את זה שזאת המשמעות.

דוד ביטן (הליכוד):

יכול להיות, אבל משרד הפנים, גם אם אנחנו נפסיד - - -

היו"ר משה גפני:

רבותי, מה זה?

אורלי לוי אבקסיס (ישראל ביתנו):

שיהיה להם בלגן בקואליציה, למה אנחנו נעזור להם? בסוף הם יתאחדו.

חיים ילין (יש עתיד):

מה אתה חושב, שאתה מנהל, ברושי? אתה לא מנהל כלום. בחייאת, כולם בורג קטן פה.

דוד ביטן (הליכוד):

אפשר להמשיך?

מכלוף מיקי זוהר (הליכוד):

- - -

היו"ר משה גפני:

כן. מיקי זוהר, זה ממש מפריע. זה שאתה חבר של ביבס זה בסדר, אבל אתה לא צריך להפריע לו באמצע.

חיים ביבס:

הוא מנסה לשכנע אותי לעזור לך. מה אתה רוצה? אדוני היושב-ראש.

דוד ביטן (הליכוד):

לא משנה. מיקי, הבעיה הראשונה שעלתה, ואת זה פתרנו עם השר, היא שאחרי השש שנים, מה קורה עם זה? אז הוסכם עם השר שנוכל להאריך את התקופה – השרים, פנים, אוצר וראש הממשלה יוכלו להאריך את התקופה נגיד עד שש שנים לפי ההחלטה שלהם.

באסל גטאס (הרשימה המשותפת):

כולל שאתה תהיה ראש הממשלה.

אילן שוחט:

מה זה אומר להאריך שש שנים? נקבל את הכסף הזה שש שנים קדימה עוד פעם? לא מבין מה זה להאריך. מה יאריכו שש שנים?

קריאה:
כי השנה השישית היא הכי גרועה.

דוד ביטן (הליכוד):

תנו רגע לסיים.

אילן שוחט:

השנה השישית היא אפס.

אורלי לוי אבקסיס (ישראל ביתנו):

זאת הקצאה שאנחנו אפילו לא יודעים איך היא תתבצע, אותה תהיה אפשרות להאריך לשש שנים. עיר העולים בטלה, לא יכולים להאריך אותה, רק את ההקצאה שאנחנו לא יודעים מה המשקולות שלה, מה הקריטריונים שלה.

היו"ר משה גפני:

אורלי. אורלי, אבל הוא באמצע. 

אורלי לוי אבקסיס (ישראל ביתנו):

וגם יוסיפו עוד - - -

היו"ר משה גפני:

אבל הוא באמצע.

דוד ביטן (הליכוד):

אורלי אוהבת לדבר. אורלי, כשמפריעים לך את כועסת.

אורלי לוי אבקסיס (ישראל ביתנו):

אני עוזרת לך, ביטן.

דוד ביטן (הליכוד):

יפה. זה דבר ראשון, פתרנו. בעיה שנייה שיש, ואת זה אנחנו רוצים לפתור, זה הרי קודם כול נתחיל מזה שהתקציב הזה בזמנו היה קשור לעולים, שכחו שהוא קשור לעולים.

מרדכי כהן:

רק חלק ממנו.

דוד ביטן (הליכוד):

חלק ממנו, בסדר. שכחו שהוא קשור לעולים, ועכשיו בעצם לוקחים את הכסף ומחלקים אותו שוב פעם לפי כל מיני קריטריונים. אז חלק אומנם הוסיפו פה לרשויות מקומיות, לפחות 10% לתושבים שעלו לישראל ב-15 השנים שקדמו לשנת הכספים, אנחנו מחלקים את כספי הקרן. היינו רוצים שזה יעלה ל-20%.

מכלוף מיקי זוהר (הליכוד):

- - -

דוד ביטן (הליכוד):

אבל אי-אפשר אני מנסה. תגיד לי, מיקי, מה, אתה לא יכול רגע להפסיק עם זה? מה, אני מדבר אתו, ואתה גם מדבר אתו.

אורלי לוי אבקסיס (ישראל ביתנו):

מה, 20% עולים בעירייה?

מרדכי כהן:

דוד, סליחה, את המשפט האחרון לא שמעתי.

דוד ביטן (הליכוד):

אנחנו רוצים שהנושא הזה של העולים, שחלק מהתקציב ילך לערים שקולטות עלייה בפועל, לא במסגרת כללית, אלא בנוסחת ההקצאה זה ילך. קודם כול 20% מהכסף ילך באופן חד וחלק לפי כמות העולים.

אורלי לוי אבקסיס (ישראל ביתנו):

חיים, אצל מי הוא עובד? אצל ישראל ביתנו?

דוד ביטן (הליכוד):

לפי כמות העולים שהם קולטים וקלטו.

באסל גטאס (הרשימה המשותפת):

גם אם הם סוציו-אקונומי עשר?

היו"ר משה גפני:

בדיוק, נכון, זאת הבעיה.

קריאות:

- - -

דוד ביטן (הליכוד):

גם בעשר. כן, גם בעשר.

קריאה:

גם בסוציו-אקונומי עשר קליטת עלייה עולה כסף. לקלוט עולים מאתיופיה, גם בנתניה, זה הרבה כסף.

אורלי לוי אבקסיס (ישראל ביתנו):

רק אתם פראיירים.

אילן שוחט:

הם מוליכים אותנו על הנוסחה הזאת. יש נוסחה אחרת, יש דרך אחרת. הם מכניסים אותך למוח שלהם, שתחשוב אחרת.

מרדכי כהן:

דוד, רק לחדד שיש סתירה במה שאתה אומר, אני רק רוצה להסביר למה. אם אנחנו מקצים על-פי מה שדרשתם להגדיל ולקבוע מסגרת - - -

אילן שוחט:

- - -

מרדכי כהן:

רגע, אילן, שנייה. אין פה ויכוח, רק כדי להסביר את הנקודה, דוד.

אילן שוחט:

אפילו התינוק בוכה.

מרדכי כהן:

דוד, ברגע שאתה קובע את מה שאמרת עכשיו אתה מושך תקציב מרשויות חלשות, ולכן אמרנו ש-60% ילך לעולים, סוציו ופריפריה. 

(היו"ר מיקי מכלוף זוהר, 19:47)

דוד ביטן (הליכוד):

צריך לסגור את הבעיה הזאת עם האוצר. 

אילן שוחט:

למה לא לתת לרשויות כסף על מבני ציבור שקיימים שם, 100% מ-1 עד 5, אל תלכו ימינה, אל תלכו שמאלה, זה יוצא אותו כסף, הכי טוב לבג"ץ, ואתם לא עושים אותנו מסכנים.

רחל עזריה (כולנו):

ומה עם רשות שאין לה מתקן?

אילן שוחט:

אז אין לה מתקן. מי שיש לו ישלם, מי שאין לו לא ישלם.

רחל עזריה (כולנו):

זה נקרא צדק חלוקתי?

דוד ביטן (הליכוד):

ראש עיריית צפת, אתה יכול לתת לי לדבר? באת להפריע? מה העניין?

היו"ר מכלוף מיקי זוהר:

לא להפריע, בבקשה.

קריאות:

- - -

דוד ביטן (הליכוד):

תנו לי רגע לדבר, מה אתה מפריע כל הזמן? מה זה הדבר הזה? מה הולך פה? אני לא מבין. תקבל זכות דיבור, תדבר. מה, באת להפריע?

היו"ר מכלוף מיקי זוהר:

שקט. מאיר, לא להפריע.

דוד ביטן (הליכוד):

דבר שלישי, אנחנו צריכים לוודא שהעיריות, כל הערים בעצם לא נפגעות. הרי בינינו, בעצם לכל ערי הפיתוח בפריפריה זה היה במקום שתיתנו יותר מימון לעיריות שבגירעון, כיוון שכבר יש להן את זה בתקציב לאורך שנים. אם עכשיו למשל זה לא היה, הייתם מוסיפים מימון לאותן ערים. מה עשיתם עכשיו בגלל בג"ץ? מה הקשר לבג"ץ? 

קריאה:

זה לא נכון לבג"ץ.

דוד ביטן (הליכוד):

אתם יכולים להגדיל את התקציבים ולתת להם.

קריאה:

זה לא נכון, זה לא קשור לבג"ץ.

דוד ביטן (הליכוד):

מה הקשר לבג"ץ? בג"ץ מדבר על העניין הזה. תנו את התקציב הזה באופן אחר, העיקר שהן לא יפגעו. אנחנו לא נסכים שהן יפגעו.

היו"ר מכלוף מיקי זוהר:

תודה. יואב קיש מילה ואחרי זה – ביבס, ואנחנו עוד צריכים לעבור לרוויזיות. אנחנו צריכים להצביע, אבל אנחנו נמשיך את הדיון אחר כך. אני חייב להצביע על הרוויזיות.

יואב קיש (הליכוד):

אז אני אעשה את זה כשגפני יכנס. 

היו"ר מכלוף מיקי זוהר:

אחרי שגפני יכנס, בסדר. אני רוצה לחזור לדיון הקודם בנושא הימורים בספורט, להצביע על הרוויזיות ועל החוק, ואחר כך נמשיך עוד פעם את "עיר עולים". אני רוצה להצביע, לא לצאת, גיוס, כן.

זהבה גלאון (מרצ):

תגיד לי, זה רציני עכשיו שאתה מפסיק את הדיון?

מיקי לוי (יש עתיד):

כל ארבע דקות הם משנים נושא. 

זהבה גלאון (מרצ):

חבר הכנסת זוהר, מה יש לכם? זה רציני מה שאתה עושה עכשיו? אתה מפסיק את הדיון, אתה מצביע, חוזר, מה זה?

מיקי רוזנטל (המחנה הציוני):

הוא ראש הישיבה עכשיו.

קריאות:

- - -

היו"ר מכלוף מיקי זוהר:

אני רוצה להצביע על הרוויזיות, חוזרים להצבעות הקודמות. עצרנו את הישיבה הקודמת, חוזרים לישיבה בנושא מיסוי והגרלות.

יואב קיש (הליכוד):

בצלאל, הצבעות, אל תלך.

היו"ר מכלוף מיקי זוהר:

חברי הקואליציה מתבקשים להישאר באולם. אני רוצה להתחיל בהצבעות. אני רוצה להצביע עכשיו על הרוויזיות, אני מבקש לשמור על השקט בזמן ההצבעה. תודה.

שלומית ארליך:

הרביזיה הראשונה הייתה על ההסתייגות של קבוצת מרצ, של אורלי לוי, של הרשימה המשותפת והמחנה הציוני, במקום 35% יבוא 40%. 

היו"ר מכלוף מיקי זוהר:

מי בעד הרביזיה? ירים את ידו. 

זהבה גלאון (מרצ):

בעד, בעד, חברים. מנו, מה קורה? באסל. טיבי, יאללה.

היו"ר מכלוף מיקי זוהר:

מי נגד?

יואב קיש (הליכוד):

הקואליציה נגד.

הצבעה

בעד – 5

נגד – 8

נמנעים – אין

הרביזיה לא נתקבלה.

היו"ר מכלוף מיקי זוהר:

הרביזיה לא התקבלה. הרביזיה השנייה.

שלומית ארליך:

הרביזיה השנייה של המחנה הציוני וחברת הכנסת אורלי לוי על המס שנגבה בגין הכנסה בכל שנה יהיה לקרן מיוחדת.

היו"ר מכלוף מיקי זוהר:

מי בעד הרביזיה? ירים את ידו. 

זהבה גלאון (מרצ):

בעד, האופוזיציה.

היו"ר מכלוף מיקי זוהר:

איפה וקנין?

יואב קיש (הליכוד):

בלי וקנין אנחנו שמונה.

היו"ר מכלוף מיקי זוהר:

מי נגד? להרים את היד כמו שצריך.

יואב קיש (הליכוד):

בלי וקנין אנחנו שמונה, נו. הקואליציה נגד.

מיקי רוזנטל (המחנה הציוני):

תהיו קואליציה גאה. לא כזה ככה.

הצבעה

בעד – 7

נגד – 8

נמנעים – אין

הרביזיה לא נתקבלה.

היו"ר מכלוף מיקי זוהר:

הרביזיה לא התקבלה. איפה וקנין?

יואב קיש (הליכוד):

אנחנו שמונה בלי וקנין. הוא לא ידע שמצביעים. 

זהבה גלאון (מרצ):

סמוטריץ פה. יש לך את סמוטריץ.

אחמד טיבי (הרשימה המשותפת):

וקנין יצא כי אתם משפילים את שר הפנים.

שלומית ארליך:

הרביזיה הבאה של קבוצת הרשימה המשותפת, במקום 250 מיליון יבוא 350 מיליון.

קריאה:

להפך. באים בשביל לקדם.

אחמד טיבי (הרשימה המשותפת):

לא, אני רואה השפלה פה.

היו"ר מכלוף מיקי זוהר:

ששש. לא להפריע. נאוה, לא ללכת.

קריאה:

מה עם הסתייגות דיבור?

שלומית ארליך:

כשיש מהותיות אי-אפשר רשות דיבור. יש לך מהותיות.

מיקי רוזנטל (המחנה הציוני):

אם ההסתייגות שלה נדחית, אז היא יכולה לדבר במליאה.

היו"ר מכלוף מיקי זוהר:

קדימה, תקריאי את הרביזיה. 

שלומית ארליך:

רביזיה על הסתייגות של קבוצת הרשימה המשותפת, במקום 250 מיליון יבוא 350 מיליון.

היו"ר מכלוף מיקי זוהר:

מי בעד הרביזיה? ירים את ידו. מי נגד?

הצבעה

בעד – 6

נגד – 7

נמנעים – אין

הרביזיה לא נתקבלה.

היו"ר מכלוף מיקי זוהר:

6 בעד, 7 נגד. איפה ההצבעות שלי? מי חסר לי?

יואב קיש (הליכוד):

חסרה לך נאוה שהתקזזה עם באסל ווקנין.

היו"ר מכלוף מיקי זוהר:

הרביזיה הבאה. 

שלומית ארליך:

רביזיה של קבוצת הרשימה המשותפת שסעיפים קטנים (ב) ו-(ג) יימחקו.

היו"ר מכלוף מיקי זוהר:

מי בעד הרביזיה? ירים את ידו. בשם מי את מצביעה, אורלי? 

זהבה גלאון (מרצ):

אחמד, באסל, מה קורה?

יואב קיש (הליכוד):

אורלי, פורר פה. אל תעשי לנו תקלים.

היו"ר מכלוף מיקי זוהר:

מי נגד?

יואב קיש (הליכוד):

נגד, קואליציה.

הצבעה

בעד – מיעוט

נגד – 8

נמנעים – אין

הרביזיה לא נתקבלה.

היו"ר מכלוף מיקי זוהר:

הרביזיה לא התקבלה. 

שלומית ארליך:

רביזיה של הוספת סעיף פרסום ושיווק הימורים.

היו"ר מכלוף מיקי זוהר:

מי בעד הרביזיה? ירים את ידו. מי נגד?

יואב קיש (הליכוד):

קואליציה, להרים, להצביע.

הצבעה

בעד – מיעוט

נגד – רוב

נמנעים – אין

הרביזיה לא נתקבלה.

היו"ר מכלוף מיקי זוהר:

הרביזיה לא התקבלה. הלאה.

שלומית ארליך:

רביזיה של הוספת תיקון לחוק העונשין.

היו"ר מכלוף מיקי זוהר:

מי בעד הרביזיה? ירים את ידו. מי נגד הרביזיה?

הצבעה

בעד – מיעוט

נגד – רוב

נמנעים – אין 

הרביזיה לא נתקבלה.

היו"ר מכלוף מיקי זוהר:

הלאה. עוד רביזיה, חברים. קדימה. ששש, לא להפריע בבקשה בזמן ההצבעות, אני מבקש.

שלומית ארליך:

רביזיה שלא ניתן למכור השתתפות בהימורים לאחר השעה תשע בערב.

היו"ר מכלוף מיקי זוהר:

מי בעד הרביזיה? מי נגד?

יואב קיש (הליכוד):

נגד.

מיקי לוי (יש עתיד):

מה, אתם רוצים שיהמרו עד חצות? אתם לא מתביישים?

הצבעה

בעד – מיעוט

נגד – רוב

נמנעים – אין

הרביזיה לא נתקבלה.

היו"ר מכלוף מיקי זוהר:

הרביזיה לא התקבלה. 

שלומית ארליך:

אז הרוויזיות הוסרו. נצביע על הסעיף.

היו"ר מכלוף מיקי זוהר:

הרוויזיות הוסרו. אנחנו יכולים להצביע על הסעיפים.

שלומית ארליך:

הסעיף הראשון, סעיפים 89(5) ו-91.

היו"ר מכלוף מיקי זוהר:

אנחנו מצביעים על סעיפי החוק. סעיפים 89(5) ו-91. מי בעד הסעיפים? ירים את ידו.

יואב קיש (הליכוד):

בעד, קואליציה. 

היו"ר מכלוף מיקי זוהר:

בעד, קואליציה. מי נגד הסעיפים? ירים את ידו. למה אתם נגד?

מיקי רוזנטל (המחנה הציוני):

כי זה הגיוני.

הצבעה

בעד – 8

נגד – 5

נמנעים – אין

סעיפים 89(5) ו-91 אושרו.

היו"ר מכלוף מיקי זוהר:

8 בעד, 5 נגד. סעיף נוסף.

שלומית ארליך:

הסעיף השני. אנחנו מצביעים על סעיף 171 עם התוספת שהקראנו, ופסקה (7).

היו"ר מכלוף מיקי זוהר:

סעיף 171 ופסקה (7). מי בעד הסעיף? ירים את ידו. 

יואב קיש (הליכוד):

מי בעד? קואליציה.

אחמד טיבי (הרשימה המשותפת):

סעיף לא טוב.

מיקי רוזנטל (המחנה הציוני):

אנחנו במשא-ומתן עם ש"ס.

היו"ר מכלוף מיקי זוהר:

מי נגד?

זהבה גלאון (מרצ):

תגיד לי, באסל, אתה ישן היום? ומה עם אחמד?

הצבעה

בעד – רוב

נגד – מיעוט

נמנעים – אין

סעיף 171 ופסקה (7) אושרו.

היו"ר מכלוף מיקי זוהר:

החוק אושר. אני מברך את כל החברים, את השרה, את שר האוצר, את שרת התרבות והספורט, את איתי טמקין ואת איציק לארי. תודה רבה.

מיקי לוי (יש עתיד):

רביזיה על כל החוק.

היו"ר מכלוף מיקי זוהר:

רביזיה על כל החוק תוצבע בשעה 20:25. חוזרים חזרה לדיון על "עיר עולים", יחליף אותי בניהול הדיון יואב קיש. סליחה, בשמונה וחצי. 

(היו"ר יואב קיש, 19:55)

מיקי לוי (יש עתיד):

יואב, אדוני היושב-ראש, תהיה הצבעה על "עיר עולים" היום?

היו"ר יואב קיש:

אני אגיד לך על מה אני רוצה שתהיה הצבעה. 

קריאות:

- - -

היו"ר יואב קיש:

אני מבקש שקט, אנחנו חוזרים לדיון. חברים, חוזרים לדיון. איפה הסדרנים שלנו? חברים, אני מבקש שקט. לא ננהל את הדיון הזה ברעש. אני מבין, ארז, אתה רוצה גם לדבר? 

ארז קמיניץ:

כן.

קריאה:

מי זה הבן-אדם מהאוצר שהמציא את הנוסחה הזאת?

היו"ר יואב קיש:

אני רוצה להתייחס לעניין. בעצם הייתי גם הבא ברשימת הדוברים, אז אתייחס עכשיו. אבל איפה המנכ"ל של המשרד? הוא עם גפני שם?

מיקי לוי (יש עתיד):

אדוני, ראש העיר צפת רוצה להתייחס.

היו"ר יואב קיש:

אני רוצה שגם המנכ"ל יגיע. הלכו לקרוא למנכ"ל כי חשוב שהוא יהיה. וקנין, סיימנו את ההצבעות, יש רביזיה בשמונה וחצי, אני מבקש שתגיע לרביזיה אם תוכל. אנחנו בדיון על "עיר עולים" אם אתה רוצה להיות.

יצחק וקנין (ש"ס):

אני יודע.

היו"ר יואב קיש:

אעבור לרשימת הדוברים, חברי הכנסת, אתם רוצים לחכות למנכ"ל גם כן? אז ניתן לראשי הרשויות לדבר.

קריאה:

המנכ"ל פה, אדוני.

מיקי לוי (יש עתיד):

תן לראשי הרשויות להתחיל, אנחנו מכבדים אותם.

מיקי רוזנטל (המחנה הציוני):

כן, הם מחכים פה מהבוקר, תן להם לדבר.

מיקי לוי (יש עתיד):

הם באו מהבוקר, אנחנו מוותרים על זכותנו.

היו"ר יואב קיש:

אז נדבר עם ראשי הרשויות. 

קריאה:

אחד מדבר, מספיק. חיים.

היו"ר יואב קיש:

אנחנו עוברים לרשות דיבור, בבקשה, תצטרף אלינו. אני נותן לחיים ביבס. חיים, תתחיל, בבקשה.

חיים ביבס:

חברים, לצערי, אנחנו יושבים פה היום עם כל חברי הכנסת ולא משנה מאיזו מפלגה, מגשימים את החלום הרטוב מזה שנים רבות של אנשי האוצר, של פקידי האוצר, לבוא ולהלאים את קרן הארנונה. בתקציב הקודם הנושא הזה עלה ואנחנו היינו אלה שבסופו של דבר הוצאנו אותו החוצה משום העובדה שהפגיעה היא פגיעה קשה ברשויות. מדובר פה, דרך אגב, מוכרים לכם כולם שרמת-השרון זו הרשות היחידה שנמצאת שם, כל השאר אלו רשויות חלשות. אלו רשויות פריפריאליות, ערי פיתוח, רשויות שנמצאות בנגב הרחוק שהחליטו לחסל אותן, בעצם לחסל את ההתיישבות שם, בוא נגיד את זה בצורה מאוד ברורה. 

קריאה:

הרוב זה מהנגב.

חיים ביבס:

הסיכום היה בממשלה אחרי שבאו, אחרי שזה נפל בפעם הקודמת – איפה אריאל יוצר? יש שני אנשים, הייתי מציע שתכניסו אותו לפה - - -

היו"ר יואב קיש:

מהאוצר, אפשר להביא את אריאל? איפה הוא?

חיים ביבס:

שיבוא לפה, שישב, שישמע. 

איתן ברושי (המחנה הציוני):

הם יודעים את הכול, מה אתה רוצה?

היו"ר יואב קיש:

את מי עוד חוץ מאריאל אתה רוצה?

חיים ביבס:

אריאל יוצר היה הבן-אדם היחיד שהיינו ביחד בבית-המשפט, שלא יספרו סיפורים. אף אחד שלא יספר סיפורים, בית-המשפט אמר אחד משני דברים, אמר: רבותי, תזכרו, גם למדינה וגם לנו, אני יודע לבטל את "ערי עולים" לגמרי, אבל אני גם יודע לקחת את כל מדינת ישראל ולחייב את הממשלה כמו כל אחד אחר שישלם 100%. שלא תטעו, אין פה מצב שיהיה רק חד-צדדי, רק לקחת.

מרדכי כהן:

אגב, זה הדבר הנכון לעשות, 100% בכל הארץ.

קריאות:

- - -

חיים ביבס:

שנייה, רבותי. 

איתן ברושי (המחנה הציוני):

כל מכולת משלמת - - -

מיקי רוזנטל (המחנה הציוני):

למה המדינה לא משלמת - - -

היו"ר יואב קיש:

חבר'ה, ארז יתייחס אחר כך. ביבס, ארז גם יתייחס, אבל, מיקי, בוא ננהל את הדיון כמו שצריך. רועי, סליחה. 

קריאות:

- - -

רועי פולקמן (כולנו):

ביבס, כסף זה כסף, זה לא משנה אם זו ארנונה או תוספת אחרת. 

איתן ברושי (המחנה הציוני):

קיבלת כרגע הנחות במס.

קריאה:

נאה דורש, נאה מקיים.

היו"ר יואב קיש:

רועי, עודד, חברי הכנסת, נעשה דיון שקט ונקשיב לכל אחד, וגם אתם תדברו. ביבס, אחריך ידבר ארז המשנה שיתייחס גם לנושא המשפטי שאתה מעלה פה. בבקשה.

חיים ביבס:

בסדר גמור. בעצם בתקציב האחרון באו האוצר, סוף כל סוף הגיעו עם הצעה שאנחנו יודעים לחיות אתה, הדלתא היא 270 מיליון שקל. ועל זה באו בתוספתי ב-230 מיליון שקל, שהמשמעות שלה – חבל שיוצר לא פה.

היו"ר יואב קיש:

קראו לו.

חיים ביבס:

כי קראו לזה כשראש הממשלה דיבר אתי, אמר: יוצר אמר 230 מיליון שקל תיקון עיוותים. תיקון עיוותים, המשמעות שיש "ערי עולים", המשמעות של ה-230 שלוקחים את ערי העולים שומרים על הרשויות. אמרתי מראש, רבותי, אם כל הבעיה של כולם היא רמת-השרון, אני בעד שייקחו בארבע שנים ויבטלו את רמת-השרון. בסדר? למרות שגפני אמר את מה שהוא אומר, והוא צודק, אני מסכים אתו, אבל כדי שלא יגידו שיש – אין פה רשויות חזקות. זה בצד אחד.

בצד שני, ב-230 מיליון היו צריכים להציג קריטריונים ברורים. ביקשנו לראות את כל הדברים ועד כה לא ראינו דבר וחצי דבר. סיפרו לנו סיפורים, כל מה שאתם רואים פה, כל הקריטריונים זה הכול בלוף. למה? בשלושת הסעיפים שיש רשויות מקומיות 5-1 מדד פריפריאלי, רשויות מקומיות 10% מתושביהם עולים, כל זה ביחד זה ה-198 רשויות שמקבלות מענק איזון. 

שלא תטעו בדבר נוסף, שכל הדבר הזה למה הוא בנוי על שש שנים? כי בשש שנים רוצים לסיים את הכול על מנת שזה יהיה חלק ממה שנקרא, מאיחוד נוסחת האיזון ולא יהיו יותר "ערי עולים" ולא תהיה קרן - - -

אורלי לוי אבקסיס (ישראל ביתנו):

מה זאת אומרת איחוד נוסחת האיזון?

חיים ביבס:

חבר'ה, לא תהיה יותר קרן, זה בלוף. מה שיקרה בעוד שש שנים, הם ימחקו, מחקו את החלק שלהם, האוצר יצא החוצה, ובזה תם הסיפור. לא יהיה יותר, כולם יקבלו 35%, 45%, 55%, זה לא משנה איפה אתה נמצא וכמה ולמה, זה הרעיון, וזו התכלית מתחילת הדרך.

עכשיו ביקשנו רק דבר אחד, קחו את ה-270, תקבעו אותם לרשויות שנמצאות - - -

אורלי לוי אבקסיס (ישראל ביתנו):

רגע, חיים, תסביר לנו על מה זה עם האיזון, מה קורה בשש השנים.

חיים ביבס:

הרי מה הם אומרים, שש שנים אנחנו עדיין אתכם, שמונה ועשר לא יודעים. מה ההבדל בין שש, בין שנתיים לשלוש לארבע לשש לשמונה ולעשר? מה ההבדל? אין הבדל. הרי גם בעוד שש שנים יכול להיות שאתם לא תהיו. אם היו אומרים משהו, אתה יודע שלצורך העניין אנחנו בונים נוסחה שהיא רק לתום הקדנציה - - -

היו"ר יואב קיש:

אבל אמרו שתהיה אפשרות להאריך, שמעת פה את זה.

חיים ביבס:

הרי באוקטובר 2019 הייתי אומר: ואללה, יש הגיון, אבל אין פה שום הגיון, זה הכול משחק. למה? רוצים לייצר קרן שהתכלית שלה בסופו של דבר או להחזיק את כולם בצד אחד או בצד שני, שזה החלום של האוצר, להבדיל ממשרד הפנים, לבטל את זה לגמרי ולחסל את זה. 

עכשיו אנחנו מסתכלים על הדבר הזה, מה ביקשנו? ביקשנו דבר אחד, קריטריונים ולהראות לנו טבלה של ההחזר לאותן רשויות. לדוגמה, דימונה, כשאני לוקח את דימונה ואני מסתכל שהיא נמצאת ב-34 מיליון, ב-2018 הורידו אותה ל-32, ב-2019 – 30, 2020 – 29, 2021, 2022, ב-2022 ל-10 מיליון.

קריאה:

 אחר כך אפס.

חיים ביבס:

זה עוד דימונה, יחסית. קחו את באר-שבע, מ-65 מיליון ל-19 מיליון שקל. לקחו רשות שהייתה מפורקת, הרים אותה ראש הרשות, עכשיו אומרים: בואו נפרק אותה חזרה. למה? כי זאת השיטה. כולם חלשים, כולם סמוכים על הידיים של משרד האוצר והפנים. כולם חזקים, לא טוב לנו, אין לנו שליטה עליהם. בסוף מה שאנחנו רואים פה זה דבר אחד.

היו"ר יואב קיש:

חיים, נא לסיים.

חיים ביבס:

אני מסיים. ביקשנו רק דבר אחד, רבותי, קחו את ה-270 – דרך אגב, זה גם לא 270, המדינה לא באמת מביאה 270. 

מיקי רוזנטל (המחנה הציוני):

110.

חיים ביבס:

מה שקרה, רימו את כולם. אמרו 270, הפך להיות 390. 

אורלי לוי אבקסיס (ישראל ביתנו):

נכון, מאיפה הגיע?

חיים ביבס:

זאת אומרת, המדינה מביאה 110, אבל גם את זה היא לא מביאה. למה? כי סגרנו שלושה מיליארד ו-100 מיליון מענקי איזון והורידו את ה-4.5% – זה 198 מיליון בצד השני. זאת אומרת, אנחנו גם מביאים כסף מהבית, זאת המשמעות, אבל לאף אחד אין אומץ להגיד את זה פה.

היו"ר יואב קיש:

תודה.

אורלי לוי אבקסיס (ישראל ביתנו):

תגידו, על מי אתם עובדים?

חיים ביבס:

פוגעים ברשויות בלי לשים לב, וביקשנו רק דבר אחד.

אורלי לוי אבקסיס (ישראל ביתנו):

כמה הורידו במענקי איזון?

היו"ר יואב קיש:

אורלי, לא להפריע. 

חיים ביבס:

רבותי, אם אתם מאמינים אנחנו מבקשים רק דבר אחד, קחו את זה, קחו עכשיו, תציגו לכולם את נוסחת ההחזר כולל ה-230, נוסחת ההקצאה וההחזרה ביחד, ואז כולם ידעו מה המצב האמיתי.

היו"ר יואב קיש:

תודה.

אורלי לוי אבקסיס (ישראל ביתנו):

חיים, כמה מענקי האיזון?

היו"ר יואב קיש:

אורלי, הוא לא צריך שתעזרי לו.

אורלי לוי אבקסיס (ישראל ביתנו):

אני שואלת שאלה שנבין על מה מדובר. כמה הורידו ממענקי האיזון?

חיים ביבס:

4.5%, זה 198 מיליון שקל.

אורלי לוי אבקסיס (ישראל ביתנו):

ואללה.

היו"ר יואב קיש:

ארז, בבקשה, אני מבקש שגם תתייחס לנושאים של הבג"ץ ומה שדובר על הסיכומים.

ארז קמיניץ:

שלום לכולם, אני מבקש להתייחס עקרונית ואחר כך גם לנקודות פרטניות שלו כאן. בכל מה שקשור ל"ערי עולים" התבטא כבוד השופט רובינשטיין בעניין הזה - -

אורלי לוי אבקסיס (ישראל ביתנו):

- - -

היו"ר יואב קיש:

ששש, אורלי, זה מפריע.

אחמד טיבי (הרשימה המשותפת):

חבר'ה, בואו נשמע.

ארז קמיניץ:

- - בהערה שהיא הערה חריפה לממשלה. הוא אמר שהתיק כבר נושא שבע שנים עמו, היינו, עולה לכיתה א'. במילים אחרות, סבלנותו של בית-המשפט העליון בקבלתו או באי קבלתו את המונח ואת המושג של – אני מסכים עם היושב-ראש שאבד עליו הכלח – "ערי עולים" הולכת ופוקעת. ואני חושב שלקח זמן לא מועט, היה לנו קשה מאוד כמשרד משפטים להעביר – יושב פה לצדי המנכ"ל, והוא יודע עד כמה ניסינו להבהיר למשרדי הממשלה, גם לאוצר, וגם לפנים, שהם חייבים לשנס מותניים ולנסות לייצר קריטריונים למונח "ערי עולים" על מנת שהכסף הזה יועבר בשוויוניות לכל הרשויות המקומיות. 

ניסו גם במשרד הפנים, גם במשרד האוצר לייצר קריטריונים שוויוניים, לא ניתן. חברים, לא ניתן. הם הגיעו ליועץ המשפטי לממשלה הקודם עם הצעות מהצעות שונות, פשוט לא ניתן להחיות את המושג הזה. מבחינת היועץ המשפטי לממשלה הקודם והנוכחי חייבים לבטל אותו כי הוא מייצר חוסר שוויוניות אינהרנטית.

עודד פורר (ישראל ביתנו):

איזה מושג?

ארז קמיניץ:

"ערי עולים". הוא מייצר חוסר שוויוניות אינהרנטית.

עודד פורר (ישראל ביתנו):

למה?

ארז קמיניץ:

הסביר את זה היושב-ראש, ואני מנסה - - -

עודד פורר (ישראל ביתנו):

למה הנושא של עולים מייצר חוסר שוויון?

חיים ילין (יש עתיד):

במתכונת הקיימת.

עודד פורר (ישראל ביתנו):

מתכונת, לא המושג "עיר עולים".

ארז קמיניץ:

אמרתי המונח.

איתן ברושי (המחנה הציוני):

אבל הוויכוח הוא על הפתרון, לא על הבעיה.

עודד פורר (ישראל ביתנו):

המונח "עיר עולים" לא מייצר אי-שוויון. אם הממשלה מחליטה - - -

קריאות:

- - -

איתן ברושי (המחנה הציוני):

אין לכם פתרון.

היו"ר יואב קיש:

איתן, איתן, תן לו לענות. הוא עונה, תן לו לענות.

איתן ברושי (המחנה הציוני):

הוא לא עונה.

היו"ר יואב קיש:

אחרי זה תתייחס.

איתן ברושי (המחנה הציוני):

לא שמעת תשובה.

היו"ר יואב קיש:

תן לו לדבר.

ארז קמיניץ:

אני יכול ללכת, זה בסדר, אני לא - - -

איתן ברושי (המחנה הציוני):

אתה לא מאיים עלינו.

ארז קמיניץ:

זה לא עניין של לאיים.

היו"ר יואב קיש:

איתן, אני מבקש לתת לו לסיים את דבריו.

איתן ברושי (המחנה הציוני):

כמה פעמים אפשר לחזור על זה?

היו"ר יואב קיש:

הוא לא חזר, הוא פעם ראשונה פה מדבר. גם לי לא קל לשמוע כל דבר, אבל אני מקשיב ונותן את הכבוד לדוברים.

ארז קמיניץ:

ולכן, הואיל וגם אני מבין שהדיון פה מורכב מאוד, אני מבין שאם הדיון יפוצל אז חוק לא יהיה. אני מבין את הדברים.

היו"ר יואב קיש:

על זה השאלה, אני רוצה שתתייחס לזה. למה אתה חושב שאם זה יפוצל לא יהיה חוק?

ארז קמיניץ:

זו הערכה שלי כעובד ציבור ב-16 שנה האחרונות ועבר גם הוא כמה אירועים כאלה. אני יודע כמה היה קשה בממשלה להעביר את הצורך לייצר חקיקה שכזו, שלוקחת – אני מסכים עם חברי ביבס – לוקחת מערים קיימות נתח משמעותי מההכנסה שלהן ומעבירה, ועושה צדק חלוקתי בעצם. והתוצאה היא תוצאה קשה לאותן ערים שלא כולן יקבלו בדיוק, או בחלקן גם לא יקבלו לא רק לא בדיוק, לא יקבלו הרבה ממה שהן מקבלות היום לטובת ערים חלשות יותר. אבל זאת תוצאה צודקת, זו התוצאה שצריכה להיות על רקע העובדה שהמושג "ערי עולים" אבד עליו הכלח, הוא לא יכול לייצג יותר שום חלוקה צודקת.

אילן שוחט:

תיקח גם לקיבוצים את השטחים שלהם שהיו בקום המדינה.

ארז קמיניץ:

יכול להיות, יכול להיות, לא - - -

אורלי לוי אבקסיס (ישראל ביתנו):

מה קורה ב-20 השנים - - -

אילן שוחט:

על אותו משקל, על מה קמו הקיבוצים?

היו"ר יואב קיש:

אילן, אילן.

אילן שוחט:

לא, חבר'ה, קלטנו בשנות החמישים - - -

היו"ר יואב קיש:

אני אתן לך לדבר. בסדר? אל תפריע עכשיו.

ארז קמיניץ:

אני תכף מסיים.

אילן שוחט:

אני רוצה בבקשה להגיב.

היו"ר יואב קיש:

הוא יסיים, אתה תדבר, ואני אשמור על הזכות שלך לדבר שלא יפריעו לך.

ארז קמיניץ:

בסופו של דבר – והייתה התייחסות פה למה שקורה בבג"ץ – בית-המשפט העליון, בג"ץ מצפה מהרשות המבצעת, בוודאי מהרשות המחוקקת, לטפל בנושא הזה. הוא מצפה ממנה להגיע לפתרונות.

אורלי לוי אבקסיס (ישראל ביתנו):

אם תבקשו הארכה של זמן, מה הסיכויים?

זהבה גלאון (מרצ):

מה זה? עמונה?

ארז קמיניץ:

אני רוצה להגיד משהו, בעקבות ההתבטאויות החריפות של בית-המשפט, אנא טפלו – הרי אנחנו שש שנים בבית-המשפט - - -

אורלי לוי אבקסיס (ישראל ביתנו):

הם עשו את זה גם עם הטבות המס והלכנו והבאנו משהו טוב.

ארז קמיניץ:

בסדר, אבל ביקשנו וביקשנו וביקשנו, ובפעם האחרונה בבקשה האחרונה הבהרנו שהרשות המחוקקת נדרשת לעניין והולכת, ופניה לפתרון. האמנו בפתרון, הרשות המבצעת, אנחנו כממשלה מביאים את הפתרון.

אורלי לוי אבקסיס (ישראל ביתנו):

האמנת בפתרון - - -

היו"ר יואב קיש:

 אורלי, אורלי, אני מקשיב לו.

אורלי לוי אבקסיס (ישראל ביתנו):

אין פה פתרון. איזה פתרון יש?

ארז קמיניץ:

פתרון שיהיה בו - - -

היו"ר יואב קיש:

יש לי את אותן שאלות, תני לי רגע לשמוע אותו.

אורלי לוי אבקסיס (ישראל ביתנו):

מה הקריטריונים? מה המשקולות שלהם? זה פתרון משפטי - - -

היו"ר יואב קיש:

אורלי.

ארז קמיניץ:

פתרון כפי שאנחנו רואים בצורה כזאת או אחרת, בוודאי המחוקק סוברני להחליט לשנות את הפתרון בצורה כזאת או בצורה אחרת. הצגנו לפני הכנסת פתרון שאנחנו חושבים שהוא מייצר שוויוניות, שהוא מייצר צדק חלוקתי נכון, עם ניסיון כמה שיותר למנוע את הפגיעה, ויש פגיעה קשה ברשויות הקיימות, אני מבין את זה.

אורלי לוי אבקסיס (ישראל ביתנו):

איזה צדק אם אין פה משקולות?

ארז קמיניץ:

עכשיו בסופו של דבר אם הכנסת רוצה לשנות שתשנה. הנקודה שאני רוצה להבהיר היא שבית-המשפט העליון רוצה חקיקה, הוא לא רוצה להחליט בעצמו. 

היו"ר יואב קיש:

אריאל מהאוצר, שיגיע לפה עכשיו.

ארז קמיניץ:

ההערכה שלי שונה מההערכה של מר ביבס, היא שונה. אני חושב שבית-משפט עליון לא ימהר לקבוע שכולם הם "ערי עולים" ולתת 100% לכולם. ההערכה שלי היא דווקא הפוכה, אבל אני חושב שזה פחות משנה. אני חושב שמי שצריך להחליט איך צריך להתחלק הכסף זה אתם, אתם הרשות המחוקקת, לא בג"ץ צריך להחליט בעניין הזה. אני חושב שגם הוא לא רוצה. הוא רוצה שאתם תעשו את זה. ואני חושב שהגיעה השעה שאתם תעשו את זה. 

אורלי לוי אבקסיס (ישראל ביתנו):

השאלה אם נכון - - -

היו"ר יואב קיש:

ארז, אני רוצה שתענו לי על שאלה אחת מאוד פשוטה. אני אומר ככה, ואני רוצה, מרדכי, שגם אתה תענה לי, המצב הוא כזה, יש פגיעה – וזה לא ברמת-השרון, בסדר? את רמת-השרון והפגיעה שם אני שם בצד – יש פגיעה בערים חלשות בתקצוב הזה, עלתה השאלה, ואמר את זה גם ביטן, איך אתם מחלקים. אמרנו את זה בבוקר, אמרתם שתביאו תשובה, לא קיבלנו תשובה, קיבלנו כל מיני הצהרות כוונות נקרא לזה, שגם חלקן אולי יכנסו לחוק בצורה כזו או אחרת. אני מבין את הבעיה שלכם בלהחליט עכשיו איך זה יראה. 

אני שואל שאלה מאוד פשוטה, הרי אין פה משמעות תקציבית אם אנחנו מפצלים את זה מהחוק. אני רוצה להתייחס לנקודה שאמרת שאם נפצל זה לא יעבור. אין משמעות תקציבית אם נפצל, וזה יחכה בהליך חקיקה רגיל בוועדת הכספים, שבו נשמע את כולם בצורה מסודרת, שבו נשמע את חברת הכנסת אורלי לוי אבקסיס מדברת, ונוכל להתייחס ונשמע את הבעיות שלכם. 

אתה אומר לי שזה לא יעבור. אני אומר לך שזה חייב לעבור מהסיבה שבסופו של דבר, ובזה אני מסכים אתך, בג"ץ בסוף יתערב. אני אומר לך שאם פה נהיה בינואר אחרי קריאה ראשונה בהליך חקיקה בדבר הזה זה הדבר הנכון לעשות. אני לא רואה סיבה ללכת למתווה לא ברור, שגוי, עם הרבה סימני שאלה, עם הרבה חורים. למה? בגלל שרוצים לגמור כי זה נושא קשה.

כן, זה נושא קשה. כן, יש לנו רשויות חלשות שצריך למצוא להן פתרון. למה לעשות את זה בשעתיים עכשיו בדיון? אני רוצה שתסביר לי אתה, מרדכי, למה לא לפצל את זה ולפתור את זה אחר כך? בבקשה, מרדכי.

מרדכי כהן:

ראשית, ברגע שהנושא לא ייפתר עכשיו צריך להבין את המשמעות. בהסכם פנים אוצר בתקציב שאושר בממשלה הכסף התוספתי מיועד למתווה הזה. אין את הכסף הזה. 

היו"ר יואב קיש:

אז המשמעות שלא יהיה תוספתי אבל לא ייפגע הקיים.

חיים ביבס:

חבר'ה, זה לא נכון. נו, למה סתם? מה זה התוספתי? 

מרדכי כהן:

חיים, הקשבתי לך קשב רב למרות שהיו דברים שאמרת - - -

חיים ביבס:

אבל זה לא נכון.

היו"ר יואב קיש:

הוא אומר שאם אין קרן ארנונה - - -

חיים ביבס:

זה מה שעבר, זה לא נכון.

היו"ר יואב קיש:

אז לאן ילך התוספתי?

חיים ביבס:

מה שעבר בממשלה זה אותו דבר בדיוק. היינו כבר בסרט הזה של פיצול.

מרדכי כהן:

לא, לא, לא.

חיים ביבס:

כן, כן, כן.

מרדכי כהן:

זה לא נכון.

היו"ר יואב קיש:

מה שהוא אומר, חיים, סליחה, את הנקודה הזו שווה להבהיר. 

מרדכי כהן:

בסופו של דבר זה הסכם פנים אוצר, ואני אסביר.

היו"ר יואב קיש:

נכון. את הנקודה הזו שווה להבהיר. אומר פה המנכ"ל - - -

קריאות:

- - -

אורלי לוי אבקסיס (ישראל ביתנו):

- - -

היו"ר יואב קיש:

אורלי, זה מפריע, נו, כמה פעמים? אומר פה המנכ"ל משהו משמעותי.

אורלי לוי אבקסיס (ישראל ביתנו):

כולם מדברים, אתה פונה אלי.

היו"ר יואב קיש:

אומר פה המנכ"ל משהו משמעותי, הוא אומר שאם לא נשנה את החוק התוספתי לא יגיע לרשויות.

חיים ביבס:

זה לא נכון.

מרדכי כהן:

חד וחלק. אני אומר יותר מזה, בהסכם - - -

חיים ביבס:

אני אומר לך, הסברתי גם למה אין באמת תוספתי.

מרדכי כהן:

אבל אתה לא יכול להסביר הסכם פנים אוצר חתום שאומר בצורה מפורשת שתקציב תוספתי עד ל-500 מיליון שקל יהיה בגין הפתרון של העניין הזה. לכן לא משנה מה תאמר, חיים, ניתן את הכסף הזה. 

חיים ביבס:

בגין הפתרון, בסדר גמור. הפתרון יכול להיות בכלל מפוצל, זה לא קשור לפיצול החוק.

מרדכי כהן:

רגע, לא. לא. 

היו"ר יואב קיש:

לא יהיה את הכסף התוספתי.

מרדכי כהן:

אתה לא מקשיב, אנחנו - - -

היו"ר יואב קיש:

לא תהיה פגיעה ב"עיר עולים".

אורלי לוי אבקסיס (ישראל ביתנו):

למה אי-אפשר לצבוע את הכסף? שימו את הכסף ברזרבה, מה הבעיה? מה לא יהיה כסף? כמה כספים יש לכם ברזרבות? בוא תגיד, כמה כספים יש בתקציב המדינה ברזרבות.

היו"ר יואב קיש:

אורלי. מה שיקרה, לאוצר יהיה עוד כסף כי הוא לא שם אותו, והוא לא יהיה במסגרת הזאת.

חיים ביבס:

אדוני היושב-ראש, אני חייב הערה.

היו"ר יואב קיש:

רק תן למרדכי.

חיים ביבס:

אנחנו, רק שתדע, מוכנים היום גם ללכת לבג"ץ חזרה.

היו"ר יואב קיש:

בבקשה, מרדכי. תן למרדכי להתייחס.

מרדכי כהן:

שלוש נקודות, ובנקודה אחת חיים הפתיע אותי במה שהוא אמר על מענק האיזון, כי התערבבו פה שני נושאים. הנה, אני אומר את זה בצורה מפורשת, המאבק לביטול הפלט של 4.5% הוא מאבק של משרד הפנים, אין פה שום דיל. ביטלנו ב-2016 פלט של 2% על מענק האיזון יחד עם חברי ועדת הכספים.

חיים ביבס:

ראשי רשויות - -

מרדכי כהן:

תן לי להשלים, חיים. 

חיים ביבס:

- - שמאשרים תקציב, והם קיבלו מכתב ממך שאומר להם: חבר'ה, תורידו 4.5%, נו, מה? לא ממך?

מרדכי כהן:

חיים, אתה רוצה להקשיב?

חיים ביבס:

לא ממני הם קיבלו מכתב.

מרדכי כהן:

אבל אתה רוצה להקשיב?

היו"ר יואב קיש:

חיים, שנייה. כן.

מרדכי כהן:

ברצינות. בדיוק באותה מידה, זו אותה ממשלה שהחליטה על 2% פלט ב-2016. הנה, סיימנו את 2016, יש פלט של 2%? אין. אותו דבר לגבי 4.5%, על אף שהממשלה החליטה, עדיין לא ויתרנו על המרכיב הזה, זה לא קשור בכלל לסיפור.

חיים ביבס:

אבל זה לא נכון.

מרדכי כהן:

רגע. נקודה שנייה למענק האיזון. 

חיים ביבס:

כשאתה מוציא הנחיה להכין תקציב פחות 4.5%, המשמעות שזה לא יהיה בתקציב וזה לא ימומש גם ב-2017.

מרדכי כהן:

ברור, כי כרגע זה עדיין לא נסגר, אבל גם 2% היה ובוטל. נקודה שנייה לגבי מענק האיזון. דווקא אנחנו מאוד לא רוצים להקל על האוצר, כי מה המשמעות לקחת את הקרן הזו ולדבר בקריטריונים ידועים? נניח הקריטריונים של מענק האיזון, האוצר יאמר בדיוק מה שחיים ביבס חושש ממנו, תם ונשלם הסיפור של מענק מודל מלא. הנה, הקרן ממילא מקצה באמצעות נוסחת מענק האיזון, אז פתרנו את הבעיה. לכן התעקשנו, יש מענק איזון, זה סיפור אחד. יש קרן, זה סיפור אחר. אנחנו נקבע קריטריונים חדשים לקרן, ולכן זה מופיע בצורה הזו.

היו"ר יואב קיש:

מרדכי, נאוה תמשיך את ניהול הישיבה. אני הולך לראות שם אצל היושב-ראש - - -

זהבה גלאון (מרצ):

אני רוצה להעיר הערה, אדוני, אנחנו לא סטטיסטים שלכם, תסגרו את העניינים שלכם ביניכם, בושה - - -

היו"ר יואב קיש:

רוצה לסגור את הישיבה?

זהבה גלאון (מרצ):

כן, תסגור את הישיבה.

היו"ר יואב קיש:

אז אני סוגר את הישיבה. אני מקבל את זה. אנחנו מכנסים אותה עוד רבע שעה. תודה. היא לא רוצה. אתם לא רוצים? לא נדבר. את רוצה? 

 נאוה בוקר (הליכוד):

תן להם לדבר. מה זה? תפתח את הישיבה, תן להם לדבר.

זהבה גלאון (מרצ):

אני רוצה שתגיעו להסדר עם ראשי הרשויות שיושבים כאן.

היו"ר יואב קיש:

בסדר, לא נסגור את הישיבה. תנו לנאוה, היא תנהל את זה והיא תדבר אתך ותסגור.

זהבה גלאון (מרצ):

אנחנו הלכנו.

(היו"ר נאוה בוקר, 20:20)

היו"ר נאוה בוקר:

מי ברשות דיבור?

מיקי רוזנטל (המחנה הציוני):

ההחלטות לא מתקבלות פה.

אורלי לוי אבקסיס (ישראל ביתנו):

יהיו הצבעות היום או לא יהיו הצבעות?

זהבה גלאון (מרצ):

לא יהיו הצבעות. תסגרו את העניינים אתם מולם, איזו בושה.

היו"ר נאוה בוקר:

מי אחרי מרדכי? חבר הכנסת חיים ילין פה? לא. חבר הכנסת ברושי.

איתן ברושי (המחנה הציוני):

אני מוותר. 

היו"ר נאוה בוקר:

מוותר. חבר הכנסת יוסי יונה מוותר?

יוסי יונה (המחנה הציוני):

אדחה את זה לאחר שיהיה דיון.

היו"ר נאוה בוקר:

מוותר. אז אין טעם לנהל את הישיבה. חברים, עוד מישהו רוצה לדבר? אם לא, אני נועלת את הישיבה. 

אחמד טיבי (הרשימה המשותפת):

אני מציע לך להתפטר.

היו"ר נאוה בוקר:

הישיבה נעולה.

(הישיבה נפסקה בשעה 20:21 ונתחדשה בשעה 22:10.)

היו"ר משה גפני:

אני מחדש את ישיבת הוועדה. כמה רוויזיות היו?

שלומית ארליך:

שתיים.

רועי פולקמן (כולנו):

שתי רוויזיות על החוק.

שלומית ארליך:

על שני החוקים.

קריאות:

- - -

היו"ר משה גפני:
רבותי, אתם רוצים לנהל את הישיבה, תנהלו את הישיבה. רבותי, אני מבקש לא להרעיש. בקשת רביזיה על סעיף 89(5). 

קריאות:

- - -

היו"ר משה גפני:
מי בעד הרביזיה? ירים את ידו. 

יואב קיש (הליכוד):

רגע, יש לך רוב?

מיקי רוזנטל (המחנה הציוני):

על הטבות המס, אחמד.

היו"ר משה גפני:
מי נגד?

יואב קיש (הליכוד):

ביטן, תרים.

קריאות:

- - -

היו"ר משה גפני:
מה החגיגה פה?

הצבעה

בעד – מיעוט

נגד – רוב

נמנעים – אין

הרביזיה לא נתקבלה.

היו"ר משה גפני:
הרביזיה לא התקבלה. 

מיקי רוזנטל (המחנה הציוני):

שקט. אי-אפשר ככה.

היו"ר משה גפני:
על סעיף 171(7) הוגשה בקשה לרביזיה. מי בעד הרביזיה? ירים את ידו. מי נגד?

יואב קיש (הליכוד):

ביטן, נגד.

הצבעה

בעד – מיעוט

נגד – 8

נמנעים – אין

הרביזיה לא נתקבלה.

היו"ר משה גפני:
8 נגד. הרביזיה לא התקבלה.

יואב קיש (הליכוד):

מילא אתה מדבר חזק, אבל אתה גם לא שומע.

היו"ר משה גפני:
אנחנו ממשיכים.

מכלוף מיקי זוהר (הליכוד):

אני מבקש לברך על החוק הזה את שרת התרבות והספורט מירי רגב ואת שר האוצר משה כחלון על עבודה נפלאה שהם עשו, ואני חושב שהחוק הזה בסופו של דבר הוא סביר והוגן לטובת כל הצדדים. ואני מודה ליושב-ראש הוועדה - -

היו"ר משה גפני:
שנתן לך לנהל את הישיבות.

מכלוף מיקי זוהר (הליכוד):

- - שנתן בי אמון לנהל את הישיבות, ובלבד שלא ידון בנושא הימורים.

רחל עזריה (כולנו):

ונמסור לעם ישראל שתמיד עדיף לא להמר.

מיקי רוזנטל (המחנה הציוני):

אדוני, אפשר לבקש שלא יעמדו פה, זה בלתי אפשרי.

היו"ר משה גפני:

רבותי, אני מבקש להפסיק לעמוד פה. אם אפשר ללכת לצדדים, זה באמת ממש מפריע. לסגור את הדלתות, דוד.

מיקי רוזנטל (המחנה הציוני):

בקיצור, אין בחירות. 

יצחק וקנין (ש"ס):

לא כל כך מהר ילכו לבחירות, רק הכיסא אגדל ממך. אם זה היה בעוד שנתיים אני מסכים אתך לחלוטין.

אורלי לוי אבקסיס (ישראל ביתנו):

חיים, אבל לא יצרו משקולות.

היו"ר משה גפני:

רבותי, אני מבקש להציע, לאחר התייעצויות שקיימנו בין חברי הכנסת, חברי הוועדה לבין ראשי הרשויות שההגדרה של קרן הארנונה נוגעת להם ולאחר שהייתה הסכמה עם משרדי הממשלה יהיו כמה פרטים, אבקש אחרי זה לנסח את זה יותר ברור בהחלטה. הסכמנו כדלהלן: הדבר הראשון, אנחנו נקבע את מה שאמרתי שבו כאשר יהיה סיום של הנושא הזה יהיה אפשר להאריך את זה על-ידי ראש הממשלה, שר הפנים ושר האוצר. 

במציאות שעליה אנחנו מדברים יש חשש, לדעתי לא מוצדק, שבו בשנים הראשונות עלול להיות מצב שבו רשויות ייפגעו. ההערכה של כולנו, של חברי הכנסת שלא יקרה דבר כזה. אבל ראשי הרשויות אמרו: חשש – תכף נדבר על ההמשך – אבל קודם כול היה חשש שייפגעו באופן כזה שייגרם להם נזק ואז הסכמנו למצב שבו 75%, לא 50% כפי שהוצג כאן, אלא 75% ילכו לתיקון עיוותים. כלומר, רשות מקומית שתיפגע יתווסף לה תקציב כדי לתקן את העיוות, כאשר ייווסף לשנתיים הראשונות כסף תוספתי כדי לממש את ההחלטה הזאת, 35 מיליון ב-2017.

באסל גטאס (הרשימה המשותפת):

כמה?

מיקי רוזנטל (המחנה הציוני):

35 מיליון.

באסל גטאס (הרשימה המשותפת):

מיליון?

היו"ר משה גפני:

35 מיליון בשנת 2017 תוספת. אנחנו מדברים על קרן של חצי מיליארד שקל, יהיו 35 מיליון נוספים ב-2017 אם יקרה דבר כזה - - -

אוסאמה סעדי (הרשימה המשותפת):

זה על ה-500 מיליון.

היו"ר משה גפני:

על ה-500, אם יקרה דבר כזה יתווסף הכסף הזה, ואותו דבר ב-2018.

מנואל טרכטנברג (המחנה הציוני):

בתיקון עיוותים הכוונה היא לאובדן הכנסות?

דוד ביטן (הליכוד):

לא, קודם כול התקציב יהיה עוד 35 מיליון.

מנואל טרכטנברג (המחנה הציוני):

אני רוצה להבין את המושג תיקון עיוותים.

מיקי רוזנטל (המחנה הציוני):

אובדן הכנסות.

מנואל טרכטנברג (המחנה הציוני):

אובדן הכנסות כתוצאה מהשינוי?

יואב קיש (הליכוד):

כן.

אורלי לוי אבקסיס (ישראל ביתנו):

אז אנחנו מצלמים מצב?

מנואל טרכטנברג (המחנה הציוני):

זאת המשמעות?

היו"ר משה גפני:

אם את רוצה לדעת את עמדתי, אין צילום מצב. יש מצב הרבה יותר טוב. העובדה היא שיהיו רשויות מקומיות שעד היום לא קיבלו כלום ומתגלגלות עם תקציב בלתי אפשרי, הם יקבלו תוספת, הרבה מאוד.

אורלי לוי אבקסיס (ישראל ביתנו):

 מי מחליט כמה ולפי מה?

היו"ר משה גפני:

יש קריטריונים.

זהבה גלאון (מרצ):

אדוני, ואם יהיו רשויות שגם אחרי התוספות תיפגענה?

היו"ר משה גפני:

יש יותר כסף במערכת הזאת ממה שהיה לפני החוק, אחרי החוק יהיה יותר כסף, יקבלו את זה הרשויות החלשות. יש את הנושא של קליטת עלייה. אנחנו מבטלים את הנושא של "עיר עולים", יש קריטריון לקליטת עלייה, אני מציע שזה יעמוד על 15% בעיר שקולטת עלייה.

קריאה:

הסיכום עם יושב-ראש הקואליציה היה 20%.

יאיר רביבו:

אתה אמור להוסיף 5 שנים כדי לתפוס את העלייה הרוסית. מה זה 15 שנה? מי עלה לארץ ב-15 שנה האחרונות? 

קריאה:

15%.

קריאות:

- - -

יאיר רביבו:

אבל כתוב שם 15 שנה שעלו לארץ. מי עלה לארץ ב-15 שנה האלו? הצרפתים והאמריקנים. 

היו"ר משה גפני:

לא הבנתי. יאיר, תגיד לי, אתה חושב שאני חבר עיריית לוד.

יאיר רביבו:

לא, תרשום - - -

היו"ר משה גפני:

מה זה תרשום? אני בעל הבית פה. כשאני בא אליך לעירייה תגיד לי תרשום. פה אתה אומר לי תרשום?

יאיר רביבו:

מי עלה לארץ ב-15 שנה האחרונות?

קריאות:

- - -

דוד ביטן (הליכוד):

עד 15 שנה. עד.

יאיר רביבו:

מי עלה?

דוד ביטן (הליכוד):

עד.

יאיר רביבו:

עד? זה עוד יותר גרוע.

אורלי לוי אבקסיס (ישראל ביתנו):

רגע, שאני אבין, רק הרוסים נחשבים עולים?

יאיר רביבו:

לא, 25 שנה.

אורלי לוי אבקסיס (ישראל ביתנו):

כי אתה מבטל עכשיו את אלה מצד אחד - - -

מרדכי כהן:

יאיר, 330,000 איש עלו.

רחל עזריה (כולנו):

ירושלים קלטה עלייה.

קריאות:

- - -

רחל עזריה (כולנו):

ירושלים קולטת עלייה.

עודד פורר (ישראל ביתנו):

גם בלוד יש עולים. גם בלוד הגיעו עולים ב-15 שנה אחרונות. יש את העלייה של שנת 1990.

רחל עזריה (כולנו):

בטח שכן.

יאיר רביבו:

אבל למה לא לעשות - - -

עודד פורר (ישראל ביתנו):

כי אתה לא יכול לתת תוספת לעולים חדשים על 25 שנה אחורה במקרה הזה.

יאיר רביבו:

למה לא?

עודד פורר (ישראל ביתנו):

כי אנחנו רוצים לעודד עלייה חדשה.

קריאות:

- - -

היו"ר משה גפני:

אני המחוקק. 

יאיר רביבו:

בוא תגיד לי כמה יישובים - - -

עודד פורר (ישראל ביתנו):

אתה מקבל פר-ראש.

יאיר רביבו:

10% מיישובה.

עודד פורר (ישראל ביתנו):

לא 10% מיישובה.

קריאות:

- - -

עודד פורר (ישראל ביתנו):

הרב גפני, זה לא 10% מיישובה.

בני ביטון:

זה מעוות. איזה דבר זה? בוא הנה, יאיר צודק, מי נקלט לפני 15 שנה?

יאיר רביבו:

אף אחד.

בני ביטון:

על מה אתם מדברים בכלל? שטויות.

יאיר רביבו:

ולא רק על זה, 10% מהיישוב.

בני ביטון:

מה אתם מדברים שטויות?

יאיר רביבו:

בני, 10% מהיישוב.

בני ביטון:

אף אחד לא נקלט. אף אחד לא יגיע, גם נתניה לא תגיע.

יאיר רביבו:

אתה יודע כמה זה 10% מהיישוב?

עודד פורר (ישראל ביתנו):

זה לא יהיה 10% מהיישוב, זה לא הסיכום.

בני ביטון:

מה, אתם משוגעים? נפוצץ את הכול. תצביעו ותלכו לבג"ץ. שלא יבלבלו את המוח.

קריאות:

- - -

עודד פורר (ישראל ביתנו):

זה לא 10% מהיישוב, זה מה שכתוב במסמך שלכם.

בני ביטון:

אני לא רוצה. שיפוצצו את זה, שלא יבלבלו לי את המוח פה. 

עודד פורר (ישראל ביתנו):

כתוב שזה 10% - - -

קריאות:

- - -

בני ביטון:

ביטן, הנה, אני אומר לך, לך לבג"ץ, לך לבג"ץ, לא רוצים את החוק הזה.

היו"ר משה גפני:

רבותי, בני. בני, על מה עכשיו הייתה ההתעצבנות?

בני ביטון:

לא רוצה. 15 שנה על עולים. אין עיר במדינת ישראל. 

היו"ר משה גפני:

אני לא אמרתי את זה.

בני ביטון:

אמרת את זה.

היו"ר משה גפני:

הייתה טעות.

בני ביטון:

זה מה שרשום בקריטריונים.

היו"ר משה גפני:

טעות. לא אמרתי את זה. 

קריאות:

- - -

היו"ר משה גפני:

בני, אני למדתי בישיבה, אז לפעמים אני טועה בעברית שלי, לא כמוכם, אתם למדתם באוניברסיטה.

בני ביטון:

אה, אתה אלוף. אתה אלוף אתה.

קריאה:

אם אתה לוקח על עצמך טעות של אחרים שהם כתבו את המספר.

היו"ר משה גפני:

תאמין לי, עם הטעויות של אחרים תכף אני אגיד לך מה אני עושה.

קריאות:

- - -

היו"ר משה גפני:

לא מדובר על 15 שנה. 

קריאה:

והקופה תישאר אצלם.

בני ביטון:

ברור, ואללה הקופה אצלכם.

קריאה:

תשלמו פר-ראש, רביבו.

יאיר רביבו:

ברור, לא מבינים.

קריאות:

- - -

היו"ר משה גפני:

זה טעות. זה לא יהיה.

קריאה:

עודד, זה פר-ראש.

קריאות:

- - -

בני ביטון:

אדוני היושב-ראש, הקריטריון של עולים לא רלוונטי מכיוון שהוא התבטל בבג"ץ, צריך ללכת על מה שאמרת מלכתחילה.

היו"ר משה גפני:

בסדר, דיברתי על האחוזים. 

קריאות:

- - -

חיים ביבס:

אין חוק, הוא מת החוק.

עודד פורר (ישראל ביתנו):

עכשיו עושים חוק, מה לעשות.

אורלי לוי אבקסיס (ישראל ביתנו):

אבל לא עושים חוק עלייה, עושים חוק קרן צמצום פערים. אתם לא האנשים היחידים במדינה הזאת. די כבר, מספיק. 

עודד פורר (ישראל ביתנו):

עיר קולטת עלייה, אולי התבלבלת, אבל גם בחוק שלך זה מופיע, אז כדאי שתקראי גם מה את כותבת.

אורלי לוי אבקסיס (ישראל ביתנו):

הרי הסיבה שבגללה עזבתי זה בגלל שאכפת לכם רק מהעלייה הרוסית. פה אתם פולטים את האתיופים, כי מ-1989 מה עם העלייה הקודמת של האתיופים?

עודד פורר (ישראל ביתנו):

תמשיכי להגיד שקרים. אולי תמשיכי להגיד שקרים, אבל ב-15 שנה האחרונות מה שהגיע אלו עולים מאתיופיה.

אורלי לוי אבקסיס (ישראל ביתנו):

תגידו לי, אתם נורמליים? אתה כמנכ"ל משרד הקליטה לא מימשת תקציבים של אתיופים. אני הוכחתי את זה לך בספר.

עודד פורר (ישראל ביתנו):

זה עולים מאתיופיה, ושוב ראית שאת לא קוראת נכון.

אורלי לוי אבקסיס (ישראל ביתנו):

הוכחתי לך בספר בתקציב. אני רוצה לומר לך משהו.

עודד פורר (ישראל ביתנו):

תקראי נכון, ולא למדת. אבל תקציב מחויב זה תקציב ביצוע.

אורלי לוי אבקסיס (ישראל ביתנו):

אתה כמנכ"ל משרד קליטה לא עשית מיצוי של תקציבים לאתיופים.

עודד פורר (ישראל ביתנו):

זה שתגידי שקרים לא ילך. לך ילך לך השקרים שלך.

אורלי לוי אבקסיס (ישראל ביתנו):

תתביישו לכם.

עודד פורר (ישראל ביתנו):

לא ילך לך.

אורלי לוי אבקסיס (ישראל ביתנו):

זה בספר התקציב האבוד. אלו נתונים של האוצר. 

עודד פורר (ישראל ביתנו):

אבל לא ילך לך, זה לא בספר התקציב האבוד. זו טעות שהראיתי לך.

אורלי לוי אבקסיס (ישראל ביתנו):

תגיד אלף פעמים לא, אני אגיד לך אלף פעמים - - -

עודד פורר (ישראל ביתנו):

כי את לא יודעת לקרוא תקציב.

אורלי לוי אבקסיס (ישראל ביתנו):

אני לא יודעת לקרוא תקציב?

עודד פורר (ישראל ביתנו):

תלמדי לקרוא תקציב.

אורלי לוי אבקסיס (ישראל ביתנו):

לך תלמד לנהל משרד.

עודד פורר (ישראל ביתנו):

תלמדי לקרוא תקציב.

אורלי לוי אבקסיס (ישראל ביתנו):

לך תלמד לנהל משרד.

עודד פורר (ישראל ביתנו):

תלמדי לקרוא תקציב.

אורלי לוי אבקסיס (ישראל ביתנו):

המשרד שלכם הכי בעייתי מכל המשרדים בתחום תקציבים.

עודד פורר (ישראל ביתנו):

תלמדי לקרוא תקציב, אורלי.

אורלי לוי אבקסיס (ישראל ביתנו):

למדתי אותו.

עודד פורר (ישראל ביתנו):

כשתלמדי לקרוא תקציב אני אנהל אתך שיחה.

אורלי לוי אבקסיס (ישראל ביתנו):

למדתי והבנתי איפה הייתי.

עודד פורר (ישראל ביתנו):

כשתלמדי מה ההבדל בין עודפים מחויבים לעודפים נדבר אתך.

אורלי לוי אבקסיס (ישראל ביתנו):

למדתי וגם אני יודעת, אנחנו לא משרתים שלכם, נקודה.

היו"ר משה גפני:

אורלי.

עודד פורר (ישראל ביתנו):

כשתלמדי תקציב אני אדבר אתך.

אורלי לוי אבקסיס (ישראל ביתנו):

עיירות הפיתוח לא ישלמו רק על עלייה רוסית.

היו"ר משה גפני:

אורלי. עודד, מספיק.

אורלי לוי אבקסיס (ישראל ביתנו):

יש עליות נוספות חלשות ביותר.

היו"ר משה גפני:

אורלי, אני קורא לך לסדר פעם ראשונה. מספיק. באמת, מה זה? עודד, מספיק. דוד, בבקשה.

דוד ביטן (הליכוד):

ישראל ביתנו היום – טוב, בסדר. 

עודד פורר (ישראל ביתנו):

מזל שהליכוד רגוע.

בצלאל סמוטריץ (הבית היהודי):

לאורלי יש חמש מפלגות כבר, היא עוד לא החליטה.

אורלי לוי אבקסיס (ישראל ביתנו):

אני הולכת לבד. אני הולכת לבד.

רחל עזריה (כולנו):

בשביל מה זה היה טוב? די, אנחנו רוצים לטפל בסיפור האמיתי, חאלס. 

יצחק וקנין (ש"ס):

יש לכם לילה ארוך. יש לנו לילה ארוך, חבר'ה.

אורלי לוי אבקסיס (ישראל ביתנו):

הם דואגים לעמונה ולא לדימונה.

קריאות:

- - -

היו"ר משה גפני:

אורלי, די.

רחל עזריה (כולנו):

נטפל ברשויות המקומיות.

שלמה ללוש:

יש מעלה-אפרים ויהודה ושומרון שאף אחד לא זוכר אותם.

היו"ר משה גפני:

אדוני, אני מבקש להפסיק. די. מי שלא רוצה, מי שלא מוצא חן בעיניו.

בצלאל סמוטריץ (הבית היהודי):

מה אתה רוצה? לא הבנתי. מי אתה?

בני ביטון:

ראש מועצת מעלה-אפרים.

בצלאל סמוטריץ (הבית היהודי):

ולכן מה?

בני ביטון:

אז הוא אמר: לא רק עמונה, יש גם מעלה-אפרים.

היו"ר משה גפני:

בני. דוד, בבקשה.

רחל עזריה (כולנו):

מעלה-אפרים הם המצביעים.

היו"ר משה גפני:

אני לא עובר לליכוד.

קריאה:

למה? אנחנו כן רוצים?

בני ביטון:

למה? אבל הם רוצים אותך בחמישייה הפותחת.

קריאה:

נקבל אתכם.

היו"ר משה גפני:

דוד. 

דוד ביטן (הליכוד):

בהמשך למה שהיושב-ראש גפני אמר, אני רוצה להדגיש שנוסחת ההחזרה עולה ל-75%. 

אורלי לוי אבקסיס (ישראל ביתנו):

ואז נקלוט את האתיופים.

קריאה:

די, הבנו.

קריאות:

- - -

דוד ביטן (הליכוד):

העוזרים, רוצים להסביר לה בדיוק את הכול, אז תצאו החוצה. 

אורלי לוי אבקסיס (ישראל ביתנו):

גם אתה רוצה לשמוע את זה.

דוד ביטן (הליכוד):

אני רוצה, אבל אחרי שנדבר.

קריאה:

הקצאה. לא החזרה, הקצאה.

דוד ביטן (הליכוד):

לא, החזרה אולי של 75%.

אורלי לוי אבקסיס (ישראל ביתנו):

ביטן, אתה גם רוצה לשמוע את זה. האתיופים לא נחשבים עולים. לפי ההגדרה של משרד הקליטה האתיופים לא נחשבים עולים.

דוד ביטן (הליכוד):

מה אתם מדברים? ההחזרה עולה ל-75%. מה זה הקצאה?

קריאה:

ההקצאה, ההקצאה, דוד.

היו"ר משה גפני:

יש בשיקול הדעת.

דוד ביטן (הליכוד):

יש החזרה ויש הקצאה. ההקצאה הייתה 60%, נכון? לא ההחזרה הייתה 60%.

קריאה:

ההקצאה הייתה 60%, העליתם אותה ל-75%.

היו"ר משה גפני:

ההקצאה 75%. בהקצאה העלינו ל-75%.

דוד ביטן (הליכוד):

אז זה יותר גרוע, מה?

יוסי יונה (המחנה הציוני):

מה יותר גרוע? 

היו"ר משה גפני:

75% זה תיקון עיוותים. 

אורלי לוי אבקסיס (ישראל ביתנו):

75% למה?

יואב קיש (הליכוד):

מהכסף של ההקצאה 75% הולך - - -

יוסי יונה (המחנה הציוני):

מהקרן.

קריאות:

- - -

דוד ביטן (הליכוד):

מה שצריך להדגיש, רבותי - - -

אורלי לוי אבקסיס (ישראל ביתנו):

מה זה עולים?

היו"ר משה גפני:

בוא, הנה, אני לא מבין אותך, היא מדברת בלי רשות ואתה מנהל אתה דיאלוג.

דוד ביטן (הליכוד):

מי מדבר?

היו"ר משה גפני:

כאילו אתם נמצאים פה באיזה בית-קפה. 

דוד ביטן (הליכוד):

מה זה הישיבה הזו?

היו"ר משה גפני:

אתה לא יכול לענות לה, אסור.

מרדכי כהן:

לא עונה לה.

דוד ביטן (הליכוד):

אתה עונה לה אז היא ממשיכה.

היו"ר משה גפני:

אסור. 

אורלי לוי אבקסיס (ישראל ביתנו):

מישהו פה צריך לשאול את השאלות המהותיות.

היו"ר משה גפני:

לא, לא.

דוד ביטן (הליכוד):

בסדר, תנו לנו לדבר. אתם לא יודעים מה סיכמנו בכלל. 

אורלי לוי אבקסיס (ישראל ביתנו):

דרך אגב, אני יוזמת של החוק.

דוד ביטן (הליכוד):

את לא יוזמת, את הצטרפת לחוק של הממשלה. את לא יוזמת.

אורלי לוי אבקסיס (ישראל ביתנו):

סליחה, אנחנו עבדנו על החוק הזה ממתי?

דוד ביטן (הליכוד):

כן, מה שאת שומעת. את הצטרפת זה הכול, מה את יוזמת?

אורלי לוי אבקסיס (ישראל ביתנו):

משנה שעברה. מלפני שנה, עוד לפני שבנו את תקציב ההסדרים.

דוד ביטן (הליכוד):

באמת, מה זה הדבר הזה כל פעם את יוזמת. את לא יוזמת, אוקיי?

היו"ר משה גפני:

אורלי, זה רציני?

דוד ביטן (הליכוד):

זה חוק של חוק - - -

היו"ר משה גפני:

אורלי, זה רציני מה שאת עושה עכשיו?

דוד ביטן (הליכוד):

את הצטרפת.

אורלי לוי אבקסיס (ישראל ביתנו):

סליחה.

היו"ר משה גפני:

אבל אם זה חשוב לה אנחנו לא מחוקקים את זה. מה זה הדבר הזה?

דוד ביטן (הליכוד):

לא נותנת לאף אחד לדבר, איזה דבר זה.

אורלי לוי אבקסיס (ישראל ביתנו):

תעוותו את זה על הדרך.

דוד ביטן (הליכוד):

לא, לא נעוות. זה חוק של הממשלה, וביקשתם להצטרף, זה הכול, זה היה בדיוק העניין. 

היו"ר משה גפני:

נכון, ומזה - - -

דוד ביטן (הליכוד):

תפסיקו לעוות את הדברים.

אורלי לוי אבקסיס (ישראל ביתנו):

העברנו חוק במליאה.

דוד ביטן (הליכוד):

העברתם טרומי והצטרפתם לפה, זה הכול. מה? 

אורלי לוי אבקסיס (ישראל ביתנו):

נקודה. סליחה. אז מה הייתם עושים עם חוק כזה שתמכתם בו?

דוד ביטן (הליכוד):

שום דבר לא היינו עושים, מה? הוא ביקש להצטרף, אמרנו לו בסדר.

אורלי לוי אבקסיס (ישראל ביתנו):

מה זאת אומרת? אבל זה חוק שעבר בתמיכת המליאה.

דוד ביטן (הליכוד):

אל תעשו מזה עניין כזה גדול.

היו"ר משה גפני:

מה את רוצה עכשיו?

דוד ביטן (הליכוד):

את רוצה לתת לי לדבר או לא?

היו"ר משה גפני:

אורלי, את רוצה להדליק משואה בגלל שזה החוק שלך? אני אסדר לך.

אורלי לוי אבקסיס (ישראל ביתנו):

אני רוצה שתהיה לי שליטה על התוכן שלו כי זה חוק שלי.

היו"ר משה גפני:

לא, אין שליטה. 

אורלי לוי אבקסיס (ישראל ביתנו):

ושלא יהפכו אותו - - - את המפלגות בקואליציה.

קריאה:

אם הוועדה תמליץ לעניין המשואה אני אצטרף.

היו"ר משה גפני:

אתה מצטרף? בבקשה, דוד.

מיקי רוזנטל (המחנה הציוני):

אבל בתנאי שהיא תקריא את הטקסט ברוסית. מכיר אתכם.

היו"ר משה גפני:

דוד.

דוד ביטן (הליכוד):

במקום שש שנים שהיום החוק מתכוון לשש שנים, אבל - - -

קריאה:

אני מבין שיש לכם בעיה עם השפה הזאת, אבל מה לעשות, יש 1.5 מיליון דוברי רוסית בישראל. 

נאוה בוקר (הליכוד):

די, לא חייבים להגיב על כל דבר.

רחל עזריה (כולנו):

די, נו.

מיקי רוזנטל (המחנה הציוני):

- - - אהובים, חאלס, בוא נתקדם כבר.

אורלי לוי אבקסיס (ישראל ביתנו):

גם האתיופים.

היו"ר משה גפני:

ממש לא רצינית ההתנהלות הזאת, באמת.

נאוה בוקר (הליכוד):

ממש, ומה עם התימנים? יש גם עליות מתימן.

היו"ר משה גפני:

אנחנו מדברים על דבר גורלי לרשויות, בעיקר לרשויות החלשות.

זהבה גלאון (מרצ):

עוד מחפשים אותם.

היו"ר משה גפני:

אז כל הזמן מדברים על בדיחות?

דוד ביטן (הליכוד):

במקום שש שנים העסק יעבור לשמונה שנים. אפשרות ההארכה של השרים לעשר שנים. כהן, אנחנו מדברים על 5-1, נכון? 

מרדכי כהן:

כן.

דוד ביטן (הליכוד):

לגבי 5-1, במקום שהחלוקה תהיה שיורד 100% בשנה ראשונה, 95% בשנייה, 90% בשלישית, 85% ברביעית, ואחר כך זה יורד באופן תלול. נעשה שבשנה החמישית 80%, ובשנה שישית 75%, ואחר כך תהיה ירידה תלולה. 

קריאה:

רק תכניס מדד פריפריאלי אחד.

דוד ביטן (הליכוד):

רגע, עוד לא התייחסתי למדדים, נו, באמת. זה לגבי הקריטריונים של ההקצאה, של ההפחתה.

קריאות:

- - -

חיים ביבס:

שנייה, חברים, תנו לו לסיים את ההצעה, אחר כך.

היו"ר משה גפני:

תמשיך, דוד.

דוד ביטן (הליכוד):

דבר נוסף, אפשר יהיה להוסיף שנתיים, זה מה שסיכמתי, ואז נראה מה עושים עם השנתיים האלה.

זהבה גלאון (מרצ):

אבל מה קורה אחרי שמונה שנים לרשויות שאין להן יכולת החזר והן רחוקות והן מנותקות והן בסוף העולם?

דוד ביטן (הליכוד):

אז אני אסביר לך. היום רשויות מקבלות בדרך כלל, בעיקר ערי פיתוח, גם יש ערים חזקות כמו רמת-השרון, הוד-השרון, לגביהן יש בכלל ירידה תלולה. אחרת כל מה שיורד להן עובר לחלוקה השנייה.

היו"ר משה גפני:

אבל גם בהן לא פוגעים באופן דרסטי.

דוד ביטן (הליכוד):

לא פוגעים במכה אחת, אבל אצלם הירידה יותר תלולה, ואז זה עובר, מתחלק בעצם לעיירות הפיתוח, וגם לערבים וגם לכולם, לאלה שזקוקים לזה. כל העיקרון הוא שהכסף לא מתחמק, אלא הוא עובר לקרן ואז הקרן מחלקת לפי המדדים שקבעו – הנושא של מדד חברתי, הנושא של מדד פריפריאלי, הנושא של עולים, וכו'. ואז בעצם הם מקבלים את הכסף הזה בחזרה, אומנם לא מה שיש היום, עשרות רשויות שמקבלות את העולים, אלא כמעט כל הרשויות בישראל שעובדות על 5-1 וכל הדברים האלה.

זהבה גלאון (מרצ):

אבל מה עם המשקולות? לפי איזה משקולות? מה זה חשוב המדדים? מה עם המשקולות?

דוד ביטן (הליכוד):

אני אסביר. חצי מיליארד שקל - - -

באסל גטאס (הרשימה המשותפת):

דוד, בשנה הראשונה - - -

היו"ר משה גפני:

רגע, תנו לו לסיים, זהבה. באסל, דקה, תן לו לסיים.

באסל גטאס (הרשימה המשותפת):

לא דיברתי כל הערב, תן לי. דוד, אם ההפחתה לשיטתך 90% בשנה הראשונה מביאה כסף לרשויות של 50 מיליון, אז כמה הקרן?

זהבה גלאון (מרצ):

לקרן.

דוד ביטן (הליכוד):

הקרן היא חצי מיליארד. הכול, הכול.

באסל גטאס (הרשימה המשותפת):

הכול מההתחלה היא חצי מיליארד.

אורלי לוי אבקסיס (ישראל ביתנו):

לא, לא.

דוד ביטן (הליכוד):

אה, לא. לא הקרן שמחלקת לכולם. יש חצי מיליארד בקופה.

מנואל טרכטנברג (המחנה הציוני):

בסוף הדרך.

באסל גטאס (הרשימה המשותפת):

כמה מחלקים בשנה הראשונה?

אורלי לוי אבקסיס (ישראל ביתנו):

אחרי סוף תקופה, אחרי שמונה שנים.

דוד ביטן (הליכוד):

יש חצי מיליארד בקופה, נכון? 

קריאה:

להסביר?

דוד ביטן (הליכוד):

תסביר שיהיה ברור.

קריאות:

- - -

היו"ר משה גפני:

לא, לא יהיה דיון כזה. עודד, אני מבקש שלא יהיה דיון כזה.

עודד פורר (ישראל ביתנו):

בוא, הנה, אני לא מדבר בדיון הזה, אתה כל הזמן צועק עלי, מה קרה לך?

היו"ר משה גפני:

אני לא צועק עליך, להפך. אני מבקש.

מנואל טרכטנברג (המחנה הציוני):

- - -

היו"ר משה גפני:

רגע, מנו. מי שירצה רשות דיבור יקבל, יש לנו את כל הלילה. אני רק מבקש - - -

אורלי לוי אבקסיס (ישראל ביתנו):

- - -

היו"ר משה גפני:

אורלי, אני לא מסכים לדבר הזה. דוד, לא לענות.

דוד ביטן (הליכוד):

הוא יסביר.

היו"ר משה גפני:

בסדר, אני מבקש.

דוד ביטן (הליכוד):

רק בקשה קטנה יש לי לגבי האתיופים, שמעתי את הנושא של האתיופים. 

יוסי יונה (המחנה הציוני):

העולים מאתיופיה.

דוד ביטן (הליכוד):

העולים מאתיופיה, בסדר. צריך לדעתי רק לגבי העולים מאתיופיה להחריג ולתת להם – מי שיש לו עולים מאתיופיה זה נספר מראש.

מיקי רוזנטל (המחנה הציוני):

כל הכבוד.

אורלי לוי אבקסיס (ישראל ביתנו):

כן.

דוד ביטן (הליכוד):

לא משנה כמה שנים הוא יושב. זה לא מפריע, אין הרבה עולים מאתיופיה.

עודד פורר (ישראל ביתנו):

מזל שסיכמנו מראש. זה מה שסיכמנו מראש, דוד. זה מה שסוכם.

יוסי יונה (המחנה הציוני):

הערה לעניין של העולים.

קריאות:

- - -

היו"ר משה גפני:

אני נותן לך, אבל תן לי רגע להגיד. 

באסל גטאס (הרשימה המשותפת):

יש לנו כמה עולים מאתיופיה בכמה יישובים ערביים.

דוד ביטן (הליכוד):

זה יוצר איזשהו הסדר.

היו"ר משה גפני:

דוד, מספיק. אני נותן, יש לי בקשות דיבור, תקבלו. אני רק רוצה להגיד - - -

בני ביטון:

הרב גפני, לנו יש גם 3,000 מהקהילה העברית, גם תכניס אותם, הם דומים לאתיופים, אותו דבר.

איתן ברושי (המחנה הציוני):

הכושים העבריים.

קריאה:

אני יש לי חצי עיר טוניסאים.

מרדכי כהן:

לא נחשב.

היו"ר משה גפני:

מוטי, תרשום, חצי מהעיר טוניסאים.

מרדכי כהן:

זה לא נחשב.

קריאה:

לי יש עלייה בדואית מרהט.

מיקי רוזנטל (המחנה הציוני):

למישהו יש דחלילים בגינה גם?

היו"ר משה גפני:

אני מבקש לפני שאני מאפשר, יוסי, אתה מקבל. עודד, ביקשת? 

זהבה גלאון (מרצ):

אבל אני שאלתי שאלה.

היו"ר משה גפני:

זהבה, אני אאפשר. אני רק רוצה להגיד שבפנינו עומדת הכרעה, אני אומר לפני אלה שמתבטאים בעניין הזה. 

קריאות:

- - -

היו"ר משה גפני:

למה מדברים שם? אני פשוט אוציא אנשים. מה זה הדבר הזה? באמת. אנחנו יכולים לעשות את הדבר הקל ביותר, מה זה העסק שלי? למה אני צריך להסתכן עם החלטות מהסוג הזה? אני מצביע נגד, תעשו מה שאתם רוצים, הכול בסדר. אני צריך בדיוק את הנוסחה עם המשקולות, עם הכול מושלם, ואני מצביע נגד, לא רוצה את החוק הזה. 

אני רק רוצה שכולם ידעו, עם כל הכבוד, אני נמצא פה הרבה מאוד שנים, יש מצבים שבהם אתה צריך לקבל הכרעה. ומה שעומד בפנינו זה אחד משתיים: או לא לעשות את הדבר המושלם, זה באמת לא דבר מושלם, אני מודה; או שאתה לא עושה מכיוון שזה לא מושלם וצריך משקולות, ולך תדע מה יהיה וכל הדברים האלה. ואני יוצא איש נחמד מאוד, אני בא לבית-הכנסת אחרי התפילה, אני אומר לחבר'ה: הלכתי נגד הממשלה, אני לא אתן שיפגעו בדימונה, לא יהיה דבר כזה. אחרי התפילה אני אומר את זה. 

רחל עזריה (כולנו):

בדימונה.

בני ביטון:

בדימונה.

רחל עזריה (כולנו):

בטח.

היו"ר משה גפני:

ואחרי זה אין חוק בגלל שהקול שלי הוא הקול המכריע. אין חוק. יש סיכון, לא בטוח, אבל יש סיכון שכתוצאה מזה שאין חוק הממשלה לא מוסיפה 200 מיליון, ולא את ה-70 מיליון שעליהם דיברנו, לא עושים את החוק. 

שר הפנים יגיד: אתם יודעים מה, מה אני צריך להסתבך עם זה, יש לי מענקי איזון, אני אמשיך לעבוד כמו בתנאים האנכרוניסטיים הקיימים, בג"ץ יפסול את זה בגלל שזה באמת לא לעניין. אני יצאתי האיש הכי חזק בשכונה, ורשויות יתמוטטו בגלל שב-1 בינואר לא יהיה להם כסף. לא ככה. 

אני לא רוצה להיות האיש המושלם, אני רוצה להיות האיש שעושה את המעשה הנכון לעת הזאת. כל הדיבורים מסביב הם דיבורים יפים, גם צודקים, זה עומד על לשון המאזניים. אני מבקש אם אפשר לקצר. 

באסל גטאס (הרשימה המשותפת):

אבל, אדוני היושב-ראש, מרדכי אמור לענות על השאלה שלי.

היו"ר משה גפני:

בסדר, הוא יענה, יש לנו את כל הזמן שבעולם.

זהבה גלאון (מרצ):

גם על השאלה שלי.

היו"ר משה גפני:

הבאתי תפילין, אין לי בעיה, אני אתפלל פה שחרית.

באסל גטאס (הרשימה המשותפת):

שאלתי כמה מחלקים.

דוד ביטן (הליכוד):

הנה, הוא יסביר. 

באסל גטאס (הרשימה המשותפת):

אבל, אדוני, אכפת לי מאוד שאתה – שוב אני אחזור על השאלה, כי אתה אדם מאוד חכם ונבון.

היו"ר משה גפני:

זה לא קשור.

באסל גטאס (הרשימה המשותפת):

ואתה בטח לא תרצה שאף אחד ימרח אותנו.

דוד ביטן (הליכוד):

אבל הוא יסביר.

באסל גטאס (הרשימה המשותפת):

ההחלטה הייתה להקים קרן של חצי מיליארד שקל.

היו"ר משה גפני:

בסדר.

באסל גטאס (הרשימה המשותפת):

אני שואל, בטבלת ההפחתות הקיימת עכשיו, כפי שהקריא אותה ביטן, כמה כסף יעמוד לרשות הקרן בשנה הראשונה?

היו"ר משה גפני:

תרשום את השאלה, אתה תענה לכולם. בבקשה, יוסי.

יוסי יונה (המחנה הציוני):

הערה לעניין של העלייה. מאוד מאוד פשוט. על-פי ההגדרה של משרד הקליטה, ואתה היית מנכ"ל משרד הקליטה בזמנו, ההגדרה הייתה 1989 ומעלה זה נחשב כעולה. כל מה שאורלי אומרת, ובצדק רב, כדי שלא - - -

מרדכי כהן:

לא, זאת לא ההגדרה.

יוסי יונה (המחנה הציוני):

רגע, תדבר אחר כך, בבקשה. כל מה שאורלי אומרת, ובצדק רב, אם הקריטריון של עלייה נכנס פנימה הבה ונוריד אותו ל-85% משום שאז הייתה עליית משה ואחר כך שלמה, כדי שגם - - -

אורלי לוי אבקסיס (ישראל ביתנו):

לא, לא, אני חיה בשלום לגמרי עם מה שאמר ביטן לגבי הקריטריון של עולים חלשים, מה לעשות? העולים מהעדה האתיופית זקוקים לקצת יותר שירותים מהעיר המקומית, ולכן הם נדרשים להוציא יותר כסף.

מרדכי כהן:

אנחנו הסכמנו על 15 שנה.

יוסי יונה (המחנה הציוני):

אני מסכים אתך.

אורלי לוי אבקסיס (ישראל ביתנו):

לדוגמה, רעננה שיש לה עולים מארצות-הברית לא צריכה להוציא להם כסף.

יוסי יונה (המחנה הציוני):

רגע, בסדר. לא סיימתי, אדוני היושב-ראש.

אורלי לוי אבקסיס (ישראל ביתנו):

לכן צריך לעשות דיפרנציאליות בסוג העלייה.

יוסי יונה (המחנה הציוני):

אדוני היושב-ראש, לא סיימתי.

אורלי לוי אבקסיס (ישראל ביתנו):

לא חייב שנים.

מרדכי כהן:

אני אוכל להתייחס ולהציג, הרב גפני, את ההסכמות בעניין הזה?

אורלי לוי אבקסיס (ישראל ביתנו):

- - - אני אחיה עם זה בשקט.

מרדכי כהן:

הרב גפני, אני אוכל להציג את ההסכמות בעניין הזה?

יוסי יונה (המחנה הציוני):

רק רגע.

מרדכי כהן:

אני אוכל להציג את ההסכמות בעניין הזה, אז יהיו פחות שאלות.

יוסי יונה (המחנה הציוני):

רק לסיים את ההערה הזאת.

היו"ר משה גפני:

בבקשה.

יוסי יונה (המחנה הציוני):

ועל כך יש להוסיף – וזה תבחין נוסף, שעל פניו מקובל גם על משרד הפנים – שבתוך העליות יש מה שנקרא עליות מארצות מצוקה למול עליות מארצות רווחה. זה גם יהיה תבחין נוסף, זה מאוד מאוד פשוט.

היו"ר משה גפני:

מאה אחוז. תודה רבה. זהבה גלאון.

יואב קיש (הליכוד):

יש לי משפט אחד, לא נאום.

היו"ר משה גפני:

תבקש ממנה אז תוכל להגיד משפט. יואב קיש, משפט.

יואב קיש (הליכוד):

אני רק רוצה להגיד שנלך למתווה הזה כמו שאמר הרב גפני בהסכמת ראשי הרשויות שלנו, שהם אלה שבאמת נפגעים במיידית מהעניין הזה, ודאגנו לפחות במתווה שהציג ביטן שזה לא יקרה. 

אני רוצה רק להגיד עוד דבר אחד – גם שאלתי את מרדכי, גם דחינו את זה, שיהיה ברור, וגם לפרוטוקול – שהקריטריונים שייקבעו הם לפי הקיימים כיום ולא מה שייקבע בעתיד. זאת אומרת, 5-1 ייקבע לפי מה שנמצא לנו היום בקריטריונים של הערים. אני אומר את זה לפרוטוקול.

היו"ר משה גפני:

תודה רבה. זהבה גלאון.

אורלי לוי אבקסיס (ישראל ביתנו):

גם אם הם עלו במצב הכלכלי?

יואב קיש (הליכוד):

גם אם הם יעלו זה לא ישפיע.

מרדכי כהן:

זאת אומרת, מה שאמר חבר הכנסת יואב קיש, שנוסחת ההחזרה לא מתעדכנת, לפי נתוני 2016 זה מה שקובע את השנים.

יואב קיש (הליכוד):

בדיוק.

קריאה:

גם אם הרשות עולה?

יואב קיש (הליכוד):

כן, שמעת. לא מתעדכנת.

דוד ביטן (הליכוד):

אם הוא עלה ב-2016 עדיין יהיה לפי 2015. 1 בינואר 2016.

מרדכי כהן:

בדיוק. כי זה מתפרסם ב-2016.

יואב קיש (הליכוד):

תודה. זהו, גפני, זה מה שהיה חשוב. 

היו"ר משה גפני:

תודה. זהבה.

דוד ביטן (הליכוד):

- - -

זהבה גלאון (מרצ):

אדוני היושב-ראש – ביטן, תרשה לי. חבר הכנסת גפני.

היו"ר משה גפני:

דוד, זהבה מדברת, באמת, לא נגמור את העניין הזה? יש לנו אחרי זה את הנושא של מיסוי על דירה שלישית. 

מנואל טרכטנברג (המחנה הציוני):

אה, זה חשוב.

יצחק וקנין (ש"ס):

קטן עלינו.

מיקי רוזנטל (המחנה הציוני):

נעשה מזה 2.5, כרגיל.

היו"ר משה גפני:

זהבה, בבקשה.

זהבה גלאון (מרצ):

אדוני היושב-ראש, שמעתי את הנאום חוצב הלהבות שלך - - -

קריאות:

- - -

זהבה גלאון (מרצ):

לא יהיה שקט? נו, מה יהיה?

היו"ר משה גפני:

מיקי, באמת? בבקשה.

זהבה גלאון (מרצ):

ואני מודה שאני ממש במבוכה שאתה מבקש מאתנו להצביע על עיוור ולא לדעת איך זה משפיע.

היו"ר משה גפני:

לא, אני לא.

זהבה גלאון (מרצ):

כן. ההצעה שמובאת פה משופרת לעומת ההצעה הקודמת, אי-אפשר להתווכח על זה, אבל עדיין תוספות בלבד זה לא עבודה רצינית, בכל הכבוד. ואתה מבקש מאתנו להצביע על עיוור. ובעצם אתם אומרים לנו: לכל רשות יהיה יותר כסף. איך אנחנו יכולים בכלל לסמוך – אני אומרת את זה מהפוזיציה שלי, אם כשראינו עכשיו איך הקואליציה הזאת עובדת, איך הגעתם להסכמות עכשיו, על כל ההתנהלות הזאת שלכם, איך בכלל אפשר לסמוך עליכם? מה אנחנו יודעים מה יהיה. 

ולכן, אתם צריכים להגיד משקולות, לא רק שקיפות, אתם צריכים להגיד משקולות. אני מודה שהנתונים שנתת לא מספיקים לנו, אולי זה הספיק לאורלי, היא הייתה מבסוטית מביטן, לנו זה לא מספיק. אני אומרת מה קורה, אדוני היושב-ראש, מה קורה, אני חוזרת, אם עוד שמונה שנים הוספתם את השנתיים האלה, רשויות רחוקות - - -

היו"ר משה גפני:

מה זאת אומרת? עד שמונה שנים המשיח יבוא.

זהבה גלאון (מרצ):

לא יודעת. המשיח יבוא, כבר הבטחת לי את זה אלף פעם מאז שאני מכירה אותך.

היו"ר משה גפני:

לא הבטחתי לך על עוד שמונה שנים.

רחל עזריה (כולנו):

הבטחת לי, זה ענק.

מיקי רוזנטל (המחנה הציוני):

אבל גם לפני שמונה שנים אמרת שהמשיח יבוא. 

היו"ר משה גפני:

הוא לא בא בגלל שרבנו. 

קריאה:

והמשיח יבוא בוודאות מהפריפריה.

איתן ברושי (המחנה הציוני):

גפני, בינתיים הגיע החמור.

רחל עזריה (כולנו):

היזהרו בבני עניים כי מהם תצא תורה.

אורלי לוי אבקסיס (ישראל ביתנו):

רק שפעם הבאה ירצו להרוג אותו בדרך.

היו"ר משה גפני:

זהבה, סליחה, בבקשה. 

זהבה גלאון (מרצ):

אדוני, אני רוצה שתי תשובות, אחת על המשקולות; והשנייה, מה עושים עם רשויות רחוקות.

היו"ר משה גפני:

מרדכי, תרשום, אני אבקש שתשמע.

מרדכי כהן:

לכול אתייחס.

זהבה גלאון (מרצ):

מה עושים עם רשויות רחוקות שאחרי שמונה שנים לא תהיה להן יכולת החזר, הן רחוקות, מה הן יעשו. אחר כך מי ישב כאן במקומך? 
דוד ביטן (הליכוד):

יש מענקי איזון, מה הבעיה.

זהבה גלאון (מרצ):

בסדר. אחר כך הם יתחילו לחפש איפה מענקי האיזון.

היו"ר משה גפני:

זהבה, השאלה ברורה. תודה רבה. איתן ברושי ביקש.

איתן ברושי (המחנה הציוני):

אדוני היושב-ראש, מעבר לשאלה העקרונית, גפני, אני רוצה להעיר שיש משהו בהמשך לדברים של זהבה. יש יישובים, וחלקם הם מועצות אזוריות או כפרים של ערבים ששאלת הפריפריה לא מספיק ברורה עבורם. הפיזור שלהם, המרחקים שלהם, הריחוק שלהם ממרכזי אוכלוסייה כמו המועצות שנמצאות כאן בערבה המרכזית הדרומית או באזורים אחרים, הם לא באים לידי ביטוי מספיק בנקודה שאומרים פריפריאליים. 

דבר שני, אני חושב שצריך להגיד בהחלטה, מרדכי, שאין קיצוצי פלט. דיברנו על זה פעם קודמת. לא יכול להיות שיעשו על זה פלט. כבר עושים בקרוב פלט, יעשו פלט. צריך לומר שמחריגים את זה בחוק. לא עם שר הפנים, שאין פלט על העניין, אחרת כבר ביום הראשון זה יהיה פחות.

בני ביטון:

צודק מאה אחוז.

איתן ברושי (המחנה הציוני):

צריך להגיד עכשיו בחוק, גפני. אנחנו אומרים: אין קיצוצים ואין פלט על החוק הזה, תחריגו את זה מראש. 

זהבה גלאון (מרצ):

הערה חשובה מאוד.

מיקי רוזנטל (המחנה הציוני):

זו הערה מאוד חשובה.

היו"ר משה גפני:

תודה רבה.

חיים ביבס:

כבוד הרב, אני בנושא הזה רק רוצה לומר שאני חושב שאתה צריך לקיים דיון דחוף - - 

היו"ר משה גפני:

אתה לא יכול לומר.

חיים ביבס:

- - בנושא הזה של הקיצוצים.

היו"ר משה גפני:

לא, ביבס, אתה לא יכול לומר, יש פה חברי כנסת.

חיים ביבס:

אמרתי.

היו"ר משה גפני:

אתה לא יכול לדבר אלא אם כן עברת פריימריז בליכוד או נבחרת ברשימה שראש הרשימה בוחר אותך.

חיים ביבס:

או שוריינתי.

היו"ר משה גפני:

או עברת את מועצת גדולי התורה. 

חיים ביבס:

את זה אני מעדיף.

היו"ר משה גפני:

זה הכול. אתה לא יכול לדבר פה סתם ככה. באסל, בבקשה.

באסל גטאס (הרשימה המשותפת):

אני חושש, אדוני, יש פתגם בערבית שאומר (אומר דברים בשפה הערבית.). יעני, אנחנו בסופו של דבר יוצאים כשכל מה שלוקחים מאותם יישובים מחזירים לאותם יישובים.

יוסי יונה (המחנה הציוני):

או, עכשיו הבנת.

קריאות:

- - -

קריאה:

זה לא נכון.

באסל גטאס (הרשימה המשותפת):

רגע. ולמה החשש הזה קיים? כי בסופו של דבר החוק הזה הלך לכיוון הקל ביותר. הקל ביותר זה שלקח אותה עוגה ומנסה לחלק אותה מחדש, ותמיד ייפגעו האנשים, ביניהם באמת חלשים. החכמה הייתה, דוד ביטן והממשלה הקיימת, זה היה להגדיל את העוגה. 

מרדכי כהן:

הגדילו את העוגה.

באסל גטאס (הרשימה המשותפת):

במקום שיהיה 350 או 300 מאותה ארנונה ממשלתית, ועוד - - -

דוד ביטן (הליכוד):

הגדלנו.

באסל גטאס (הרשימה המשותפת):

זה לא סכום באמת. אתה יודע שהארנונה הממשלתית - - -

אורלי לוי אבקסיס (ישראל ביתנו):

את מה שהם הורידו מהאיזון החזירו.

היו"ר משה גפני:

אבל הגדלנו.

דוד ביטן (הליכוד):

הגדלנו גם בחצי מיליארד.

באסל גטאס (הרשימה המשותפת):

לא, הגדלת רק ב-200. מה אתה? אתה לא מבין. רק ב-200 הגדלתם, בחייך.

דוד ביטן (הליכוד):

נו, מה? לא היה 200.

באסל גטאס (הרשימה המשותפת):

אבל סה"כ כל הארנונה הממשלתית הקיימת, דוד ביטן, הארנונה הפוטנציאלית היא 800 מיליון, נכון? יש 800 מיליון. אם היינו עכשיו מפנים את כל הארנונה הממשלתית לקרן הזו - - -

קריאה:

770 מיליון שקל.

באסל גטאס (הרשימה המשותפת):

800, אפילו 900 מיליון, הבעיה הייתה נפתרת. לא הייתה בעיה של משאבים קטנים שצריך לחלק אותם מחדש. 

דוד ביטן (הליכוד):

זה מה שהוא אמר.

באסל גטאס (הרשימה המשותפת):

אבל מה שקורה היום עם כל המשחק הזה שאתם עושים בקריטריונים, מידת הפגיעה של היישובים וכו' וכו' וכו', הכסף יחזור לאותו מקור עם עוד 100, 150 מיליון שקל שאני לא יודע.

זהבה גלאון (מרצ):

אז למה שלא תיתנו רשימה למי זה מגיע, על מי זה משפיע.

היו"ר משה גפני:

תודה רבה. 

באסל גטאס (הרשימה המשותפת):

אני חושב שהנפגע העיקרי מהארנונה הממשלתית הלא מחולקת באופן צודק אלו היישובים הערביים ויישובי פריפריה אחרים שאין בהם מתקני ממשלה.

היו"ר משה גפני:

תודה רבה. עודד פורר, אם אפשר בקצרה.

עודד פורר (ישראל ביתנו):

תודה, אדוני. שני נושאים, וחשוב לי דווקא ש – איפה מרדכי? – חשוב לי שמנכ"ל משרד הפנים ישמע. 

זהבה גלאון (מרצ):

הוא לא קיבל כי הם ערבים, אין עולים. אין להם עולים.

מרדכי כהן:

זה לא נכון, הוא סוציו-אקונומי 5-1. כל הרשויות הערביות מקבלות. 

זהבה גלאון (מרצ):

הוא אמר שלא.

מרדכי כהן:

לא, אבל חבר'ה, זה לא נכון, נו. בנוסחה הם מגיעים, יש להם 230 מיליון משם הם מקבלים.

מנואל טרכטנברג (המחנה הציוני):

הרבה כסף.

עודד פורר (ישראל ביתנו):

מרדכי, חשוב לי שתקשיב כדי שתתקן אולי אם אני טועה לגבי מה שסיכמנו. הרב גפני.

היו"ר משה גפני:

בבקשה, עודד.

עודד פורר (ישראל ביתנו):

לפי מה שאני מבין הסיכום שלנו הוא כזה, מעבר לנוסחת ההחזרה, ישנה נוסחת ההחזרה, שם אני כן מבקש לקחת בחשבון כאילו הוא במדד סוציו-אקונומי 5-1 מי שהוא במדד פריפריאלי 1. כי מדד פריפריאלי 1 זה מעט מאוד, זה אנשים שנמצאים מרוחקים מאוד, שבעצם גם עם המצב הסוציו-אקונומי גבוה הם נמצאים במצב נחשל, והם צריכים את הפיצוי הזה. לגבי הנושא של "עיר עולים", אדוני.

אורלי לוי אבקסיס (ישראל ביתנו):

מה זה? איזה מין צמצום פערים?

היו"ר משה גפני:

אני לא מסכים, אי-אפשר ככה. בבקשה, תאמר את דבריך.

עודד פורר (ישראל ביתנו):

לגבי הנושא של "עיר עולים", 15% מהתקציב - - - 

קריאה:

לא, לא, תשמע, אני חייב להסביר רגע. 

היו"ר משה גפני:

לא, אתה לא מסביר.

עודד פורר (ישראל ביתנו):

אתה תסביר אחר כך.

היו"ר משה גפני:

בבקשה.

עודד פורר (ישראל ביתנו):

לך יש משפחה של עולים מצרפת, משפחה אחת, תקבל על זה את התקציב. 15% מתקציב הקרן החדש, בסופו של דבר זה 15% מתקציב הקרן לצמצום פערים ייועד לטובת קליטת עלייה שישולם פר-ראש.

היו"ר משה גפני:

במקום שיש עולים שהעירייה קולטת.

עודד פורר (ישראל ביתנו):

ובכל מקום שיש בו עולה עד 15 שנה בארץ יקבלו פר-ראש. בתוך ה-15% האלה יינתן שיקול לשר הפנים להכריז על עולים שעלו ממדינות רווחה כעולים שאותם סופרים גם מיום שהם נולדו ולא 15 - - -

אורלי לוי אבקסיס (ישראל ביתנו):

מה זה מדינות רווחה?

עודד פורר (ישראל ביתנו):

שר הפנים יגדיר.

זהבה גלאון (מרצ):

כמו ששר החקלאות שולח את העולים מצרפת לשטחים, עכשיו כולם יהפכו להיות "עיר עולים" בשטחים, מה עכשיו?

עודד פורר (ישראל ביתנו):

חברים, יש מדינות רווחה שעולים מהם מכל מיני מקומות, גם מאתיופיה. 

זהבה גלאון (מרצ):

מה? מדינות רווחה מצרפת, אורי אריאל שולח אותם לגור באפרת, באני יודעת איפה.

היו"ר משה גפני:

די, בסדר.

עודד פורר (ישראל ביתנו):

אם שר הפנים יגדיר את צרפת כמדינת רווחה הוא יצטרך לבוא לפה להסביר למה, הוא יוכל להגדיר.

זהבה גלאון (מרצ):

את מבינה מה.

היו"ר משה גפני:

היא לא נותנת, אני הולך להצביע. עודד.

עודד פורר (ישראל ביתנו):

שר הפנים יגדיר מדינת רווחה שמשם ייחשב עולה מהיום שהוא עלה בהקשר הזה כמו שמבוצע במקרים אחרים. 

קריאה:

פר-ראש, תדגיש.

עודד פורר (ישראל ביתנו):

כן. הוא יוכל לתת מקדם לאותו עולה. יודגש, מרדכי, מה שרשום אצלכם בנייר שהעברתם לנו, שרשויות מקומיות שלפחות 10% מתושביהם עולים – זה לא קריטריון בקריטריונים שעליהם דיברנו – התשלום יבוצע פר-ראש עולה 15 שנה בארץ.

היו"ר משה גפני:

תודה רבה.

אורלי לוי אבקסיס (ישראל ביתנו):

זאת אומרת, האתיופים בחוץ.

מרדכי כהן:

אורלי, אני אתייחס לזה.

היו"ר משה גפני:

אתה עוד הפעם עונה לה? אני קורא לך לסדר פעם שנייה.

אורלי לוי אבקסיס (ישראל ביתנו):

מה אתה אומר?

היו"ר משה גפני:

השתלטת על הדיון לגמרי.

עודד פורר (ישראל ביתנו):

בטח שהאתיופים בפנים.

אורלי לוי אבקסיס (ישראל ביתנו):

גפני, אני שואלת שאלות ענייניות.

היו"ר משה גפני:

אבל אסור לך לשאול בלי רשות ממני.

עודד פורר (ישראל ביתנו):

האתיופים בפנים.

אורלי לוי אבקסיס (ישראל ביתנו):

כולם פה שואלים.

היו"ר משה גפני:

זה לא כולם.

אורלי לוי אבקסיס (ישראל ביתנו):

- - -

היו"ר משה גפני:

את צודקת.

עודד פורר (ישראל ביתנו):

היא לא מבינה את זה, היא לא מבינה הרבה דברים.

זהבה גלאון (מרצ):

למה אתה אומר לה שהיא לא מבינה כל הזמן? די.

אורלי לוי אבקסיס (ישראל ביתנו):

מי אתה שתגיד מה אני מבינה? מה אתם מבינים שם חוץ מהוראות של הבוס שלך? עוד כשאני הייתי היו קצת דיונים בסיעה, קצת מלחמות, עכשיו כולכם שם גמדים, לא יהיה מי שירעיד את הספים.

היו"ר משה גפני:

אני קורא לך לסדר פעם שלישית. אני לא מסכים לדבר הזה, אלא אם כן באמת את מפסיקה. באמת, אי-אפשר ככה. 

עודד פורר (ישראל ביתנו):

אחרי המשואה.

אורלי לוי אבקסיס (ישראל ביתנו):

אז שלא יגיד לי כל רגע שאני לא מבינה. 

עודד פורר (ישראל ביתנו):

אחרי המשואה, כי היא ענקית. כולם גמדים, היא ענקית, אחרי המשואה אולי - - -

אורלי לוי אבקסיס (ישראל ביתנו):

אני רוצה התנצלות - - -

היו"ר משה גפני:

אורלי, את אומרת. הוא לא אומר. אוסאמה סעדי, בבקשה.

אורלי לוי אבקסיס (ישראל ביתנו):

- - -

אוסאמה סעדי (הרשימה המשותפת):

אדוני היושב-ראש, חברי חברי הכנסת, הבג"ץ שדיבר עליו היושב-ראש - - -

אורלי לוי אבקסיס (ישראל ביתנו):

- - - כבר תבינו את זה, עבר זמנכם בדיוק כמו החוק הזה. 

עודד פורר (ישראל ביתנו):

כדאי שתבדקי מי הציבור שהכניס אותך לכנסת.

זהבה גלאון (מרצ):

די.

אורלי לוי אבקסיס (ישראל ביתנו):

נכנסתי בעצמי. את המנדט שלי הבאתי בעצמי, ונראה בבחירות הבאות מה יהיה.

עודד פורר (ישראל ביתנו):

בבקשה, קדימה.

אורלי לוי אבקסיס (ישראל ביתנו):

נראה, נראה. אני במקומכם הייתי קצת נלחצת.

יצחק וקנין (ש"ס):

יאללה, תן לה צ'ק וגמרנו. יאללה.

היו"ר משה גפני:

אוסאמה סעדי, בבקשה. אם מישהו יפריע עכשיו אני מוציא אותו.

זהבה גלאון (מרצ):

די, מה קורה לך, וקנין?

היו"ר משה גפני:

באמת, מה זה?

אורלי לוי אבקסיס (ישראל ביתנו):

אני הבאתי יותר מהמנדט שלי. יש מצב שאני הבאתי - - -

יצחק וקנין (ש"ס):

מה זה?

בצלאל סמוטריץ (הבית היהודי):

אפשר להפסיק עם הקרקס הזה? גפני, נו, ברצינות.

היו"ר משה גפני:

אוסאמה סעדי, ואחרי זה – בצלאל סמוטריץ.

זהבה גלאון (מרצ):

הוא מדבר אליה לא יפה.

היו"ר משה גפני:

ואנחנו הולכים להצבעה לאחר שמרדכי ישיב. 

אוסאמה סעדי (הרשימה המשותפת):

אדוני היושב-ראש, אני מכיר את הבג"ץ גם של נתניה וגם של באר-טוביה, באמת איך שאמר המשנה ליועץ המשפטי, סיכוי גדול שהבג"ץ – אם אנחנו לא נגיע לחוק הזה – יבטל את העניין הזה של "עיר עולים". כי אני מסתכל ברשימה ופניתי עם חברי אחמד טיבי ובאסל גטאס גם לחיים ביבס, שהוא כאן על תקן של מייצג את כל הרשויות, הוא לא רק מייצג את ראשי הליכוד, יש עוד 70 ויותר ראשי רשויות ערביות שהן באמת חלשות ביותר.

קריאה:

76.

אוסאמה סעדי (הרשימה המשותפת):

76, כן. ולכן אני אומר, אנחנו מברכים על הקמת הקרן, אבל איך שאנחנו רואים את זה, אנחנו לא רוצים לקחת מפה ולהחזיר. חובה שהמדינה והאוצר באמת יוסיפו את הכסף הזה. כמובן שיש פה מברכים על התוספת הזאת של 35 מיליון שקל. אבל אני חוזר ואומר, אם בשנה הראשונה ובשנה השנייה ובשנה השלישית מחזירים 95% ו-90% ו-85%, מאיפה יבואו ה-500 מיליון לחלק לכל הרשויות?

היו"ר משה גפני:

פשוט לגמרי, זה מגיע מהזה.

אוסאמה סעדי (הרשימה המשותפת):

אז הם לא שמים 500 מיליון בשנה הראשונה. 

זהבה גלאון (מרצ):

ממה שזה פשוט?

היו"ר משה גפני:

בצלאל סמוטריץ, אם אפשר בקצרה. בבקשה.

בצלאל סמוטריץ (הבית היהודי):

ממש ממש בקצרה. עלה כאן ספק בדיונים הקרובים האם הרשויות ביהודה ושומרון נמצאות בתוך המתווה.

קריאה:

לא.

יאיר רביבו:

מ-5-1.

קריאות:

- - -

בצלאל סמוטריץ (הבית היהודי):

יאיר, תן קצת, בוא נאמר, אני לא העיפרון הכי מחודד בקלמר, אבל לא הצד של המחק. היה ניסוח בחוק שדיבר על רשויות בתחום המדינה, ואז הייתה חוות דעת משפטית במשרד המשפטים שכיוון שכתוב שמדובר על רשויות בתחום מדינת ישראל אז איו"ש לא נמצאת בתחום מדינת ישראל עדיין, לצערנו, אנחנו נתקן את זה בהקדם. הובטח לי שהעניין מטופל. אדוני היושב-ראש, אתה לא מקשיב, זה נושא נורא נורא חשוב. 

זהבה גלאון (מרצ):

מה עוד אתה רוצה? עמונה סידרנו לך. אבל מה עוד אתה רוצה?

בצלאל סמוטריץ (הבית היהודי):

גפני, זה נורא נורא חשוב. 

היו"ר משה גפני:

די, זהבה. היה סיכום שבדיון הזה לא תוזכר יותר עמונה. 

אורלי לוי אבקסיס (ישראל ביתנו):

אז הסיכום הוא שהכסף הולך לאיו"ש?

זהבה גלאון (מרצ):

אנחנו רוצים להבין לאן הולך הכסף.

קריאות:

- - -

בצלאל סמוטריץ (הבית היהודי):

אתה אמרת שתוציא את מי שיפריע עכשיו, נכון?

קריאה:

אזרחי ישראל איפה שהם יושבים. בכל מקום שבו יש אזרחי ישראל.

היו"ר משה גפני:

כן, אמרתי לך שאני הססן. בצלאל, בוא תשלים. 

בצלאל סמוטריץ (הבית היהודי):

אמרתי, לא הקשבת. היה ספק בדיון הקודם בגלל שאלת ניסוח, כשדובר על רשויות בתחום מדינת ישראל, שהרשויות באיו"ש מחוץ לעניין. הובטח שהעניין יתוקן. אני רוצה לדעת איך והאם תוקן, שתאמר היועצת המשפטית לוועדה.

היו"ר משה גפני:

אני לא יודע אם מבחינה חוקית אתם יכולים, זה כולל גם את יהודה ושומרון, אם אנחנו יכולים.

קריאה:

רגע, מה, זאת אומרת שעולים באריאל לא יקבלו כסף?

בצלאל סמוטריץ (הבית היהודי):

לא, אין אם אנחנו יכולים, אין דבר כזה.

קריאה:

זה לא קשור לעולים בכלל.

היו"ר משה גפני:

בסדר.

בצלאל סמוטריץ (הבית היהודי):

מה בסדר? אני מבקש לדעת את הנוסח, אחרת היא לא תקבל.

היו"ר משה גפני:

תודה רבה.

אורלי לוי אבקסיס (ישראל ביתנו):

גפני, הבנת?

קריאות:

- - -

בני ביטון:

בצלאל, תגיד, כל 255 הרשויות במדינת ישראל – יש 255 רשויות - - -

בצלאל סמוטריץ (הבית היהודי):

אבל יש בעיה בנוסח, ואמרו שיתקנו את הנוסח. אני רוצה לדעת האם תיקנו את הנוסח ואיך תיקנו.

אורלי לוי אבקסיס (ישראל ביתנו):

אז רגע, שאני אבין, כל הסיפור הוא כדי להביא את הכסף לאיו"ש?

היו"ר משה גפני:

שגית, בבקשה, היועצת המשפטית, תשובה.

אורלי לוי אבקסיס (ישראל ביתנו):

לקחת מדימונה להעביר לאיו"ש?

היו"ר משה גפני:

ששש, אורלי. תשובה.

קריאה:

לא מעבירים כלום, בחיים לא נתנו לאיו"ש.

אורלי לוי אבקסיס (ישראל ביתנו):

שאלתי עכשיו. לא נתנו לאיו"ש, אבל עכשיו את הכסף הזה תנו לאיו"ש.

בצלאל סמוטריץ (הבית היהודי):

רק שייאמר לפרוטוקול, איו"ש צריכה לקבל בדיוק כמו כל אחד אחר, לא יותר.

קריאות:

- - -

אורלי לוי אבקסיס (ישראל ביתנו):

אם יש לכם חוקים משלכם, למה גם בחוקים האחרים?

היו"ר משה גפני:

בצלאל, שאלת שאלה, היועצת המשפטית נותנת תשובה.

זהבה גלאון (מרצ):

עוד שאלה. אז אני שואלת שאלה.

היו"ר משה גפני:

עוד מעט, חכי. בבקשה, נאוה בוקר. היישובים ביהודה ושומרון יהיו בפנים.

קריאה:

חבר'ה, נאוה לא דיברה היום, תנו לה את הכבוד.

היו"ר משה גפני:

נאוה בוקר, בבקשה.

נאוה בוקר (הליכוד):

אני חושבת שבגלל שבאמת אנחנו לא יודעים הרי מה תהיה התוצאה ומה תהיה רמת הפגיעה ברשויות האלה, אז אולי ראוי שכל שנתיים נבחן את המצב מחדש, נעלה את זה לדיון שוב בוועדה. כל שנתיים לעשות הערכה מחודשת שזה יהיה בחוק.

היו"ר משה גפני:

זה לא יכול להיות בחוק. 

נאוה בוקר (הליכוד):

למה?

היו"ר משה גפני:

אני אגיד לך מדוע. משרדי הממשלה מתנהלים, בין היתר מתנהל גם משרדי הפנים, רוצים, לא רוצים, זו תמונת המצב. מחלק משרד הפנים לרשויות החלשות מיליארדים, שעבדנו הרבה על מנת להגדיל את זה, במענקי האיזון, ברזרבות שר, במענקי פיתוח, בהרבה מאוד דברים.

אורלי לוי אבקסיס (ישראל ביתנו):

שיורידו אותם.

היו"ר משה גפני:

יש נוסחה. עכשיו זכותך כחברת כנסת – לאחר שאת שומעת תלונות שיש העדפה של עיר אחת לעומת עיר אחרת או שהנוסחה לא טובה, היום הכול פתוח ומפוקח על-ידי היועצים המשפטיים – את דורשת דיון כאן בוועדה ואת דורשת דיון במליאה.

נאוה בוקר (הליכוד):

הבנתי.

היו"ר משה גפני:

את יכולה לבקש את זה לא כל שנתיים, את יכולה לבקש את זה כל שנה, הם צריכים לבוא לכאן ולתת את מלוא הדיווח.

נאוה בוקר (הליכוד):

לתת תשובות.

היו"ר משה גפני:

מרדכי כהן, אני מבקש תשובות אם יש לך.

זהבה גלאון (מרצ):

אז למה שלא נקבל רשימה מי מקבל כמה? אני שואלת.

היו"ר משה גפני:

בסדר, שאלת.

זהבה גלאון (מרצ):

למה שלא נקבל רשימה מי מקבל כמה?

היו"ר משה גפני:

הם לא רוצים לתת, מה לעשות.

זהבה גלאון (מרצ):

אז מה אתה רוצה? שנצביע על עיוור? אני לא מבינה.

היו"ר משה גפני:

אני אומר לך שלא יקרה שום דבר אם תצביעי בעד. 

זהבה גלאון (מרצ):

ממש שמעתי על האחריות שלכם.

היו"ר משה גפני:

אחרת יהיה רע. מרדכי, בבקשה, תשובות.

מרדכי כהן:

לגבי השאלה הראשונה – ממתי מוקצים הכספים, זה מאוד ברור, מכיוון שהסביר את זה גם יושב-ראש הוועדה. הקרן נכנסת לפעולה כבר בשנה הראשונה, רק שבשנה הראשונה היא לא מחלקת 500, אלא היא מחלקת כ-150 בשנה הראשונה, אחר כך זה עולה ל-186. 

היו"ר משה גפני:

איפה החברים? אני מצביע עכשיו. תהיינה שתי הצבעות.

זהבה גלאון (מרצ):

יש לי שתי הסתייגויות.

חיים ביבס:

אבל הרב גפני דאג לעוד 35 מיליון, הוא אמר.

מרדכי כהן:

בסדר, חיים, אני אתייחס. 

חיים ביבס:

תכניס את מה שהרב אמר.

מרדכי כהן:

אם תיתנו לי אני אכניס הכול. 

קריאות:

- - -

היו"ר משה גפני:

הלאה.

קריאה:

תנו לו לדבר.

יצחק וקנין (ש"ס):

אתם לא נותנים לו לדבר. חבר'ה, אני אומר לכם, אפשר להשתגע פה, אף אחד פה לא יכול לדבר.

מרדכי כהן:

מ-2017 בנוסף לנוסחת ההחזרה הקרן מקצה, בשיא שלה היא מחלקת 500 מיליון שקל, זה אחד. 

שתיים, לגבי השאלה שעלתה לגבי עולים, יש צדק בטענה, אפשר לדבר לא על 15 שנים אחרונות, ללכת כמה שנים קדימה כדי לא לפגוע ביוצאי אתיופיה, זה גם אינטרס שלנו.

אורלי לוי אבקסיס (ישראל ביתנו):

אפשר להכניס אותם - - -

מרדכי כהן:

זה לא תופס, זה לא עוזר לך.

היו"ר משה גפני:

אם חברי הקואליציה לא באים עכשיו אני סוגר את הישיבה.

היו"ר משה גפני:

בבקשה, מרדכי.

מרדכי כהן:

מה שאת רוצה זה זה. 

חיים ביבס:

מה זאת אומרת כמה שנים קדימה?

מרדכי כהן:

הרי החוק לא אומר משנה כזאת וכזאת, הוא אומר שאנחנו מתחילים לספור x שנים אחורה ממתי זה נחשב עולה, אז אפשר לקחת עוד כמה שנים אחורה בכדי להכניס את יוצאי אתיופיה.

חיים ביבס:

אה, אוקיי.

אורלי לוי אבקסיס (ישראל ביתנו):

שנייה, שנייה.

היו"ר משה גפני:

לא, אין שנייה. לא. 

מרדכי כהן:

לא, אני לא יכול.

אורלי לוי אבקסיס (ישראל ביתנו):

השאלה המצב הסוציו-אקונומי של העולים.

היו"ר משה גפני:

מרדכי, מספיק. רבותי, לא ראיתי שאנחנו מתקרבים לחצות. תהיינה שתי הצבעות, הצבעה אחת שאני עושה עכשיו, האם הדיבורים והנושאים שהעלינו, והתוכניות – מנו, תקשיב לי.

איתן ברושי (המחנה הציוני):

נאוה, מצביעים, בואו תשבו.

זהבה גלאון (מרצ):

לא מצביעים, יש לי מאה הסתייגויות.

איתן ברושי (המחנה הציוני):

רגע, אבל תני לו לדבר.

זהבה גלאון (מרצ):

אבל הוא לא יכול להצביע בלי שאני מורידה את ההסתייגויות.

איתן ברושי (המחנה הציוני):

בסדר, אבל תקשיבו לו.

קריאות:

- - -

אורלי לוי אבקסיס (ישראל ביתנו):

תגיד לי, פולקמן, אתה הבנת מה קורה?

רועי פולקמן (כולנו):

חצי. הייתי בדיון אחר.

אורלי לוי אבקסיס (ישראל ביתנו):

הבנת למה מצביעים?

היו"ר משה גפני:

אורלי, את מפריעה לי כל הערב. אנחנו מדברים על העיקרון - - -

קריאות:

- - -

היו"ר משה גפני:

מה שנראה לי, שאתם מאוד פוחדים מחברי המרכז, מאוד.

זהבה גלאון (מרצ):

אדוני, אני אין לי חברי מרכז. 

היו"ר משה גפני:

אין לך חברי מרכז? אני אראה לך – טוב, לא חשוב. בסדר. ולכן, אנחנו עושים - - -

זהבה גלאון (מרצ):

אתם משנים את גבולות הפריפריה. מעבר לקו הירוק זה - - -

היו"ר משה גפני:

די. 

זהבה גלאון (מרצ):

לא די, תתייחס למה שאמרנו. עכשיו אתם משנים את גבולות הפריפריה.

היו"ר משה גפני:

אנחנו לא עושים שום דבר.

זהבה גלאון (מרצ):

ומעבר לקו הירוק נכנס פריפריה, ועכשיו אתם מטפחים את ההתנחלויות.

היו"ר משה גפני:

לא, לא.

זהבה גלאון (מרצ):

כן.

בצלאל סמוטריץ (הבית היהודי):

תגידי, מה את רוצה?

זהבה גלאון (מרצ):

סמוטריץ, שבת שלום.

היו"ר משה גפני:

אני מבקש להגיד לכם - - -

זהבה גלאון (מרצ):

עלינו עליכם, מה אתם חושבים? יאללה.

אורלי לוי אבקסיס (ישראל ביתנו):

תיצרו קופה אחרת, למה מהקופה הזו?

היו"ר משה גפני:

אני מבקש להגיד לך, זהבה גלאון.

זהבה גלאון (מרצ):

זאת אני.

היו"ר משה גפני:

בחוק של הטבות המס לא הכנסתי את יהודה ושומרון בתור כלל, אבל מכיוון שחברון עמדה בקריטריונים וקריית-ארבע עמדה בקריטריונים היא נכנסה לתוך זה, היא לא הייתה קודם. 

זהבה גלאון (מרצ):

אבל פה הם משנים את זה.

היו"ר משה גפני:

לא משנים כלום, זה יהיה מה שיהיה ומגיע לו יקבל. אני מבקש להצביע עכשיו על העיקרון של מה שדיברנו, ואני אבקש - - -

קריאה:

למה שטייבה תקבל - - -

זהבה גלאון (מרצ):

מה קשורה טייבה עכשיו לאפרת?

קריאות:

- - -

היו"ר משה גפני:

זה לא בסדר מה שאתם עושים.

אורלי לוי אבקסיס (ישראל ביתנו):

איך מצביעים על העיקרון?

זהבה גלאון (מרצ):

אדוני.

היו"ר משה גפני:

אני מבקש להצביע - - -

איתן ברושי (המחנה הציוני):

רוצים התייעצות, גפני.

באסל גטאס (הרשימה המשותפת):

התייעצות סיעתית.

זהבה גלאון (מרצ):

אדוני, התייעצות סיעתית, ויש הסתייגויות, אז בוא נתחיל לדבר.

היו"ר משה גפני:

בסדר. אני מבקש להצביע האם על הרעיון הזה יש רוב בוועדת הכספים. אם יש רוב בוועדת הכספים, אני אבקש לנסח את ההחלטה שנצביע עליה פעם נוספת, ואז נדון בהסתייגויות. קודם כול אני רוצה לדעת האם הכנסת בוועדת הכספים - - -

יוסי יונה (המחנה הציוני):

לא, אדוני היושב-ראש, לפני כל ההצבעה אנחנו רוצים התייעצות סיעתית.

באסל גטאס (הרשימה המשותפת):

רוצים התייעצות, גפני.

אורלי לוי אבקסיס (ישראל ביתנו):

אנחנו רוצים התייעצות והבהרות.

היו"ר משה גפני:

אני אתן לכם גם התייעצות סיעתית אחרי זה, הרי החוק לא - - -

יוסי יונה (המחנה הציוני):

לא, לפני ההצבעה.

זהבה גלאון (מרצ):

לא אחרי זה.

היו"ר משה גפני:

בבקשה, חמש דקות התייעצות ואחרי זה הצבעה.

(הישיבה נפסקה בשעה 22:00 ונתחדשה בשעה 00:30.)

היו"ר משה גפני:

רבותיי, אני אבקש להקריא. 

אורלי לוי אבקסיס (ישראל ביתנו):

בבקשה, גם בהטבות המס לפריפריה להכניס סוציו-אקונומי 7.

קריאה:

מאיפה זה צץ עכשיו - - - מאיפה זה צץ?

מיקי רוזנטל (המחנה הציוני):

יאללה, משבר חדש.

אורלי לוי אבקסיס (ישראל ביתנו):

יש לזה השלכות רוחב. שגית, אם 7 נחשב לחלש, אז להכניס גם בהטבות המס לפריפריה 7.

היו"ר משה גפני:

רבותי, אני מבקש להקריא. לא, לא להפריע, רבותי. בבקשה.

שיר שפר:

"הקרן" – הקרן שהוקמה לפי סעיף 25. 

"רשות מקומית" – עירייה או מועצה מקומית, לרבות רשות מקומית ביהודה ושומרון. 

25.
קרן לצמצום פערים בין הרשויות המקומיות


מוקמת בזה קרן במשרד הפנים שמטרתה צמצום פערים בין הרשויות המקומיות."

אורלי לוי אבקסיס (ישראל ביתנו):

אנחנו לא שומעים, אנחנו לא שומעים. 

שיר שפר:

"תקציב הקרן ייקבע בתכנית נפרדת בסעיף תקציב במשרד הפנים בחוק התקציב השנתי ויעודכן מידי שנה ב-60% משיעור העדכון כהגדרתו בסעיף 7 לחוק הסדרים במשק המדינה (תיקוני חקיקה להשגת יעדי התקציב, התשנ"ג-1992).בסעיף זה "תכנית" ו"סעיף תקציב" כהגדרתם בחוק תקציב שנתי כמשמעותי בחוק יסודות התקציב התשמ"א-1985". 

אורלי לוי אבקסיס (ישראל ביתנו):

אנחנו לא שומעים, אנחנו ממש לא שומעים. 

היו"ר משה גפני:

הלאה. 

אורלי לוי אבקסיס (ישראל ביתנו):

אנחנו לא שומעים טוב. אם הכנסתם שינויים, איך נדע? הבנתי שתוך כדי הכניסו עוד תיקונים, אנחנו רוצים לשמוע מה הם. 

שיר שפר:

"חלוקת כספי הקרן" - - - 

אורלי לוי אבקסיס (ישראל ביתנו):

האם זה הנוסח האחרון שעומד מולנו או שהיו עוד שינויים?

היו"ר משה גפני:

כן, יש תיקונים.

שגית אפיק:

אם יש שינויים, נגיד אותם תוך כדי. 

אורלי לוי אבקסיס (ישראל ביתנו):

אז כל שינוי שפה, אדוני היושב  ראש, להכניס גם להטבות המס לפריפריה. עם מעלים פה את ההגדרה של רשות חלשה, להעלות את ההגדרה של רשות חלשה גם בהטבות המס לפריפריה. 

היו"ר משה גפני:

טוב, הלאה. 

שיר שפר:

"תקציב הקרן במלואו - - - 

דוד ביטן (הליכוד):

מה זה שייך?

אורלי לוי אבקסיס (ישראל ביתנו):

בטח שזה שייך. מה זה רשות חלשה?

דוד ביטן (הליכוד):

אנחנו בחוק אחר. 

היו"ר משה גפני:

לא להפריע, היא מציעה להכניס את זה, זאת הסתייגות, אנחנו נצביע על זה. הלאה. 

שיר שפר:

"תקציב הקרן לא יוקצה בכל שנת כספים - - - 

אורלי לוי אבקסיס (ישראל ביתנו):

אנחנו לא שומעים כלום. 

שיר שפר:

"תקציב הקרן במלואו יוקצה בכל שנת כספים לרשויות מקומיות בהתאם לכללי חלוקה שיקבע שר האוצר ושר הפנים בהתחשב בין השאר באלה:

1.
הדירוג החברתי כלכלי של הרשות המקומית בהתאם למדד החברתי כלכלי וחכן הדירוג החברתי כלכלי - - - 

היו"ר משה גפני:

אנחנו בסעיף 27. 

אוסאמה סעדי (הרשימה המשותפת):

מה עם סעיף 24. יש לנו הסתייגות על זה, עוד לא שמענו על זה.  אני מבקש להקריא מחדש, יש לנו הסתייגויות. 

זהבה גלאון (מרצ):

לא שמענו כלום. מה עם סעיף 24?

היו"ר משה גפני:

אוסאמה, יש לכם הסתייגות? תנמק את ההסתייגות. 

אוסאמה סעדי (הרשימה המשותפת):

בסעיף 24, "רשות מקומית, עירייה או מועצה לרבות רשויות מקומיות באזור יהודה ושומרון". אנחנו מבקשים למחוק את המילים "לרבות רשויות מקומיות באזור יהודה ושומרון". 

אני אנמק. אני מפנה את היועצים המשפטיים לחוות דעתם של היועצים המשפטיים של הכנסת וגם של ועדת חוקה, שהוגשו בחוק ההסדרה. 

היו"ר משה גפני:

אוסאמה, זאת הסתייגות שלכם?

אוסאמה סעדי (הרשימה המשותפת):

כן, בשם כל האופוזיציה. 

היו"ר משה גפני:

ארז קמיניץ, אני מבקש את חוות דעתך לגבי הנושא של תוספת - - - 

אוסאמה סעדי (הרשימה המשותפת):

אני יכול לנמק לפני שהוא מדבר? עוד לא נימקתי. 

היו"ר משה גפני:

בבקשה. 

אוסאמה סעדי (הרשימה המשותפת):

אני מפנה לחוות דעתו של היועץ המשפטי שנאמר בה: "בפועל, במשך קרוב ל-50 שנה, השטח מנוהל על-ידי המפקד הצבאי על-פי דיני התפיסה הלוחמתית. גם בית המשפט העליון התייחס באופן עקבי ליהודה ושומרון כשטח שחלים עליו דיני התפיסה הלוחמתית. כך במשך עשרות שנים נוצר מצב של התנהגות בפועל מצד הממשלה ושל פסיקה עקבית ומתמשכת של בית המשפט העליון, שמחילים על שטחי יהודה ושומרון את דיני התפיסה הלוחמתית". 

בהמשך יש פרק שלם שמתייחס לחקיקה ישירה של הכנסת ביהודה ושומרון. כתוב במפורש מילה במילה: "עד היום התנהלה מדינת ישראל באופן שבו חקיקה בשטחי יהודה ושומרון נעשתה בעיקרה באמצעות תחיקת הביטחון של המפקד הצבאי של השטח, בכפוף להוראות תקנה 43 לתקנות האג (זה לצרכים צבאיים – א.ס). גם במקרים שבהם המדינה החילה באופן מפורש חקיקה של הכנסת בשטחי יהודה ושומרון, בדרך-כלל חקיקה זאת היתה חקיקה בעלת אופי פרסונלי ולא טריטוריאלי."

מה שאתם מבקשים לעשות פה, במפורש כותבים: "לרבות רשויות מקומיות באזור יהודה ושומרון". זאת חקיקה טריטוריאלית ולא פרסונלית. יועץ משפטי של הוועדה לא יכול ואסור לו לתת חוות דעת בניגוד לחוות דעתו של היועץ המשפטי לממשלה. אנחנו דיברנו עם ארז לפני זה. שאלנו אותו: מתי יש חוקים שכתוב בהם במפורש: לרבות אזור יהודה ושומרון. 

היו"ר משה גפני:

אוסאמה, תודה. 

ארז קמיניץ, אני מבקש את ההתייחסות שלך ואת חוות הדעת שלך. 

אני לא משפטן וכל מה שאמרת אני מכבד את זה. אבל אמרת שאי-אפשר ללכת נגד חוות דעת של היועץ המשפטי לממשלה. אני כופר בזה מכל וכל. 

אוסאמה סעדי (הרשימה המשותפת):

יועצים משפטיים, לא אתה. 

היו"ר משה גפני:

יועצים משפטיים של הכנסת לא מחויבים לייעוץ המשפטי של הממשלה. הייעוץ המשפטי של הכנסת הוא ייעוץ משפטי עצמאי. 

אוסאמה סעדי (הרשימה המשותפת):

זאת חוות דעת של היועץ המשפטי לכנסת, לא של הממשלה. 

דוד ביטן (הליכוד):

אנחנו לא מחויבים ליועץ, אבל למשנה כן. 

ארז קמיניץ:

עורך דין ארז קמיניץ, משנה ליועץ המשפטי לממשלה, משפט אזרחי.

מבדיקה שאנחנו עשינו במשרד, בחוק הספציפי הזה שאנחנו עוסקים בו כעת, בעצם אין החלה של נורמה משפטית על רשויות באזור, אלא בעצם העברה תקציבית. כמו בחוק תקציב המדינה, כמו בתקנות תקציביות, גם כאן בעצם מוקמת קרן וחלק מהכספים מועברים לרשויות בארץ וחלק מהכספים מועברים לרשויות באזור. בעצם יש פה הסמכה להעברת כספים לרשויות. זה לא כמו חקיקה שחלה, נורמות אחרות. אני מסכים עם מה שנאמר על-ידי היועץ המשפטי של הכנסת בחוות הדעת שהוקראה, ככל שהצלחתי לשמוע. באופן מסורתי אין החלה של נורמות חקיקתיות אלא פרסונליות על האזור כולו. 

מה שיש כאן, בחוק הזה, כמו בתקציב המדינה, כמו בתקנות תקציביות, העברה כספית שתוכל להיעשות - - - 

אוסאמה סעדי (הרשימה המשותפת):

ארז, האם בתקציב המדינה יש סעיפים נוספים שכתוב "לרבות אזור יהודה ושומרון". 

ארז קמיניץ:

יש. 

אוסאמה סעדי (הרשימה המשותפת):

איפה? תראה לנו. 

זהבה גלאון (מרצ):

למה בקרן האיזון ובתקציבי איזון זה לא כתוב?

ארז קמיניץ:

אנחנו ניסינו לאתר בכמה דקות האלה לאתר חוקים או תקנות ספציפיות. לא מצאנו כרגע, אבל מבחינתנו, המילים "רשויות באזור" לא מצאנו. 

אני אומר שוב. מבחינה מהותית, לא מבחינת השימוש במילים. מבחינה מהותית, אין כאן החלה של נורמה על האזור. אין פה החלה של נורמה טריטוריאלית אלא העברה כספים לרשויות. 

היו"ר משה גפני:

תודה רבה. 

אני מצביע על סעיפים 24, 25. 

יש הסתייגויות שלכם. אתה רוצה שנקרא ונצביע?

מיקי לוי (יש עתיד):

בטח, איזו שאלה?

שיר שפר:

במקום "קרן במשרד הפנים" יבוא "קרן בשיתוף משרד הפנים והרשויות המקומיות". 

היו"ר משה גפני:

מי בעד ההסתייגות?

הצבעה

בעד ההסתייגות - מיעוט

נגד –  רוב

נמנעים – אין

ההסתייגות לא התקבלה.

היו"ר משה גפני:

ההסתייגות לא נתקבלה. 

יועצת משפטים 2:

במקום "האמור בו" יבוא "מוקמת בזה קרן במשרד הפנים שמטרתה צמצום פערים בין רשויות מקומיות והגדלת התמיכה הממשלתית ברשויות מקומיות חלשות". 

היו"ר משה גפני:

זהבה, של  מר"צ. 

זהבה גלאון (מרצ):

כן. זה של כל האופוזיציה, אנחנו רוצים להצביע. 

היו"ר משה גפני:

מי בעד ההסתייגות?

הצבעה

בעד ההסתייגות - מיעוט

נגד –  רוב

נמנעים – אין

ההסתייגות לא התקבלה.

היו"ר משה גפני:

ההסתייגות לא נתקבלה. 

אורלי לוי אבקסיס (ישראל ביתנו):

שמת לב על מה היתה ההצבעה? למה אתה מתנגד?

היו"ר משה גפני:

סעיפים 24 ו-25 כהצעת הוועדה. מי בעד הנוסח של הוועדה. 

הצבעה

בעד - רוב

נגד –  מיעוט

נמנעים – אין

סעיפים 24 ו-25, כנוסח הוועדה, נתקבלו.

היו"ר משה גפני:

סעיפים 24 ו-25 התקבלו כהצעת הוועדה. 

אוסאמה סעדי (הרשימה המשותפת):

רביזיה. 

היו"ר משה גפני:

סעיף 26. 

קריאה:

אפשר להחזיר את המלון. 

דוד ביטן (הליכוד):

סתם לקחנו מלון. 

יואב קיש (הליכוד):

האמת? תחסוך לכנסת. 

דוד ביטן (הליכוד):

מה לחסוך?

יואב קיש (הליכוד):

בוא נחסוך, בוא נבטל את המלון, נחסוך לכנסת. 

דוד ביטן (הליכוד):

אתה לא יכול לבטל. 

אבל ישראל ביתנו, 12%, 13%, הרגשתם את המנכ"ל. 

אורלי לוי אבקסיס (ישראל ביתנו):

מה זה 12%, 13%?

מיקי לוי (יש עתיד):

מה זה, תוספת תקציב? אנחנו רוצים לדעת. 

היו"ר משה גפני:

רגע, רגע. 

מיקי לוי (יש עתיד):

מישהו זרק פה לחלל האוויר, 12%-13%. 

זהבה גלאון (מרצ):

ביטן זה מישהו? זה ביטן. 

אורלי לוי אבקסיס (ישראל ביתנו):

מה זה 13%-15%?

דוד ביטן (הליכוד):

עוד מעט נגיע, עוד מעט. מה זה קשור למנכ"ל?

יצחק וקנין (ש"ס):

ביטן מתלונן שנשארה לו טעינה של 12%. 

שיר שפר:

"26

א. 
על אף האמור בסעיף 26 - - - 

היו"ר משה גפני:

אני אבקש מכולם לשבת ולא להפריע. 

שיר שפר:

"אחרי סעיף 26 המוצע יבוא 26א. 

"על אף האמור בסעיף 26 מידי שנה תקציב הקרן יעלה ב-15%.".

מיכל רוזין (מרצ):

לא שמענו את ההסתייגות. 

היו"ר משה גפני:

מי בעד ההסתייגות?

אורלי לוי אבקסיס (ישראל ביתנו):

יש לי הסתייגויות. 

זהבה גלאון (מרצ):

אני מושכת את שאר ההסתייגויות שלי. יש את של אורלי על הפלט. 

אורלי לוי אבקסיס (ישראל ביתנו):

אני רוצה על הפלט. 

היו"ר משה גפני:

עודד, אתה משאיר את ההסתייגות שלך? אוקיי, מושך. 

היו"ר משה גפני:

סעיף 26 כהצעת הוועדה. מי בעד הסעיף ירים את ידו? 

הצבעה

בעד - רוב

נגד –  מיעוט

נמנעים – 3

סעיף 26, כנוסח הוועדה, נתקבל.

היו"ר משה גפני:

הסעיף התקבל כהצעת הוועדה. 3 נמנעים. 

אוסאמה ביקשת רביזיה?

אוסאמה סעדי (הרשימה המשותפת):

כן. 

אורלי לוי אבקסיס (ישראל ביתנו):

רציתי שלאחר 26 התקציב יהיה מוחרג מפלט. ביקשתי עוד קודם, פלט, פלט.

אז אני רוצה להוסיף סעיף לפני 27, שהתקציב הזה יהיה תקציב מיועד שיהיה פטור או מוגן מקיצוץ רוחבי. 

היו"ר משה גפני:

מה ההסתייגות שלך לפני 27?

אורלי לוי אבקסיס (ישראל ביתנו):

לא משנה איפה תמקמו את זה, בין 26 ל-27. 

היו"ר משה גפני:

מה את מציעה?

אורלי לוי אבקסיס (ישראל ביתנו):

שהכסף הזה יהיה מוגן מפלט. 

היו"ר משה גפני:

מי בעד ההסתייגות?

מיקי לוי (יש עתיד):

חבר'ה, זאת הסתייגות מצוינת. 

אורלי לוי אבקסיס (ישראל ביתנו):

תעצרו שנייה, מחר יקצצו לכם את זה ב-7.5%. 

מיקי לוי (יש עתיד):

אלי ביטון, רגע, לא הבנתם, אתם לא מבינים. ראשי הערים, מה אמרנו? אם יהיה פלט אז בתקציב הזה לא יגעו בו. 

הצבעה

בעד ההסתייגות- מיעוט

נגד –  רוב

נמנעים – אין

ההסתייגות של חברת הכנסת אורלי לוי-אבקסיס לא נתקבלה. 

היו"ר משה גפני:

הלאה. 

אורלי לוי אבקסיס (ישראל ביתנו):

רביזיה, רביזיה. תתעשתו, תתעשתו. מחר מקצצים לכם 7.5%, מה תעשו?

מיקי לוי (יש עתיד):

מחר יש קיצוץ רוחבי של 2.3 מיליארד שקלים. 

אורלי לוי אבקסיס (ישראל ביתנו):

תצביעו על זה שזה לא יהיה פלט.

מיקי לוי (יש עתיד):

עשינו רביזיה, אבל תסדרו את זה אחר-כך עם הקואליציה. 

אורלי לוי אבקסיס (ישראל ביתנו):

הרווחנו לכם זמן. 

היו"ר משה גפני:

אלי ביטון, עם כל הכבוד המקצוע שלי זה פוליטיקה. המקצוע שלך זה לנהל עיר. אתה מצליח יותר ממני. אבל מה שנעשה פה, תעשה לי טובה אל תתערב. אני אחר-כך אגיד לך בארבע עיניים מה היה פה. 

מיקי לוי (יש עתיד):

לא היה כלום, תאמין לי. 

הלאה. 

שיר שפר: 

חלוקת כספי הקרן

27. 

א.
תקציב הקרן במלואו יוקצה בכל שנת כספים לרשויות מקומיות בהתאם לכללי חלוקה שיקבעו שר האוצר ושר הפנים בהתחשב בין השאר באלה: 

1.
הדירוג החברתי־כלכלי של הרשות המקומית בהתאם למדד החברתי כלכלי של הרשות המקומית בהתאם למדד החברתי כלכלי וכן הדירוג החברתי כלכלי של ישובים בתחום רשות מקומית ככל שישנם בהתאם למדד החברתי הכלכלי. 

2.
רמת הפריפריאליות של הרשות המקומית בהתאם למדד הפריפריאליות שמפרסמת הלשכה המרכזית לסטטיסטיקה כפי שיתעדכן מזמן לזמן.

3.
גודל האוכלוסייה ברשות המקומית. 

4.
מצבה הפיננסי של הרשות. 

5.
היקף שטח הנכסים בתחום הרשות המקומית שאינם מבני מגורים לעניין חישוב הארנונה.

6.
היקף התושבים מבין תושבי הרשות המקומית שעלו לישראל ב-15 השנים שקדמו לשנת הכספים בה מחולקים כספי הקרן וכן עולים שעלו מאתיופיה לאחר 1.1.1984. 

ב.
בנוסף לעקרונות המפורטים בסעיף קטן א', כללי החלוקה שיקבעו השרים בהתאם לסעיף האמור יקבעו בהתאם לשני העקרונות הבאים: - - - 



1.
בכל שנת כספים יוקצה לפחות 75% מהתקציב לקרן רשויות מקומיות מתוך הרשויות המקומיות אשר עונות על אחד או יותר מהתנאים הבאים:

א.
רשויות מקומיות באשכולות 1 עד 5 של המדד החברתי כלכלי או רשויות מקומיות שישובים בתחומם באשכולות 1 עד 5 של המדד החברתי כלכלי.

ב.
רשויות מקומיות באשכולות 1 עד 5 שמדד הפריפריאליות של הרשות המקומית בהתאם למדד הפריפריאלי שמפרסמת הלשכה המרכזית לסטטיסטיקה, כפי שיתעדכן מזמן לזמן. 

ג.
רשויות מקומיות שלפחות 10% מתושביהן עלו לישראל ב-15 השנים שקדמו לשנת הכספים בה מחולקים כספי הקרן וכן עולים שעלו לישראל מאתיופיה לאחר 1.1.1984. "

מיקי לוי (יש עתיד):

רגע, מה עם ה-10%? הסבר. 

דוד ביטן (הליכוד):

באיזה סעיף?

קריאה:

א' ו-ב'. גפני, זה מה שדיברנו. 

מיקי לוי (יש עתיד):

אתם אומרים שזה רציני? זה רציני?

קריאה:

גפני, ג' זה לא מה שסוכם.

מיקי לוי (יש עתיד):

נושא חדש. 

קריאה:

אתם לא מבינים מה שאתם אומרים. אתם מבלבלים בין החזרה להקצאה. זאת החזרה. 

שיר שפר:

אנחנו קוראים שוב את ג':

"רשויות מקומיות במעמד סוציואקונומי 1 עד 7, שמבין תושביהן שעלו יש לפחות - - - 

אורלי לוי אבקסיס (ישראל ביתנו):

אנחנו לא שומעים, זה לא כתוב לנו בנוסח. 

אוסאמה סעדי (הרשימה המשותפת):

גפני, אני טוען נושא חדש. עכשיו היא קראה 1 עד 7, מה זה?

דוד ביטן (הליכוד):

אני אסביר לך למה. בדקנו. מה שכתבו במשרד הפנים, 10% מהתושבים. על זה אתה מדבר?

אוסאמה סעדי (הרשימה המשותפת):

לא, אני מדבר על א'. 

מיקי לוי (יש עתיד):

לא, גם על ג', על 10%. 

אוסאמה סעדי (הרשימה המשותפת):

לא, היא דיברה על 1 עד 7 ב-א'. 

קריאה:

היא דיברה על ג'. 

דוד ביטן (הליכוד):

אני אסביר לך ואז תבין. 

היו"ר משה גפני:

לפני שהתחיל הדיון בחוק עצמו אמרתי שיש שני שינויים שנקריא אותם במהלך הדיון. יש את הנוסח שזה הנוסח האחרון ויש שני שינויים. אחד מהם, הקריאה עכשיו היועצת המשפטית בפסקה ג'. 

קריאה:

1 עד 7?

דוד ביטן (הליכוד):

כן, זה מה שסוכם.

אורלי לוי אבקסיס (ישראל ביתנו):

זה ממש צמצום פערים. 

דוד ביטן (הליכוד):

זה לגבי עולים. עיר שיש בה עולים, נותנים לה. 

אורלי לוי אבקסיס (ישראל ביתנו):

רעננה קיבלה עכשיו מלא עולים מארצות הברית, אז אתה רוצה לתת לה מתנה? 

דוד ביטן (הליכוד):

החוק הזה היה רק של עולים. כל הארנונה היתה בזמנו של עולים. 

אוסאמה סעדי (הרשימה המשותפת):

אבל זה לא סוכם לא עם משרד הפנים ולא עם משרד האוצר. 

היו"ר משה גפני:

רבותי. היות והיה סיכום בעניין הזה אני מבקש שאתה תסביר. 

דוד ביטן (הליכוד):

מה שמשרד הפנים כתב, או אני לא יודע מי כתב את זה, ש-10% מהתושבים לפחות יהיו עולים, זה דבר שהוא לא בר ביצוע. זה בעצם אות מתה. מדוע? כשבדקנו את הערים, אז מי שיש להם עולים עד 15 שנה, כמעט ואין ערים כאלה. לכן יש ממש את הערים הקטנות. 

אורלי לוי אבקסיס (ישראל ביתנו):

רעננה בפנים?

יואב קיש (הליכוד):

בנוסח הישן. 

דוד ביטן (הליכוד):

בדקנו את זה ובעצם גילינו שזה אות מתה. לא יכול להיות שחמש או שש מועצות קטנות יקבלו את כל התקציב שאנחנו מדברים עליו. לכן ביטלנו את ה-10% ואמרנו שכל הרשויות המקומיות, שהן בסוציו אקונומי 1 עד 7, שיש להם עולים עד 15 שנה, למעט אתיופים שזה יותר, הם יהיו זכאיות. זה כל העניין. וגם, שיש להם לפחות 500 עולים. 

אוסאמה סעדי (הרשימה המשותפת):

אז אתה מוריד את ה-10%?

דוד ביטן (הליכוד):

לפחות 500 עולים יש אצלם. זה הכול, מה לא בסדר. 

קריאה:

מה עם העולים?

דוד ביטן (הליכוד):

מ-500 ומעלה. 

אוסאמה סעדי (הרשימה המשותפת):

זה לא הסיכום. 

דוד ביטן (הליכוד):

אנחנו מצביעים ככה. 

קריאה:

זה לא הסיכום. הסיכום היה להפחית מספר אחוזים לאור מה שאמרת ולהעלות מספר אחוזים. 

דוד ביטן (הליכוד):

לא, אתה מערבב בין - - - 

קריאה:

אני לא מערבב. 

דוד ביטן (הליכוד):

בהתחלה דובר על זה - - - 

אורלי לוי אבקסיס (ישראל ביתנו):

1 עד6 זה הגיוני. 

יואב קיש (הליכוד):

אי-אפשר לפתוח. מיקי, אי-אפשר כל הזמן לפתוח. 

אורלי לוי אבקסיס (ישראל ביתנו):

מה לפתוח? עוד לא הצבענו. 

דוד ביטן (הליכוד):

נגיד שלאחד יש 5,000 עולים, הוא יקבל מהתקציב - - - 

אורלי לוי אבקסיס (ישראל ביתנו):

אני לא מבינה את הנוסחה. 

דוד ביטן (הליכוד):

זה פר בן-אדם. אין רשויות שיש להן 10%, כולן פחות, כולל ביהודה ושומרון. 

קריאה:

אמרתי שנוריד ב-2%. 

דוד ביטן (הליכוד):

לא, לא. אתה יודע מה? לא רוצה. 

יואב קיש (הליכוד):

ביטן, אתה צודק 100 אחוז, לא רוצים שלא יהיה חוק.  חאלס, היה סיכום. מספיק להתווכח על שטויות. 

קריאה:

מסכמים, אתם פותחים. מסכימים, אתם פותחים. אמרתם 2% אחוזים. אתם אמרתם להעלות 2%. 

דוד ביטן (הליכוד):

די, מספיק כבר, תתביישו לכם. 

קריאה:

אל תדבר אליו ככה, הוא עובד ציבור, מספיק. מה קרה פה, מרדכי?

דוד ביטן (הליכוד):

איפה הרשימה? קיבל אותה המנכ"ל. תראה את זה לאנשים פעם אחת. על מה אתה מדבר?

קריאה:

בדקתי את הרשימה. אמרת 10% לא רלוונטי?

דוד ביטן (הליכוד):

לא, 6% לא רלוונטי. 

קריאה:

אז מה אתם רוצים, מהעולה הראשון?

אורלי לוי אבקסיס (ישראל ביתנו):

תגידו, אתם נורמליים? מה, השתגעתם? יאללה, האתיופים בפנים. מה זה מהעולה הראשון? אתם רוצים לתת לעולים מארצות הברית מה שאתם רוצים לתת לאתיופים?

מיקי לוי (יש עתיד):

מה עשיתם בכל החוק?

אורלי לוי אבקסיס (ישראל ביתנו):

אני לא מבינה, ממתי אריה דרעי עובד בשביל משרד אחר? הוא רוצה, שייתן את זה למשרד הקליטה שינהלו את הקרן. תגדירו את זה כקרן של משרד הקליטה. אני לא מבינה למה מגדירים את זה כקרן של אריה דרעי. 

רחל עזריה (כולנו):

הוא הוציא. הערים הגדולות הוצאו חוץ מירושלים. 

אורלי לוי אבקסיס (ישראל ביתנו):

איציק וקנין, מה קורה? בשביל מי אתם עובדים?

אוסאמה סעדי (הרשימה המשותפת):

הוא שומר על גזרה שקטה.

יצחק וקנין (ש"ס):

איפה שהידיים שלי לא בפנים – שיתברברו עד מחר. 

היו"ר משה גפני:

רבותי, תקריאי בבקשה. 

אורלי לוי אבקסיס (ישראל ביתנו):

אני לא מבינה מה יקריאו. 

היו"ר משה גפני:

מה שיקריאו. 

קריאה:

אנחנו שולחים עכשיו שיעור אזרחות, איך מקבלים חוקים במדינת ישראל, שידעו התלמידים. הם לומדים דמוקרטיה - - - 

דוד ביטן (הליכוד):

מומחים גדולים לחוקים אתם. 

רחל עזריה (כולנו):

אני תמיד מסבירה לילדים שדמוקרטיה זה דבר חשוב אבל לא אסתטי. אז יאללה, לא אסתטי. 

שיר שפר:

אנחנו שוב חוזרים לסעיף קטן ג'

"רשויות מקומיות ממעמד סוציו אקונומי  1 עד 7, שמבין תושביהן יש לפחות 500 עולים שעלו לישראל ב-15 השנים שקדמו"  - - 

אורלי לוי אבקסיס (ישראל ביתנו):

ב-15 שנים 500 עולים?

היו"ר משה גפני:

לא באמצע. 

אורלי לוי אבקסיס (ישראל ביתנו):

אדוני השר אריה דרעי שר הקליטה - - - 

היו"ר משה גפני:

אני פשוט אוציא אותך. קראתי לך לסדר פעם ראשונה, הפעם השנייה תבוא מהר. 

שיר שפר:

- "שקדמו לשנת הכספים בה מחולקים כספי הקרן וכן עולים שעלו מאתיופיה לישראל לאחר 1 בינואר 1984". 

אורלי לוי אבקסיס (ישראל ביתנו):

תמשכו את החוק. אני מוכנה למשוך את החוק למרות שזה החוק שלי. 

מיקי לוי (יש עתיד):

זה בניגוד לשר שלך, איציק. 

רגע, עכשיו שינו את זה? זה נושא חדש?

אורלי לוי אבקסיס (ישראל ביתנו):

נושא חדש. 

מיקי לוי (יש עתיד):

אנחנו רוצים נושא חדש. אני ביקשתי נושא חדש. 

שלומית, גברתי היועצת המשפטית, רשמת?

אורלי לוי אבקסיס (ישראל ביתנו):

זאת אומרת שמספיק שתעלה משפחה בשנה כדי לקבל את התקציב. מרדכי, משפחה בשנה מזכה. למי אתם עובדים? תחליפו את השם של המפלגה שלכם. 

זה 500 ב-15 שנה. 

היו"ר משה גפני:

אני קורא לך לסדר פעם שנייה. 

אורלי לוי אבקסיס (ישראל ביתנו):

כולם מדברים, לא ידעתי שחזר הדיון. 

היו"ר משה גפני:

אבל את חוזרת כל הזמן. 

אורלי לוי אבקסיס (ישראל ביתנו):

אבל הדיון חזר בכלל? לא ידעתי שחזר. 

שיר שפר:

"בכל שנת כספים יוקצה לפחות 10% מתקציב הקרן לרשויות מקומיות מתוך הרשויות המקומיות הנכללות בפסקת משנה 1א. לפחות 10% מתקציב הקרן לרשויות המקומיות, מתוך הרשויות המקומיות הנכללות בפסקת משנה 1ב" - - - 

היו"ר משה גפני:

רק רגע, תפסיקי. 

מיקי לוי (יש עתיד):

גברתי, רשמת?

שגית אפיק:

רשמתי. 

באסל גטאס (הרשימה המשותפת):

האם הכוונה שזה כל יישוב שיש בו 500 עולים וזה 15 שנה? זה כבר כל יישוב. 

מיקי רוזנטל (המחנה הציוני):

אז מה עשיתם? דוד, זה כל היישובים. 

קריאה:

כל יישוב שיש בו 500 עולים ב-15 השנים האחרונות יקבל? אבל אז החוק לא משיג את מטרתו. 

היו"ר משה גפני:

הלאה, תקריאי. 

שיר שפר:

"לפחות 10% מתקציב הקרן לרשויות המקומיות, מתוך הרשויות המקומיות הנכללות בפסקה משנה 1ב" - - - 

באסל גטאס (הרשימה המשותפת):

- - - 

היו"ר משה גפני:

באסל אני קורא לך לסדר בפעם הראשונה. היא קוראת עכשיו את החוק. 

באסל גטאס (הרשימה המשותפת):

אני רוצה שהקואליציה תבין מה המשמעות. 

היו"ר משה גפני:

המשמעות היא שצריך 500 עולים כדי להכליל את היישוב הזה בתוך המערכת. 

באסל גטאס (הרשימה המשותפת):

אבל לא 500 עולים בשנה האחרונה, 500 עולים ב-15 שנה. 

היו"ר משה גפני:

הלאה. 

שיר שפר:

"לפחות 10% מתקציב הקרן לרשויות המקומיות, מתוך הרשויות המקומיות הנכללות בפסקת משנה 1ב ולפחות 13%" - - - 

מיקי לוי (יש עתיד):

13% זה נושא חדש בחוק. 

באסל גטאס (הרשימה המשותפת):

זה כל הארץ. 

מיקי רוזנטל (המחנה הציוני):

לא שומעים כלום. אדוני, אתה יכול להשתלט על הדבר הזה?

היו"ר משה גפני:

אני מבקש להפסיק. באסל מספיק. 

שיר שפר:

· - "ולפחות 13% מתקציב הקרן לרשויות המקומיות, מתוך הרשויות המקומיות הנכללות בפסקת משנה 1ג". 

מיקי לוי (יש עתיד):

13% זה גם נושא חדש, אדוני. אני מבקש נושא חדש פעמיים. 

היו"ר משה גפני:

בבקשה, נושא חדש. 

אורלי לוי אבקסיס (ישראל ביתנו):

יש לי הסתייגות, 500 בשנה. 

יצחק וקנין (ש"ס):

רבותי, בשיגעון של הלילה הזה, הגענו למצב שזה מושך לפה וזה מושך לפה והשמיכה הזאת הולכת להיקרע. מה שרואים פה רבותי. אם אנחנו שמים את הקריטריון של 500, אז תכניסו את כל המדינה בפנים. חבל על הזמן, למה לטחון מים? הכסף הזה יתחלק על כולם, בלי צעקות. 

מיקי לוי (יש עתיד):

ואז לא יישאר כסף לאף אחד. 

דוד ביטן (הליכוד):

וקנין, אז 1,500. 

מיקי לוי (יש עתיד):

מרדכי, מה ההצעה שלכם? אדוני, אני רוצה לשמוע את מנכ"ל משרד הפנים. 

מרדכי כהן:

דוד, מכיוון שיש צדק רב בטענה, לאור הנתונים, שמספר רב של רשויות - - - 

דוד ביטן (הליכוד):

אין כמעט. אתה רשמת 10%. תגיד להם מי - - - 

קריאה:

איזו עבודת הכנה עשיתם בשביל לרשום 10%?

מרדכי כהן:

עכשיו הערות על איזה עבודה עשינו? 

אמרתי שאתה צודק לגבי האחוזים. תניחו למספרים, 500 עולים, 1000 עולים. 10% זה גבוה? אני מסתכל על הטבלה כדי שיכנסו רשויות משמעותיות שיש להן אחוזים. אמרתי בואו נדבר על זה. רציתם להוריד אחוז או שניים? צריך להוריד עוד אחוזים? נוריד אחוזים  לא מספר. כך מנוסח חוק. 

אורלי לוי אבקסיס (ישראל ביתנו):

ואם תל-אביב קלטה 500, זה נראה לכם נורמלי?

מיקי לוי (יש עתיד):

לך על אחוזים.

מרדכי כהן:

אמרתי. הנה, הטבלה פה, אני לא מרמה אף אחד. זה הגיוני לדבר באחוזים. 

דוד ביטן (הליכוד):

אנחנו לא נתעסק באחוזים, נתעסק במספרים. 

יצחק וקנין (ש"ס):

בואו נעבוד בהיגיון. גם כשעושים משהו בשעה 1 בלילה, נעשה אותו בשכל. 

אורלי לוי אבקסיס (ישראל ביתנו):

איציק, 6% זה הגיוני. 

רחל עזריה (כולנו):

תקשיבו. אם זה לפי מספרים, זה אומר שרק הערים הגדולות בפנים. היישובים לא יכולים להיות בפנים. 

קריאה:

עשית דוקטורט על זה? עשית דוקטורט על זה?

רחל עזריה (כולנו):

אני פשוט לא צריכה דוקטורט בשביל זה. אתה מבין שאם אתה מדבר במספרים אתה מבין את זה? אתה מבין שאם אתה מדבר במספרים אז כל הערים הגדולות? אתה מבין שמדובר רק על הערים הגדולות?

יצחק וקנין (ש"ס):

אני מבין שההצעה המוצעת היא 5% ורק רשות שמקבלת מענק איזון. 

היו"ר משה גפני:

אתם עדיין עומדים על נושא חדש?

מיקי לוי (יש עתיד):

כן, נושא חדש. אני לא מוכן להמשיך לדון בחוקים נוספים הלילה. אתם לא מבינים את זה? אנחנו 24 שעות על הרגליים. זה לא אחראי להמשיך ולדון בחוקים. מה זה הדבר הזה? אז אני מוכן לגמור את החוק הזה בתנאי שתגיד לי שממשיכים מחר בבוקר. אין לנו צורה בכלל. ככה אנחנו נראים כלפי חוץ. 

היו"ר משה גפני:

אם אני מקבל החלטה שאנחנו ממשיכים את הדיונים מחר בבוקר, אתם מורידים את ההסתייגויות?

מיקי לוי (יש עתיד):

התשובה היא חד משמעית כן. את זה אני גומר. 

זהבה גלאון (מרצ):

למה הסכמת?

אורלי לוי אבקסיס (ישראל ביתנו):

הוא רוצה שתסיר מחר את כל ההסתייגויות. 

מיקי לוי (יש עתיד):

לא, עכשיו אני מסיר, רק עכשיו. גומרים את החוק הזה והולכים הביתה. 

אורלי לוי אבקסיס (ישראל ביתנו):

ופותחים משחק חדש מחר?

מיקי לוי (יש עתיד):

כן. 

דוד ביטן (הליכוד):

לא יודע, נחשוב על זה. 

מיקי לוי (יש עתיד):

הכול רביזיות, הכול נושא חדש. 

אורלי לוי אבקסיס (ישראל ביתנו):

וקנין, 5% ובתנאי שהם מקבלים מענק איזון?

יצחק וקנין (ש"ס):

כן. 

מיקי לוי (יש עתיד):

מקובל עלי. 

קריאה:

זהבה, נצרת עלית של 5.1%.

זהבה גלאון (מרצ):

אני מקבלת את זה. הבעיה שלי זה יהודה ושומרון. 

באסל גטאס (הרשימה המשותפת):

אדוני, אפשר הצעה לסדר?

היו"ר משה גפני:

שנייה, גם אני רוצה הצעה לסדר. 

רבותי, חברי האופוזיציה. אמרתם דבר. אני נוטה לקבל את ההצעה שלכם. 

מיקי רוזנטל (המחנה הציוני):

אני מבקש שכל הגלריה הזאת תלך למקום. חאלס, מספיק, אי-אפשר ככה, לא שומעים. 

היו"ר משה גפני:

אני נוטה לקבל את ההצעה שלכם והיא אומרת כך: יש שלושה חוקים מרכזיים - - - 

מיקי לוי (יש עתיד):

אתה יושב ראש ועדה, תקבל החלטות. 

היו"ר משה גפני:

אני רק מנסה לעשות את זה עם חיוך, לא הולך לי.

ישנם שלושה חוקים מרכזיים. האחד, זה עידוד השקעות הון. השני, פיצויי פיטורין והשלישי זה מיסוי על דירה שלישית. אלה שלושה חוקים קשים.

אנחנו נסיים בזה, זאת ההצעה שלי. זה סוכם. זה לא כל-כך מכובד אבל בכל אופן סוכם. אני רוצה שהחוק הזה יסתיים. אמרתי את דעתי בעניין.

לגבי עידוד השקעות הון, היות ויש פה כאלה שממתינים הרבה שעות, אני לא מתחיל את הדיון בזה. מי שירצה, יישאר ומי שלא ירצה לא יישאר. אני אאפשר להם לומר את דברם כי הם מחכים פה 6 או 7 שעות. לאחר מכן, העובדים ילכו לביתם והחברים ילכו לביתם, אני אשב עם משרד האוצר כדי לנסות להגיע איתם להסדרים. אם נגיע להסדרים, אז מבחינתי זה יהיה יותר קל. אני אומר לכם את זה מחר בפתח הישיבה אם הגענו להסדר או לא. אם הגענו להסדר, אני אבקש מכם גם כן. 

זהבה גלאון (מרצ):

באיזו שעה הישיבה?

יצחק וקנין (ש"ס):

אדוני היושב ראש, מה עם ההסתייגות שלי?

מיקי לוי (יש עתיד):

על ההסתייגות שלך אנחנו מצביעים היום. 

באסל גטאס (הרשימה המשותפת):

אבל מה עם החוק הזה?

אורלי לוי אבקסיס (ישראל ביתנו):

ההסתייגות שלו היא על החוק הזה. 

באסל גטאס (הרשימה המשותפת):

זה חוק חשוב, זה חוק חברתי, זה חוק צודק במהותי וחבל שמטפלים בו בצורה הזאת, באמת חבל. זה לא רק שזה לא מכובד, לא יודעים בסוף מה התוצאה, מה התוצר. 

היו"ר משה גפני:

מה שקבענו עכשיו זה 5% ובעיקר שזכאית למענק איזון, מענק חיובי. 

אורלי לוי אבקסיס (ישראל ביתנו):

כמה ערים יש מעל 6% שמקבלים מענק איזון?

קריאה:

רציתם להכניס את נתניה והוצאתם עכשיו את נתניה. 

אורלי לוי אבקסיס (ישראל ביתנו):

אבל ביחד. 

היו"ר משה גפני:

רבותי, אני מבקש להמשיך הלאה, אנחנו נחזור לזה. 

שיר שפר:

"פרק ד' – הוראת מעבר לעניין סעיף 27

28.

1. על אף הוראות סעיף 27, - - - 

אורלי לוי אבקסיס (ישראל ביתנו):

רגע, רגע, אבל יש לנו את הסעיפים האלו. אנחנו עוד לא העברנו. אנחנו לפי הסעיף שהציע וקנין?
מיקי רוזנטל (המחנה הציוני):

באיזה סעיף את?

שיר שפר:

אנחנו בפרק ד', הוראת מעבר לעניין סעיף 27. 

אורלי לוי אבקסיס (ישראל ביתנו):

אני רוצה לדעת לגבי הקריטריונים, א', ב', ו-ג'. האם אנחנו ממשיכים את ההקראה לפי מה שהציע חבר הכנסת וקנין?

היו"ר משה גפני:

לא, עדיין לא. אמרתי שאני מדלג על זה. הם מנסים להגיע בחוץ לפתרון. אנחנו רוצים להגיע לפתרון טוב. ביקשתי מהיועצת המשפטית לדלג ונמשיך הלאה. נחזור לזה. 

אוסאמה סעדי (הרשימה המשותפת):

אז ההסתייגויות על 27 אחרי זה?

היו"ר משה גפני:

כן. 

שיר שפר:


"א.
על הוראות סעיף 27, בתקופה שמיום תחילתו של חוק זה עד יום  ל' בכסלו התשפ"ה (31 בדצמבר 2024), יוקצה חלק מתקציב הקרן בהתאם למפורט בטבלה שבסעיף קטן (ג) ; יתרת הקרן לאחר הקצאת הכספים כאמור תחולק בהתאם לכללים שייקבעו בהתאם לסעיף 27 לחוק;


ב.
על אף האמור בהוראות סעיף קטן (א) רשאים שר הפנים ושר האוצר בהסכמת ראש הממשלה להאריך את התקופה האמורה בסעיף קטן (א) בשנתיים נוספות (לגבי הרשויות המקומיות המקבלות תשלום בשנים 2023 ו-2024) כאמור בסעיף קטן (ג), ובלבד שגובה התשלום לא יעלה על התשלום שנקבע לרשויות אלו לשנת 2024."


עכשיו בעצם מצורפת טבלה שמבטאת את נוסחת ההחזרה. הסבירו אותה והיא תצורף לפרוטוקול של הישיבה. 
אנחנו עוברים לג'. 

	
	(ג) בסעיף זה –
"עיר עולים" – רשות מקומית ששר הפנים הכריז עליה שהיא עיר עולים או ישוב עולים בהתאם לסמכותו לפי סעיפים 3 או 5א לפקודה כנוסחה ערב יום תחילתו של חוק זה; 

	
	 

	
	"הפקודה" –  פקודת מסי העיריה ומסי הממשלה (פיטורין), 1938.
תיקון פקודת מסי העיריה ומסי הממשלה (פיטורין)


	
	29.   בפקודת מסי העיריה ומסי הממשלה (פיטורין), 1938 –


	
	1.     בסעיף 3, המילים "ובתחום עירייה אחרת שהכריז עליה שר הפנים, 
        לאחר התייעצות בשר האוצר, שהיא עיר עולים" – יימחקו;

	
	2.     בסעיף 5א, הסיפא החל במילים "אולם על אף האמור" - תימחק."


היו"ר משה גפני:
בבקשה. 

יואב קיש (הליכוד):

חבר הכנסת גפני. אני רוצה להגיד משהו. 

היו"ר משה גפני:

רגע, אבל נתתי לה. 

קריאה:

מה שהתחלנו לומר זה שיש בעיה בטבלה, אבל שמענו שזה תוקן. 

היו"ר משה גפני:

תודה רבה. 

יואב, בבקשה. 

יואב קיש (הליכוד):

אם אתה זוכר, חבר הכנסת גפני, ש-75% מהקרן יינתן לתיקון עוולות. כשאני מסתכל על סעיף ב'1 כתוב: "בכל שנת כספים יוקצה לפחות 75% מתקציב הקרן לרשויות מקומיות, מתוך הרשויות המקומיות שעונות לסעיפים הבאים". לא מוזכר בכלל תיקון העוולות שדיברנו עליו. 

היו"ר משה גפני:

לא, היה צריך להוסיף. 

קריאה:

כל זה כפוף, זה "קפ" מה שנקרא. 

יואב קיש (הליכוד):

אז איפה כתוב תיקון עוולות?

קריאה:

יש לי  את העקרונות שניתנו פה בסעיף קודם, סעיף 27. שם נאמר שאנחנו בוחנים את הדירוג החברתי כלכלי, גודל האוכלוסייה, מצבה הפיננסי, מקורות. כל זה בעצם - - - 

יצחק וקנין (ש"ס):

יש עוד דברים שנוגעים למועצות האזוריות, המרחקים. 

קריאה:

כל זה אמור לקרות בצורה כזאת - - - 

יצחק וקנין (ש"ס):

גם המרחקים.

אורלי לוי אבקסיס (ישראל ביתנו):

אבל זה לא נכון. 

יואב קיש (הליכוד):

אל תפריעו, תני לי רגע. 

אורלי לוי אבקסיס (ישראל ביתנו):

אני עוזרת לך.

יואב קיש (הליכוד):

אל תעזרי לי, אני לא צריך שתעזרי לי כל הזמן. 

גפני, תיקון עוולות לא מופיע פה. הניסוח לא מתאים. תיקון עוולה משמעותו, עיר עולים שקיבלה בעבר ועכשיו לא מקבלת, את זה צריך לתקן. 

קריאה:

היא מקבלת את זה בהחזרה. היא כבר מקבלת. את כל מה שהולך בעצם להחזרה זה בעצם סעיף 28. יש סעיף מיוחד. 

יואב קיש (הליכוד):

איפה סעיף 28? אני לא רואה. איפה אתה מזכיר את הנושא הזה? זה הנושא המרכזי. 

קריאה:

סעיף 28 אומר: "שעל אף האמור בסעיף שאנחנו דיברנו עליו, התקופה  - -  רשויות שזכאיות. 

יואב קיש (הליכוד):

מה שאתה אומר, בסעיף 28 - - - 

היו"ר משה גפני:

יואב, שנייה. 

היה מדובר שה-75% האלה הולכים לתיקון עוולות. ביקשתי משגית לנסח את זה. זה יהיה לתיקון עוולות. הם אומרים שהם סגרו איתך. 

דוד ביטן (הליכוד):

יש החזרה והקצאה?

היו"ר משה גפני:

כן. 

דוד ביטן (הליכוד):

איפה ההחזרה פה?

קריאה:

ההחזרה בסעיף 28. 

יואב קיש (הליכוד):

לא, זה לא מנוסח טוב. 

דוד ביטן (הליכוד):

הוא התכוון 75% מההקצאה ופה עשיתם סלט. 

קריאה:

ה-75% ככה: יש 500 ומתוכם יורדים 350 בהחזרה, זה אוטומטית, אנחנו לא יכולים לגעת בזה. 

היו"ר משה גפני:

בהקצאה, בהקצאה. 

קריאה:

בהקצאה. מה שנשאר מתוך היתרה הזאת אנחנו - - - 

יואב קיש (הליכוד):

איפה זה כתוב? זה לא כתוב פה בסעיף. כתוב: "יוקצה חלק מתקציב הקרן בהתאם למפורט בטבלה שבסעיף קטן. יתרת הקרן, לאחר הקצאת הכספים כאמור, תחולק בהתאם לכללים שייקבעו בהתאם לסעיף 27. החזרת אותי לסעיף שלא אומר כלום. 

אוסאמה סעדי (הרשימה המשותפת):

כתוב 75%. 

יואב קיש (הליכוד):

לא, אבל לא כתוב תיקון עוולות. 

גפני, זה חשוב לחדד. על זה היה כל הוויכוח. 

דוד ביטן (הליכוד):

לא ניסחת את זה טוב. 

קריאה:

אנחנו מתקנים פערים חברתיים - - - 

היו"ר משה גפני:

אתם לא נותנים עכשיו נאומים ציוניים. 

קריאה:

ההחזרה נמצאת ב-28. 

היו"ר משה גפני:

אתה עכשיו מסביר לנו מה החוק? אנחנו לא יודעים מה החוק, הרי לא למדנו אותו בכלל. 

היה מדובר על זה שמגדילים מ-50% ל-75%, שזה מיועד לתיקון עוולות. זאת אומרת, יישוב שהיה מקבל במשך כל השנים, היה מקבל 100,000 שקלים וירד ל-50,000, ההתחשבות של ה-75% זה בתיקון העוולות, על זה דובר. 

יואב קיש (הליכוד):

בדיוק. זה לא מופיע. 

היו"ר משה גפני:

הם אומרים שהם סיכמו איתך על השנתיים. 

אוסאמה סעדי (הרשימה המשותפת):

הביאו לנו נושא חדש. 

אורלי לוי אבקסיס (ישראל ביתנו):

גפני, לא 75% מהקרן לתיקון העוולות, כי אז יש לך יותר מהמקור. 

היו"ר משה גפני:

75% מההקצאה.

יואב קיש (הליכוד):

רק עד להגיע למקור. אין יותר מהמקור. 

אורלי לוי אבקסיס (ישראל ביתנו):

אז למה אתה רוצה 75% מהקרן לתיקון עוולה?

יואב קיש (הליכוד):

לא, יוקצה במקסימום ויכול להיות שפחות, אבל יתקנו את העוולות. 

אורלי לוי אבקסיס (ישראל ביתנו):

ה-75% זה לגבי קריטריונים לא לגבי הכסף. 

יואב קיש (הליכוד):

מה פתאום קריטריונים?

אורלי לוי אבקסיס (ישראל ביתנו):

בטח. 

היו"ר משה גפני:

שגית, בבקשה. 

שגית אפיק:

המטרה היתה בעצם לומר שככל שייווצרו עיוותים בנוסחת ההחזרה, כאשר נגיע למצב שבו נוסחת ההקצאה תתחיל לגדול לעומת נוסחת ההחזרה והתקציב של ההקצאה ילך ויגדל, המטרה היתה באמת שככל שיראו שקיימים עיוותים בשל נוסחת ההחזרה, או בשל גורמים אחרים, עיוותים בחלוקת התקציב, יוכלו השרים להתייחס לזה במסגרת התקצוב. 

יש שתי אופציות, אדוני היושב ראש. אפשר להכניס את זה ב-75%, שכרגע הם הכניסו אליהם למעשה את שלושת הפרמטרים. או, שאפשר להכניס את זה ב-25% שיקול דעת של השרים. 

היו"ר משה גפני:

זה צריך להיות ב-75%, על זה דובר. 

יואב קיש (הליכוד):

בדיוק. 

דוד ביטן (הליכוד):

שימי לב שבסעיף ב'1 כתוב : "בכל שנת כספים יוקצה לפחות 75% מתקציב הקרן". זה לא נכון. יש את ההחזרה ומה שנשאר זה ההקצאה ומזה 75% מההקצאה ילך לפי הקריטריונים". 

יואב קיש (הליכוד):

ביבס, בניסוח כל מה שדיברנו על תיקון עוולות לא מופיע. אמרתי להם שאי-אפשר בלי תיקון עוולות, הרי זה כל הבסיס שלנו. על מה עשינו את העבודה? וזה לא מופיע, אין את זה פה. 

שגית אפיק:

תהיו איתי רגע. 

תסתכלו בעמוד הראשון, חלוקת כספי הקרן, בסעיף 27א:

תקציב הקרן יוקצה בהתאם לכללי חלוקה שיקבעו השרים בהתחשב באלה: הדירוג החברתי כלכלי, רמת הפריפריאליות, גודל האוכלוסייה, מצבה הפיננסי, היקף השטחים. 

אנחנו נוסיף לכאן: "תיקון עיוותים אשר נגרמו כתוצאה מיישומה של נוסחת ההחזרה או מנסיבות אחרות שקשורות בתקצובן של הרשויות המקומיות". 

בסדר?

היו"ר משה גפני:

בסדר. 

דוד ביטן (הליכוד):

- - - 

שגית אפיק:

זה בסדר. אני מבטיחה לך שבסוף זה ידבר על ההקצאה. 

יואב קיש (הליכוד):

רק להבהיר כדי שלא יהיה ספק. יכול לבוא מישהו ולהגיד: סליחה יש פה טבלה. עומדים בדיוק בטבלה ולכן אין פה עיוות. העיוות משמעותו ההפרש בין מה שקיים בטבלה הקיימת לעומת מה שהם קיבלו יום לפני ביטול החוק. זה העיוות ואני אומר את זה לפרוטוקול. 

שגית אפיק:

נכון. 

היו"ר משה גפני:

ברור. 

סגן השר, מה הסיכום. 

סגן שר האוצר יצחק כהן:

13% ו-1 עד 7. 

אורלי לוי אבקסיס (ישראל ביתנו):

לא, לא. תגידו גם לנו שנבין מה זה אומר. הסבר בבקשה. אם זה שונה ממה שזה, אנחנו חוזרים בנו מההסכם עם הקואליציה. 

היו"ר משה גפני:

סבלנות, הוא עוד לא אמר אפילו. גם אני רוצה להבין. 

בבקשה. 

סגן שר האוצר יצחק כהן:

13% מההקצאה, סוציו אקונומי 1 עד 7.  הכללים ייקבעו על-ידי - - - 

אורלי לוי אבקסיס (ישראל ביתנו):

לא, לא, לא. 

13% מההקצאה הולך ל-1 עד 7, כלומר, הוספתם - לשיקול דעתו של השר. 

קריאה:

לא 1 עד 7. 

אורלי לוי אבקסיס (ישראל ביתנו):

תירגעו שנייה, תנו לי להסביר. 

אל תלמדו אותי משפטים. אתם הוספתם לשיקול הדעת הפתוח של ה-25% עוד 13%. כן, אני רוצה שיסבירו לנו את זה משפטית. 

היו"ר משה גפני:

אורלי, תודה רבה. אני הולך להצבעה. 

אורלי לוי אבקסיס (ישראל ביתנו):

לא, אתה לא הולך להצבעה. אני רוצה להבין את זה. 

היו"ר משה גפני:

אם אתם רוצים לחזור להסתייגויות, נצביע על ההסתייגויות. 

אנחנו ביקשנו שאנחנו נסיים כאן ואנחנו נמשיך עם האורחים שהיו לגבי החוקים האחרים, אבל לא נמשיך בחוקים, נשמע אותם. אז הסיכום הוא שמורידים את הטענות של נושא חדש, מורידים את ההסתייגויות ומצביעים. זה הסיכום שאליו הגענו. 

קריאה:

אין פר קפיטה ואין אחוזים, כלום. 

אורלי לוי אבקסיס (ישראל ביתנו):

אז האתיופים לא קיבלו פה כלום. 

קריאה:

לא. מי שיקבע את הכללים מה הם עולים, זה יהיה שר הפנים. במקום שזה יהיה 5% או פר קפיטה, לא זה ולא זה. שר הפנים יקבע את הכללים ובכל מקרה זה יהיה עד 13% מההקצאה של ה-75%, לא מה-100%. קודם זה היה 10% ועכשיו זה 13%. זה השינוי. 

אורלי לוי אבקסיס (ישראל ביתנו):

אבל זה מינימום 10%, זה יכול להיות גם 45%. 

קריאה:

לא. 

אורלי לוי אבקסיס (ישראל ביתנו):

אז תכתבו מקסימום 13%. 

היו"ר משה גפני:

מספיק, באמת, תעברו לשם. 

גמרנו, אנחנו הולכים להצבעה. 

יצחק וקנין (ש"ס):

כדי שיהיה ברור. הנושא של המועצות האזוריות אמנם לא נקרא פה. מועצה מקומית אומרים. הכוונה שגם המועצות האזוריות נכללות. 

עוד דבר אחד. מאחר וגם פה מופיע הנושא של כמות התושבים ובמועצות האזוריות הן מועצות של 10,000 תושבים, אבל המרחקים מיישוב ליישוב הם מעל 50 קילומטר ויש הסעות. אני אומר פה את זה לפרוטוקול, שהדברים הללו יילקחו בכל התחשיבים. 

היו"ר משה גפני:

מקובל. 

זהבה גלאון (מרצ):

תכניסו את זה. תכניס את זה כקריטריון. 

אורלי לוי אבקסיס (ישראל ביתנו):

גפני, הסתייגות. 

יש לי שאלה, שגית. 

היו"ר משה גפני:

לא קיבלת רשות דיבור. 

אורלי לוי אבקסיס (ישראל ביתנו):

אבל יש לי הסתייגות. 

היו"ר משה גפני:

רגע. 

דוד ביטן (הליכוד):

יש הסכם. 

אורלי לוי אבקסיס (ישראל ביתנו):

אבל חזרתם בכם מההסכם. אני אסביר לך מה חזרתם, אתם אפילו לא שמים לב. אתה עורך דין, תשים לב לניסוח. 

דוד ביטן (הליכוד):

שמתי לב. 

אורלי לוי אבקסיס (ישראל ביתנו):

לא שמת לב, דוד. 

עד עכשיו הסעיף השלישי היה מינימום 10%, מה שעכשיו עשיתם בסעיף השלישי זה מינימום 13%. יכול להיות מקסימום 55%. 

דוד ביטן (הליכוד):

את לא מבינה. 

זהבה גלאון (מרצ):

אתם משנים את ההסכמים כל שנייה, אל תשגע אותנו. 

אורלי לוי אבקסיס (ישראל ביתנו):

תסגננו את זה אחרת. 

דוד ביטן (הליכוד):

תקציב זה 13%.

יואב קיש (הליכוד):

לא יעבור 13% לעולים.

אורלי לוי אבקסיס (ישראל ביתנו):

אז תרשמו. רשום פה מינימום 10% ואתם משנים ל-13%. אז תורידו את המינימום. להוריד את המילה מינימום. 

קריאה:

לא עד 13%, 13%. 

קריאה:

דוד, לא עד, שיהיה 13%. 

היו"ר משה גפני:

בסדר, בסדר. 

זהבה גלאון (מרצ):

ביטן, את מה שאמר וקנין על המרחק. דופקים את הרשויות באזורים האלה, כמו חבל איילות, רמות נגב. 

היו"ר משה גפני:

רבותי, אני לא מאפשר יותר. אני הולך להצבעות. מי שרצה הסתייגויות יצביע.  אוסאמה, אתם מורידים את ההסתייגויות?

אורלי לוי אבקסיס (ישראל ביתנו):

אנחנו רוצים עד 13%. תכתוב עד 13%. 

יואב קיש (הליכוד):

לא עד, תכתוב רק 13%.  לא עד, יש לנו התחייבות ל-13%. 

אורלי לוי אבקסיס (ישראל ביתנו):

אבל תשאיר את האתיופים בפנים. בסעיף ג' הורדתם את האתיופים. 

דוד ביטן (הליכוד):

לא הורדנו. 

היו"ר משה גפני:

נכתב "13% מתקציב הקרן". המילה "לפחות" ירדה. 

זהבה גלאון (מרצ):

אבל מה שוקנין אמר על המרחק, זה לא מופיע. 

היו"ר משה גפני:

נרשם בפרוטוקול. 

זהבה גלאון (מרצ):

תן לראש המועצה של חבל איילות, הם הכי רחוקים. 

חנן גינת:

· - נתתי לאוטובוס 240 קילומטר – זה לא נכנס פה. 

היו"ר משה גפני:

מה לא נכנס?

זהבה גלאון (מרצ):

הקריטריון שוקנין אמר. 

חנן גינת:

זה גודל המרחב הגיאוגרפי, המרחק בין היישובים. 

זהבה גלאון (מרצ):

אתם דואגים רק לעצמכם, לערים החזקות. מה יש לכם, תקשיבו, עוד משפט אחד. מה יש לכם? סגרתם עכשיו ביניכם מה שאתם רוצים ואתם זורקים אותם?

היו"ר משה גפני:

אני מודיע לפרוטוקול שבשיקול הדעת ובקריטריונים הללו יילקח בחשבון מה שאמר חבר ככנסת וקנין. אני מצטרף אליו בעניין הזה. אני לא פותח עכשיו את החוק, אלא אם כן אתם באמת רוצים להתפלל איתי בהנץ החמה. אני מכניס לפרוטוקול, מצטרף למה שאמר חבר הכנסת וקנין. זה יהיה בפנים. יש בכל אופן סנקציה, שצריך לעשות את השיקול הזה. אנחנו אומרים שהשיקול הזה צריך להילקח בחשבון. 

מיקי לוי (יש עתיד):

מרדכי, "בתוספת המרחק הגיאוגרפי", משפט.

אורלי לוי אבקסיס (ישראל ביתנו):

אני רוצה הקראה חוזרת של ג'. אני רוצה לראות איך הוא נכתב. 

היו"ר משה גפני:

ג. רשויות מקומיות ש-13% מתושביהן עלו לישראל - - - 

קריאות:

לא, לא. 

אורלי לוי אבקסיס (ישראל ביתנו):

זה בסדר, זה בסדר. 

היו"ר משה גפני:

שנייה. 

דוד ביטן (הליכוד):

אני אגיד לכם. 

"רשויות מקומיות ממעמד סוציו אקונומי 1 עד 7, שיש להם תושבים - - - 

קריאה:

בהתאם לעלייה לישראל ב-15 השנים - - - 

אורלי לוי אבקסיס (ישראל ביתנו):

אתה מבין למה ביקשתי להקריא שוב?

דוד ביטן (הליכוד):

כולל אתיופים. 

היו"ר משה גפני:

ביקשת לדעת מה יהיה בסעיף ג'. 

רשויות 1 עד 7, סוציואקונומי. 13% מההקצאה, זה היה הסיכום. 

הכללים לגבי שיעור העולים ייקבעו על-ידי שר הפנים ושר האוצר. 

אורלי לוי אבקסיס (ישראל ביתנו):

איפה האתיופים, ביטן, שהבטחת?

היו"ר משה גפני:

האתיופים לא קשור. 

זה לא ניסוח. 

שגית אפיק:

ביטן, תגיד לי מה סיכמתם ואני אנסח. 

אורלי לוי אבקסיס (ישראל ביתנו):

הוא רוצה את האתיופים בפנים. 

דוד ביטן (הליכוד):

המצב הוא כזה: רשויות שיש בהן עולים עד 15 שנה, שהם עלו לפני 15 שנה, ואתיופים משנת 1984, הם יקבלו מהתקציב של ההקצאה 13% מהתקציב, על-פי כללים שייקבעו על-ידי שר האוצר ושר הפנים. סוציו 1 עד 7. 

אורלי לוי אבקסיס (ישראל ביתנו):

אתה רואה? ואם לא הייתי אומר להקריא שוב?

אוסאמה סעדי (הרשימה המשותפת):

בהתחשב בעיקר בשגית, אנחנו מוותרים על ההסתייגויות שרצינו להגיש. אנחנו נשארים רק עם ההסתייגות של איו"ש. אנחנו עומדים על זה. 

היו"ר משה גפני:

הצבענו על זה. 

זהבה גלאון (מרצ):

אבל יש לנו פתרון. 

רחל עזריה (כולנו):

אני רוצה לומר תודה בשם כל חברי הוועדה. 

היו"ר משה גפני:

שגית, תקריאי את הסעיף. 

שגית אפיק:

"רשויות מקומיות באשכולות 1 עד 7 של המדד החברתי כלכלי שמבין תושביהן עלו לישראל ב-15 השנים שקדמו לשנת הכספים בה מחולקים כספי הקרן וכן עולים שעלו מאתיופיה לישראל לאחר 1.1.1984. כללים לגבי שיעורי התושבים העולים ייקבעו על-ידי השרים ולפחות 13% - - - 

יואב קיש (הליכוד):

לא לפחות, 13%. 

היו"ר משה גפני:

טעות. 

אוסאמה סעדי (הרשימה המשותפת):

לא לפחות ולא עד. 

דוד ביטן (הליכוד):

לגבי החלוקה. הכללים לגבי החלוקה, שימי לב. 

שגית אפיק:

בכל שנת כספים יוקצו 13% מתקציב הקרן לרשויות המקומיות שהקראתי קודם.

אורלי לוי אבקסיס (ישראל ביתנו):

לא, לא, לא, זאת טעות. עוד הפעם, משפטית. 

ביטן, יש פה עוד פעם טעות. אני מצטערת. אני רוצה 13% מכל הקרן, הוא מדבר על 10%.  13% ממה? לא מכל הכסף. 

דוד ביטן (הליכוד):

לא, מההקצאה, מההקצאה. 

אורלי לוי אבקסיס (ישראל ביתנו):

אז תגיד, היא לא הקריאה ככה. 

שגית אפיק:

הקראתי בדיוק ככה. אורלי, אני מקריאה את כל הסעיף. 

הכללים הם לא לגבי שיעור העולים? אתה רוצה לדעת כמה עולים?

אורלי לוי אבקסיס (ישראל ביתנו):

בטח שצריך לדעת כמה עולים. 

מה עם שיעור העולים? האם שני עולים יכולים להיחשב עיר ענייה?

היו"ר משה גפני:

ננסה פעם נוספת. 

שגית אפיק:

עמוד 2ג:

"רשויות מקומיות באשכולות 1 עד 7 של המדד החברתי כלכלי, שמבין תושביהן עלו לישראל ב-15 השנים שקדמו לשנת הכספים בה מחולקים כספי הקרן וכן עולים שעלו מאתיופיה לישראל לאחר 1.1.1984. 

2.
בכל שנת כספים יוקצה לפחות 10% מתקציב הקרן - - - 

קריאות:

לא, לא, לא. 

שגית אפיק:

תיתנו לי להקריא את הכול.

2.
בכל שנת כספים יוקצה לפחות 10% מתקציב הקרן לרשויות מקומיות הנכללות בפסקת משנה 1א (1א זה 1 עד 5 של המדד החברתי כלכלי שהקראתי  ולא קשור לעולים – ש.א). 

3.
לפחות 10% מהתקציב לאלה שנכללות ב-1ב זה המדד פריפריאליות. 

4.
13% מתקציב הקרן לרשויות מקומיות, מתוך הרשויות המקומיות שנכללות ב-1ג שהקראתי עכשיו. 

כללים לגבי שיעור התושבים העולים וחלוקת התקציב בהתאם לשיעור התושבים העולים ייקבעו על-ידי השר."

היו"ר משה גפני:

פרק ד': קרן לצמצום פערים בין רשויות מקומיות. מכיוון שהוסרו כל ההסתייגויות, אני מבקש להצביע - - - 

זהבה גלאון (מרצ):

לא, עוד נשאר לנו - - - 

היו"ר משה גפני:

אה, ארז, ארז. 

ארז קמיניץ:

בנוסח של מה רשות מקומית, במקום מה שהוקרא, לכתוב: "רשות מקומית שמתוקצבת לפי חוק התקציב ואז זה מסדר את זה. 

בצלאל סמוטריץ (הבית היהודי):

מה הבעיה? מה הבעיה בנוסח שהיה כתוב קודם? עמדת כאן ואמרת שאין שום בעיה. 

ארז קמיניץ:

קודם כל, רק להבהיר. נשאלתי אם יש חוקים שמציינים באותה דרך. שוב, אנחנו לא מדברים על חוק טריטוריאלי. אנחנו לא משנים שום דבר מהאמירות שנאמרו על-ידי היועץ המשפטי של הכנסת. אנחנו לא משנים שום דבר. 

יחד עם זאת, אם אתם רוצים, אפשר לנסח משהו אחר שלא יזכיר את המילים ויתייחס לזה באופן תקציבי כי ממילא ההתייחסות היא תקציבית. 

בצלאל סמוטריץ (הבית היהודי):

אני לא מסכים לזה. בשום אופן לא. 

אוסאמה סעדי (הרשימה המשותפת):

אתה תקציבי או שאתה רוצה הצהרתי?

בצלאל סמוטריץ (הבית היהודי):

בשום אופן לא. אחרי שהיה, אני לא מוכן לזה. 

זהבה גלאון (מרצ):

זה לא התקציב, הוא רוצה הצהרה. 

היו"ר משה גפני:

יש בעיה בניסוח הקיים?

בצלאל סמוטריץ (הבית היהודי):

אין שום בעיה. 

זהבה גלאון (מרצ):

יש בעיה בניסוח הקיים. 

אורלי לוי אבקסיס (ישראל ביתנו):

סיפוח זוחל, מה לא ברור?

זהבה גלאון (מרצ):

הוא מכניס את יהודה ושומרון לחוק. אין עוד חוק כזה במדינת ישראל. 

בצלאל סמוטריץ (הבית היהודי):

הנוסח שהיה קודם הוא מצוין ולא בגלל זהבה גלאון אוסאמה סעדי, עם כל הכבוד, אנחנו נוציא. 

זהבה גלאון (מרצ):

בכל הכבוד לך סמוטריץ, פעם ראשונה בחוקי מדינת ישראל, יהודה ושומרון. 

בצלאל סמוטריץ (הבית היהודי):

זה לא יהיה. לא מעניין אותי. לא יהיה, לא יורידו את המשפט הזה. 

היו"ר משה גפני:

פרק ד: קרן לצמצום פערים בין רשויות מקומיות. 

זהבה גלאון (מרצ):

אם תוריד את זה, אנחנו נצביע עם הקואליציה. 

בצלאל סמוטריץ (הבית היהודי):

אל תצביעו עם הקואליציה, יש לנו ממילא רוב. אל תעשו טובה. 

זהבה גלאון (מרצ):

בסדר, ניפגש. 

היו"ר משה גפני:

מי בעד אישור החוק ירים את ידו. 

הצבעה

בעד – 11

נגד – אין

נמנעים – 4

פרק ד' כולו (קרן לצמצום פערים בין רשויות מקומיות), מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנות 2017 ו-2018), התשע"ז-2016, נתקבל.

היו"ר משה גפני:

אושר. 

זהבה גלאון (מרצ):

אין בחקיקה הישראלית סיפור טריטוריאלי. 

היו"ר משה גפני:

הצעת החוק התקבלה כהצעת הוועדה. אני מתנצל בפני החברים - - - 

זהבה גלאון (מרצ):

נתן לכם לצאת בכבוד ואתם הלכתם עם סמוטריץ. ניפגש, חכה. 

בצלאל סמוטריץ (הבית היהודי):

ללכת עם סמוטריץ זה מאוד מכובד, תתרגלי. 

זהבה גלאון (מרצ):

ממש מכובד. 

פרק ז' כולו (עידוד השקעות הון), מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנות 2017 ו-2018), התשע"ז-2016,  מ/1083, הצעת ח"כ יואב קיש

היו"ר משה גפני:

רבותי, אנחנו אמורים לדון בחוק לעידוד השקעות הון. אני מבקש מנשיא התאחדות התעשיינים לומר את דברו בנושא הזה. 

שרגא, בבקשה. 

שרגא ברוש:

חברי הכנסת, לילה טוב לכולם. אני קודם מבקש להודות על ההזדמנות להציג פעם נוספת את המצב שבו אנחנו נמצאים. אני אעשה את זה ממש בקצרה, כי את רוב חברי הכנסת ראינו פה מספר פעמים בנושא הזה. 

התעשייה הישראלית בעשור האחרון עוזבת את הארץ. עוזבת תרתי משמע. לפני 10 שנים אנחנו היינו מקימים פה כל שנה 65 מפעלים ואנחנו יורדים ויורדים. בשנה האחרונה הוקמו פחות מ-10. הירידה הזאת היא קבועה, אדוני היושב ראש. אנחנו התעשיינים לא יצאנו לפנסיה. התעשיינים מקימים מפעלים בחו"ל. אנחנו עלינו בכמות המפעלים שיש לנו בחו"ל. בעשור האחרון ל-16% מאיתנו היו מפעלים בחו"ל והיום למעלה מ-35% מאיתנו מנהלים מפעלים בחו"ל. 

לכן לא צריך להתפלא כשהיצוא יורד. כשאנחנו מייצרים בחו"ל לא ייצור ישראלי.  זה לא מעסיק עובדים ישראלים, לא בפריפריה, לא במרכז הארץ ולא בשום מקום אחר. 

היחיד שאני מדבר אליו פה ברצינות זה מנכ"ל האוצר ודווקא הוא לא מקשיב. 

היו"ר משה גפני:

שי, זאת היתה אזהרה חמורה. 

שרגא ברוש:

לא, זאת סתם הערה חברית. 

התעשייה לא צומחת בישראל. לא מגיעות לפה השקעות חדשות בתעשייה אלא להיפך. בעיניי, אנחנו לא יכולים להשלים עם המצב הזה. אם מישהו ישאל למה זה קורה, זאת לא סיבה אחת. זה שער הדולר, שער היורו שפוגעים לנו ברווחיות. זה עלויות העבודה שעולות בצורה מטורפת עם כל מיני חוקים. זאת בירוקרטיה ורגולציה בלתי נסבלת, אנחנו במקומות האחרונים בעולם. אין לנו כוח אדם טכנולוגי ברמה של קטסטרופה ומפעלים לא יכולים להתפתח. 

לכן, בכל הסביבה הבלתי אפשרית הזאת את יש נושא אחד שאתם יכולים לעזור לנו ורק נושא אחד. אתם לא יכולים לשנות את שער הדולר, ולצערי הרב גם לא חותכים עם מצ'טה את הרגולציה, כמו שראש הממשלה התכוון. 

רועי פולקמן (כולנו):

עשינו עכשיו תיקון בכבאות. 

שרגא ברוש:

עזוב, עזוב. עשינו בכבאות, יופי. תודיעו לי כמה זמן לוקח לקבל אישור בכבאות. 

רועי פולקמן (כולנו):

העברנו את זה רק לפני שבוע. 

שרגא ברוש:

מי שיקבל פחות משלוש שנים, יקבל פרס. בוא נעזוב את זה. סליחה, חבר'ה, באוצר עושים כל היום שינויים, הרגולציה יורדת במדינת ישראל, בסדר? גמרנו, בוא נלך קדימה. 

אז אחרי שהרגולציה יורדת וזה לא מספיק לנו, אז אנחנו פונים אליכם בבקשה להחזיר את מדרגות המס למה שהיה בחוק עידוד השקעות הון שעשו ב-2011, קרי

אז אחרי שהרגולציה יורדת וזה לא מספיק לנו, אז אנחנו פונים אליכם בבקשה להחזיר את מדרגות המס למה שהיה בחוק עידוד השקעות הון  שעשו בשנת 2011, קרי, ל-12% במרכז הארץ ו-6% בפריפריה. 

אני רוצה להזכיר למי שלא היה אז. ה-12% במרכז הארץ נקבע, כי חברות ההייטק שיושבות במרכז הארץ ואחרות משלמות בעולם 10%, 9% ו-11% ואז עלתה פשרה נכונה לעשות את זה 12%. היה צריך לעשות פער משמעותי לפריפריה. היינו אצל ראש עיריית באר-שבע באותו זמן ואז סוכם על 6% פער וזה היה 6% לפריפריה.

שיעורי המס שישנם היום הם לא אטרקטיביים לתעשייה. אנחנו בכל העולם משלמים 16% ו-18% ו-8%. אני חוזר, הבקשה היתה להחזיר את שיעור המס לשיעור המס שהיה קיים ב-2011. 

פה האוצר אומר את הדבר הבא. יש שני סוגים באוצר. סוג אחד אומר: זה עולה מיליארד שקלים להוריד את שיעור המס. רבותי, גם אם זה נכון וזה עולה מיליארד שקל, זה מכניס 2.5 מיליארד שקלים. יכולים להגיד לי: זה עולה מייד, אבל עד שזה יכניס 2.5 יעברו שנה או שנתיים. רבותי, גם חברות שעוברות לחוץ לארץ, תורידו את זה מחשבון המס, כי הן לא משלמות מס. כשהן עוזבות או כשהן מתפתחות בחו"ל, הן לא משלמות מס בארץ. 

לכן, אי-אפשר לבוא ולהגיד שזה עולה מיליארד ולא להתייחס לעובדה שהן עוזבות את הארץ. זה מזכיר לי את זה שאתם כולכם כתבתם בעיתון שחמש החברות הגדולות מונעות הכנסת מיסים של 7 או 8 מיליארד שקלים. זה כאילו שחמש החברות הגדולות היו אמורות באיזו קונסטלציה לשלם 25% מס. אין חיה כזאת בעולם. או שישלמו בישראל 5%-6% או שישלמו באירלנד 5%-6%. 

(היו"ר מכלוף מיקי זוהר)

היו"ר מכלוף מיקי זוהר:

אני רוצה להבין. אדוני תומך בהצעת החוק, נכון?

שרגא ברוש:

אדוני תומך מאוד בהצעת החוק להוריד את המס על ה-IP. אבל בואו לא נערבב בין הדברים. להוריד את ה-IP זה דבר אחד, כי זה יגדיל את ההכנסות של האוצר כי ה-IP  יירשם בישראל במקום באיי הבתולה. אבל זה לא באמת יעזור לתעשייה הישראלית. 

מצד שני, אני אומר שתחזירו את המס על המפעלים שמייצרים וששילמו 6% ו-12% במרכז הארץ. תחזירו את זה חזרה ותגרמו למפעלים ולאלה שאינם פה לחשוב בישראל זה מקום אטרקטיבי להיות בו, להשקיע בו, בפריפריה יותר, במרכז פחות, אבל זה מה שיגרום להגדלת הייצוא ולהגדלת הצמיחה בארץ. 

היו"ר מכלוף מיקי זוהר:

אז אם אפשר, אדוני, שכולם יבינו היטב, כולל מנהל הישיבה היום. מה הבקשה של יושב ראש התאחדות התעשיינים?

שרגא ברוש:

להחזיר את שיעור המס בחוק עידוד השקעות הון ל-12% במרכז הארץ ול-6% בפריפריה, במקום מה שקיים היום, 16% במרכז הארץ ו-9% בפריפריה. 

היו"ר מכלוף מיקי זוהר:

חלק מהחוק זה להוריד מ-16% ל-12%. 

שרגא ברוש:

לא, לא. 

רבותי, אם מישהו חושב שהייטק זה לא תעשייה, הוא טועה. יש בתעשייה ככה: מזון, טקסטיל, מתכת, אלקטרוניקה, חשמל. אם אתם רוצים, אני אספור לכם את הכול. 

אין לואו-טק, יש תעשייה מסורתית ויש תעשייה אחרת מתקדמת ויש לה מקום רב. אבל מי שמייצר את מקומות התעסוקה בפריפריה זה לא בתי התוכנה, זה לא הסטרטאפים, זה לא האקזיטים. אלה ישלמו פחות מס. אני מדבר על אלה שעובדים, קונים חומר גלם, מעסיקים מאות אלפי עובדים, מחזיקים את הפריפריה על הכתפיים. אני רוצה שהם יהיו פה ולא בחוץ לארץ. 

היו"ר מכלוף מיקי זוהר:

תודה רבה לשרגא ברוש. 

ברצוני לומר משהו שדיברתי עליו גם קודם, ואני רוצה לדבר עליו בעיקר בכל מה שקשור לדיפרנציאציה בין הפריפריה למרכז. בבסיס, החוק הזה הוא חוק מצוין. הוא חוק שיביא לעידוד משמעותי של חברות מרחבי העולם לבוא ולעשות את הקניין שלהן פה בארץ הזאת ולא במקומות אחרים. על-כן החוק הוא חוק מבורך.

אבל יש פה עיוות בולט, שאין דיפרנציאציה בין הפריפריה למרכז. במיוחד בנושא של מעל 10 מיליארד שקלים. אנחנו מבינים שההטבה תהיה 6% לחברה. בעצם אין שום אינטרס לאף חברה כזאת לבוא ולמקם עצמה באזורי הפריפריה כי בסופו של דבר האחוז הוא זהה. 

לכן סביר בעיניי, קודם כל, שאחוז באזור המרכז יעלה מבחינת המס. 

קריאה:

מיקי, הם לא יבואו. 

היו"ר מכלוף מיקי זוהר:

הם יבואו, אבל הם יבואו לבית שאן. 

אגב, יש גם פריפריה חברתית. גם לוד, רמלה וגם ירושלים הם פריפריה חברתית. הן יכולות לקבל את החברות האלה במקום ללכת להרצליה. 

יואב קיש (הליכוד):

מיקי, הדבר היחידי שאמרת – אל תענה, מה שיש יש. 

היו"ר מכלוף מיקי זוהר:

ה-6% זה באמת רף נמוך ואתה לא יכול לרדת מ-6%. אני מדבר על חברות של מעל 10 מיליארד שקלים. אתה חייב לייצר דיפרנציאציה בין המרכז לפריפריה. בחברות של 10 מיליארד שקלים ומעלה, אין לי ספק שאם נעשה 8% באזור המרכז ו-6% באזורי הפריפריה, הם יבואו לפריפריה. 

קריאה:

רק לחדד. הם עדיין יכולים ללכת למסלול מועדף מיוחד ולקבל 5% בפריפריה. 

היו"ר מכלוף מיקי זוהר:

מצוין, על אחת כמה וכמה. עדיין אני מתעקש שיהיה פער בין המרכז לפריפריה כי הפער בין המרכז - - - 

קריאה:

אנחנו אומרים שיש פער, הוא יותר קטן מהפער הקודם שהיה, אבל יש פער. 

קריאה:

האוצר תומך בזה?

היו"ר מכלוף מיקי זוהר:

אני אומר לך שרשות המיסים תתמוך. 

קריאה:

האוצר, האוצר. אפשר לשמוע את האוצר מה העמדה שלהם?

היו"ר מכלוף מיקי זוהר:

האוצר לא יגיד עכשיו כלום. אתה יודע למה? כי האוצר צריך לשבת איתנו בחדר ולבדוק. 

רחל עזריה (כולנו):

זה דיון מקביל. 

רוביק דנילוביץ:

אנחנו פה משמונה בבוקר, באנו מבאר שבע. מכבדים, מקשיבים ושומעים. אני מבקש לומר כמה דברים בקצרה ולנסוע בחזרה. 

היו"ר מכלוף מיקי זוהר:

רק לומר פעם אחת בנושא הזה, שלעניות דעתי סביר יהיה שניתן במרכז אחוז קצת יותר גבוה, פריפריה פחות, על 6%, כפי שכבר קבעתם, כדי שבאמת יהיה איזה כמיהה דווקא לאזור הפריפריה. 

פעם שנייה. לגבי חברות שמרוויחות מעל מיליארד שקלים, שאתם מורידים מ-16% ל-12% ומשיאים את ה-9% בפריפריה, הפער נהיה קטן מידי. פער של 3% הוא פער לא מספיק גבוה ומתמרץ ללכת לאזורי הפריפריה. זה פער שהוא קטן מידי. בסופו של דבר אותן חברות ילכו לאזור המרכז. 

כיו"ר ראש הוועדה לצדק חלוקתי ושוויון חברתי וגם כמי שמגיע מהפריפריה, יודע בצורה מוחלטת, כולל חברת אינטל שממוקמת בעיר קריית גת בה אני גר, חייתי והתחנכתי. החברות הללו מוכנות גם במחיר של יותר מ-3% במס, ללכת לאזור המרכז ולא לבוא לאזור הפריפריה.

בסופו של דבר, כמו שאמרתם, כוח האדם, המהנדסים, צריכים לנייד אותם לאזור המרכז. אם לא יהיה פער משמעותי, שבאמת מאפשר להם איזה שיקול כלכלי נבון, כדי באמת לנייד את אותם אנשים מאזור המרכז לאזור הפריפריה, הם פשוט ילכו למרכז. זאת תהיה בכייה לדורות במדינת ישראל. בכייה לדורות שלא נקים את המפעלים שלנו, את ההתקדמות שלנו ואת הקדמה שלנו באזורי הפריפריה. גם ככה הפערים גדולים ואנחנו בטח ובטח לא רוצים להרחיב אותם. זה מה שרציתי לומר. 

רוביק דנילוביץ, ראש עיריית באר-שבע, בבקשה. 

רוביק דנילוביץ:

ערב טוב. הייתי בכפר המכבייה כשחוקק החוק הקודם. אני זוכר את השיח הפורה שניהלנו גם עם אגף התקציבים באוצר, גם עם התאחדות התעשיינים וגם עם הרשויות המקומיות. 

תיראו, קרה משהו בשנים האחרונות ואי-אפשר להתעלם ממנו. פעם ההייטק היה רק בגוש דן, בעיקר בתל-אביב, בהרצליה. אף אחד לא האמין שהייטק יכול להתפתח בירושלים, בבאר-שבע. בטח שכולם הרימה גבה מי בכלל יגיע לבאר-שבע. 

דווקא המדינה עשתה מהלך חשוב. עד שאנחנו באים ומפרגנים למדינה שלנו – כשאני אומר המדינה זה הממשלה. מילה טובה לראש הממשלה. 

היו"ר מכלוף מיקי זוהר:

אגב, קוראים לו בנימין נתניהו. 

רוביק דנילוביץ:

קוראים לו בנימין נתניהו, תודה שאתה עוזר לי. 

גם אגף התקציבים באוצר, שבאותה שעה הבין את שעת הכושר, את ההזדמנות הגדולה להתחיל ולחולל שינוי. מדינת ישראל שתאמר לנו מה היא בעצם רוצה. היא הולכת צעד אחד קדימה ועכשיו היא רוצה ללכת שניים אחורה. הרי חייב להיות פער בפער משמעותי, בין מה שקרוי מרכז – אני לא אוהב את המילה פריפריה, אנחנו פחות מתחברים למילה הזאת. אני מדבר על הריחוק הגיאוגרפי הזה. הוכחנו שאפשר. הוכחנו שחברות כמו "איי.בי.אם", "אי.אמ.סי" ו"לוקהיד מרטין" וכל החברות הגדולות, יכולות להגיע גם לבאר-שבע. באר-שבע היא יצרנית המהנדסים הגדולה ביותר במדינת ישראל. לומדים בה לתואר ראשון למעלה מ-8,000 סטודנטים וסטודנטיות במקצועות ההנדסה השונים. עד לפני 4 שנים לא היה נשאר בוגר או בוגרת אחת בבאר-שבע. למה? כמה תעסוקת הייטק היתה בבאר-שבע? אפס. 

היום יש 2,000 מועסקים. בפארק ההייטק שלנו בונים את המבנה השלישי והרביעי. מתכננים עכשיו את החמישי והשישי. אוטוטו קריית התקשוב. ביום חמישי הבא, בעזרת השם, יגיע ראש הממשלה ונחנוך את מטה הסייבר הלאומי. קורים דברים גדולים. קורים דברים גדולים כי מדינת ישראל קיבלה החלטה דרמטית. 

מה ההחלטה הדרמטית? להעביר את הידע והטכנולוגיה לבאר-שבע. כשאומרים מעבר צה"ל דרומה, האזרח הממוצע במדינת ישראל לא מבין. הוא יגיד לך עיר הבה"דים. לעיר הבה"דים אין תרומה לנגב. זה בסדר אבל זאת לא תרומה דרמטית. למה? כי לעיר הבה"דים מגיעים 10,000 חיילים סדירים שבאים לקורסים לכמה חודשים ואז הם מתפזרים לבסיסים. הפעימה השנייה והשלישית אלה הפעימות הדרמטיות, כאשר קריית התקשוב של צה"ל נמצאת בתוך קריית ההייטק שלנו עם 200,000 מ"ר. קריית המודיעין 8200 נמצאת 3 דקות מבאר-שבע בצומת ליקית. מביאים את כוח האדם, ההון האנושי היקר הזה ואת הטכנולוגיה המתקדמת ואת קמפוס התרצים מול פארק הייטק, זה אומר שמדינת ישראל רוצה לשנות את התפיסה והיא מחוללת שינוי. 

זה שאחת לכמה שנים רוצים לצמצם עוד פעם, אתם לטעמנו גורמים נזק. אנחנו עוד לא הגענו אל המנוחה ואל הנחלה. תכף ידבר גם ראש עיריית ירושלים. חבר'ה, אנחנו נאבקים, אתם צריכים להבין. אנחנו נאבקים על-מנת שהצעירות והצעירים לא יעזבו את הערים שלנו. אם אנחנו רוצים לייצר את אזורי הביקוש החדשים של מדינת ישראל זה לא רק בדיור אטרקטיבי, זה גם בתעסוקה איכותית בשכר גבוה. 

אם אתם לא תעזרו לנו ואתם תשנו את המגמה שאתם התחלתם בה, אתם בעצם עושים את הצעד ההפוך. מיקי, לחלק מהדברים שאמרת אני הסכמתי. בנושא האחרון אני חולק על דעתך. אני חושב שזה לא נכון, גם אם זה חברות גדולות של מעל 10 מיליארד, אני חושב שחייב להישמר הפער של לפחות 6%. אני חושב שצריך להשאיר פער של 7%. 

היו"ר מכלוף מיקי זוהר:

גם בחברות שמעל 10 מיליארד שקלים?

רוביק דנילוביץ:

כן. 

היו"ר מכלוף מיקי זוהר:

אבל לחברה של מעל 10 מיליארד שקלים יש לזה משמעות אחרת. מעל 10 מיליארד שקל האחוז הוא הרבה יותר משמעותי. 

רוביק דנילוביץ:

אדרבה ואדרבה. למה אתם קטני אמונה שהם לא יגיעו לירושלים או לבאר-שבע או למקום מסוים בצפון. 

היו"ר מכלוף מיקי זוהר:

אני חייב לומר לכם שבאמת קצת בדקתי את הנושא וחפרתי לעומק. כשמדובר בחברה של מעל 10 מיליארד שקל, כל אחוז הוא מאוד מאוד משמעותי. אם אתה עושה פער של 2%-3% בנושא של העידוד, הם יבואו לפריפריה. 

רוביק דנילוביץ:

למה שלא יבואו?

יואב קיש (הליכוד):

הם לא בארץ היום. אני לא מדבר על מה שקורה עכשיו. אנחנו רוצים לעודד חברות חדשות מחוץ לארץ לבוא לפה. 

היו"ר מכלוף מיקי זוהר:

אמרנו שאת הפער של חברות מעל מיליארד שקלים נגדיל ל-6%. 

רוביק דנילוביץ:

אתם מתפארים כל הזמן ובמידה רבה של צדק. תנועת הליכוד בראשות בנימין נתניהו, שאין פריפריה היום במדינת ישראל. בעזרת תשתית תחבורתית מהירה, זמינה, רכבות, כביש 6, המדינה מתחברת. אז מה הבעיה? למה הם חייבים לבוא לגוש דן או לתל-אביב. מה? מה? אתם רוצים לשנות את התפיסה? אתם רוצים לשנות את המגמה? תהיו אמיצים. יש לנו הזדמנות היסטורית, תהיו אמיצים. תפסיקו לחזור עוד פעם לאותן שיטות. 

אני חושב שזה לא נכון, זה לא בסדר. הפער חייב להישמר. מיקי, אני מתפלא עליך. אני יודע שאתה נציג הדרום באותה תנועה. אני יודע עד כמה אתה נאבק ואתה עושה הרבה דברים טובים. פה אני ממש מתפלא עליך. אני חולק עליך.

היו"ר מכלוף מיקי זוהר:

לחלוק עלי זה בסדר, אבל להתפלא בזה עלי שאני רוצה ליצור פער בין פריפריה למרכז - - - 

רוביק דנילוביץ:

אבל אתה מקטין את הפער. 

היו"ר מכלוף מיקי זוהר:

אני מגדיל אותו. היום הפער לפי החוק המוצג היום, הוא לא קיים בחברות של מעל 10 מיליארד. 

קריאה:

זאת תקלה גדולה מאוד. 

רוביק דנילוביץ:

אתה בכל מקרה מקטין אותו. 

היו"ר מכלוף מיקי זוהר:

עומד על 3% בין חברות של מעל מיליארד שקל. 

קריאה:

מיקי, אתה מנהל איתו את הדיון לבד אבל גם לנו יש מה להגיד. 

היו"ר מכלוף מיקי זוהר:

חברת הכנסת רחל עזריה. 

רחל עזריה (כולנו):

תודה רבה. 

קודם כל, אני רוצה לומר שהחוק הזה מאוד חשוב. אנחנו יודעים שיש לנו הון אנושי מאוד משמעותי ולצערנו ההון האנושי לא נשאר בארץ. גם אם הוא נשאר בארץ, אנחנו לא מצליחים להרוויח את ההזדמנויות שיש בזכות ההון הזה בגלל האופן הרבה מה-IP  לא נמצא בארץ. בעצם יש פה איזו הזדמנות לייצר הרבה יותר מקומות עבודה וגם ליהנות מהמס. 

יש עניין אחד לגבי הפריפריה וירושלים. ירושלים מאוד קרובה לליבי והנושא הזה חייב להיות מטופל. זה נכון שכשמוודאים שהרבה יותר חברות מגיעות לארץ, כשמגדילים את העוגה כולם נהנים. אבל, עדיין יש פה אתגר לגבי הפריפריה בכלל ואני רוצה להתייחס לירושלים בפרט. 

רוביק דנילוביץ ראש עיריית באר-שבע אמר שכאילו הכול מתחבר והתחבורה מדהימה. להגיע מעיר לעיר זה אתגר קשה. הפקקים קשים. לא פעם היו"ר גפני מתלונן בבוקר שהיה לו מאוד קשה להגיע מבני-ברק. זה בכל אזור המרכז. צריך להבין שזאת המציאות. לכן, קשה להביא עובדים טובים לערים שאינן במרכז. לכן, באופן טבעי, ההייטק מתפתח במרכז. 

לכן אני חושבת שאנחנו צריכים לוודא שיש תעדוף לפריפריה, שיש תוספת לפריפריה. אנחנו לא יכולים לזנוח את הפריפריה בתוך התהליך הזה. בירושלים ספציפית, בשנים האחרונות יש פריחה מאוד גדולה של הסטרטאפים. אנחנו צריכים לוודא שאנחנו עוזרים לסטרטאפים האלה להתקדם לחברות גדולות יותר וגם מוודאים שהחברות הגדולות יותר שנמצאות בירושלים משגשגות. 

לפני כמה שנים נמכרה חברת NDS לחברת סיסקו. אנחנו מייד הבאנו שהמהלך הזה הולך לפגוע בחברת NDS  ובסופו של דבר יהיו צמצומים בקרב העובדים. נשיא המדינה שמעון פרס, זכרו לברכה, היה מעורב. זה היה מהלך מאוד משמעותי וזה עדיין לא הואיל. אני חושבת שהורדת המס היא משמעותית מאוד ואני חושבת שזה מה שהיה מועיל בסיטואציה הזאת. השאלה היא: מה צריך לעשות כדי לשמור על הייטק בירושלים ובפריפריה?

אני חייבת שיהיה מענה לירושלים בחוק הזה, כדי שאנחנו נוכל להתקדם בו. אני סומכת על משרד האוצר, גם על רשות המיסים וגם על אגף התקציבים, שייעשה מהלך משותף כדי שנוכל לדאוג לירושלים בחוק הזה. אנחנו נמשיך את הדיונים עד שנגיע לישורת האחרונה ונראה שאנחנו באמת מגיעים למשהו שמספק את הצרכים של הבירה של מדינת ישראל. 

היו"ר מכלוף מיקי זוהר:

תודה רבה. חבר הכנסת יצחק וקנין. 

יצחק וקנין (ש"ס):

אחד הדברים שנגע בהם שרגא ברוש זאת הרגולציה ואני מסכים איתו לחלוטין. אני מכיר כמה נושאים. יש פער גדול בין ההצהרות לבין מה שקורה בפועל.

אני אתן דוגמה את כיבוי אש. אם היו תקנות מסוימות שקבעו קריטריונים להחלפת הידרטיים, בתי מלון מתלוננים על הדברים הללו בצעקה גדולה. פעם ב-10 שנים צריך להחליף את הצנרת ואת ההידרטיים, קבעו איזה קריטריון. אני לא יודע מי קובע את זה בכלל. משיתים פה מעמסה גדולה על בית מלון שהוא צריך להחליף את הצנרת כל 4 שנים. 

רבותי, אני לא יודע איך ההחלטות שמתקבלות מסונכרנות עם רגולציה כזאת. שלא לדבר על דברים אחרים שצריך לעשות אותם בנושא של כיבוי אש. מי מתכלל את כל הדבר הזה של קבלת ההחלטות האלה? מישהו קם בבוקר ומבין שפה הוא יכול לתפור קופה גדולה. מורידים את הדברים האלה בהנחיות ועכשיו לך תרוץ אחרי כיבוי אש. לצערי הרב זה לא רק בנושא הזה אלא בהרבה נושאים. זאת רגולציה עודפת שממוטטת עסקים שלמים. 

יואב קיש (הליכוד):

אני רוצה לומר משהו בקשר לירושלים. 

אני מעורב בחוק הזה מהקמתו. אני רוצה לעשות הפרדה ולהגיד ממה אני חושש ועל מה חייבים להקפיד. 

ראשית, המטרה של החוק הזה זה להביא הכנסות נוספות מהעולם לישראל כדי שישלמו פה מס. יחד עם זאת, זה יגרום להעסקה נוספת של מהנדסים ולהשארת IP  פה. זה התהליך שעשינו כי המציאות הגלובלית משתנה. אנחנו רואים שבאירופה ה-OECD  חוקק את הדבר הזה. אם אנחנו לא נעשה את זה, כל אלה שכן נמצאים פה ילכו מפה. יש להם אפשרות ללכת לאירלנד, לשוויץ, לסינגפור. 

לכן, ההחלטה  שלקח פה משרד האוצר, שהוריד את הדיבידנד ל-6% ו-4% זאת החלטה נכונה. בלי זה לא יקרה. אנחנו יורים לעצמנו ברגל בכל סיטואציה אחרת. 

קודם כל, זאת תמונת הפתיחה. תמונת הפתיחה היא שאם עכשיו אנחנו אומרים שבמקום 6% נעלה ל-8%, אנחנו יורים לעצמנו ברגליים. אני אומר שאתה לא יכול למנוע מ-6% כי הם לא יבואו. 

קריאה:

למה? שיבואו לפריפריה.

יואב קיש (הליכוד):

הם לא יבואו. הם ילכו לשוויץ, הם ילכו לאירלנד, והם ילכו למקומות אחרים. אני מדבר על פריפריה. אני מסביר לך שהחוק הזה נעשה מתפיסה עולמית, מהסתכלות על המדינות האחרות. 

יושב פה מנהל רשות המיסים. אני בטוח שהוא מכיר. הוא לא סתם שש להוריד את הדברים האלה. 

היו"ר מכלוף מיקי זוהר:

ה-6% ואפילו 5% קיים בפריפריה. הוא קיים.

יואב קיש (הליכוד):

מיקי, תן לי להסביר לך. 

אתה לא יכול לפגוע ב-6% הזה ולהגיד: אני במרכז עושה 8% או 9%. זאת בעיה אחת שאתה צריך להבין. 

עכשיו אני הולך לנושא של הפריפריה. שמענו את רוביק וידבר אחרי גם ראש עיריית ירושלים. אני מסכים שהמשימה הלאומית של מדינת ישראל זה לחזק את הסביבה ולא להשאיר אותם רק במרכז. השאלה איך עושים את זה? הדרך פה חשובה. 

אני אומר לך, מה שהפריע לי מכל מה שאמרת פה זה שנעלה את זה מ-6% ל-8%. אתה תעשה את המהלך הזה ותגרום להם - - - 

היו"ר מכלוף מיקי זוהר:

לא אמרתי גורף, רק באזור המרכז. 

יואב קיש (הליכוד):

נו, אבל הם לא יבואו. 

היו"ר מכלוף מיקי זוהר:

למה שהם לא יבואו לפריפריה?

יואב קיש (הליכוד):

אנחנו מדברים על מסה שיכולה לתת פרנסה ל-5,000 מהנדסים. 

קריאה:

יש לזה גם השלכה מיסויית ברמת - - - 

יואב קיש (הליכוד):

אותם 5,000 מהנדסים, אנחנו רוצים לגרור כמה שאנחנו יכולים מתוכם לפריפריה. את זה אנחנו רוצים לעשות. אנחנו רוצים להביא לפה את החברות הגדולות האלה. אנחנו רוצים שהם יעסיקו את המהנדסים וגם רוצים שהם יעשו את זה כמה שיותר בפריפריה. 

בשביל שזה יקרה, קודם כל אנחנו צריכים שיבואו. אין לי בעיה, וכאן אני מוכן ללחוץ, יחד עם ידידי ראש עיריית ירושלים, כמה שיותר שירושלים, באר-שבע והפריפריה יקבלו הטבות. אבל, נקודת המוצא צריכה להיות ש-6% נשאר, כי בלי זה לא יקרה. 

אתה יכול להוריד יותר לפריפריה, אהלן וסהלן, אני איתך בכל המאבק הזה. אבל להגיד: אני עכשיו אתן 9% ו-6%, אנחנו נפסיד מזה. 

היו"ר מכלוף מיקי זוהר:

תודה רבה. 

ראש עיריית ירושלים, בבקשה. 

ניר ברקת:

בהמשך לדברים של רובי, אתם צריכים לדעת שקורים דברים טובים בבאר-שבע ובירושלים בכל מה שקשור במשיכת חברות. תודה לאל, אני מאמין שחבילת התמריצים שקיבלנו מראש ממשלת ישראל בנימין נתניהו בתכנית "מרום" לפני 6 שנים ועכשיו בתכנית "ירושלים 2020" לחומר הבא, הן תכניות שמייצרות מומנטום חיובי. 

היו"ר מכלוף מיקי זוהר:

האמת, שרחל עזריה הזכירה לי שהוא גם יו"ר תנועת הליכוד. 

ניר ברקת:

הפילוסופיה של תחרותיות שרוצים לקדם היא פילוסופיה נכונה. מיקי, אנחנו עובדים עם פרופסור מייקל פורטר האמריקאי ב-competitive strategies ובשנים האחרונות האתגר הגדול זה מה צריך לעשות כדי להביא חברות הייטק לבאר-שבע, לירושלים ולפריפריה?

מי שחושב שזאת רק הטבת המס – טועה. יש כאן מכלול רחב של דברים. אנחנו צריכים להיות תחרותיים. קודם כל ברמת מדינה, אני מסכים, ובתוך המדינה, באזורים שהמדינה מחליטה שהם בעדיפות לאומית. אזור פיתוח א', עדיפות לאומית, המדינה אומרת שאת האזורים האלה היא רוצה לתעדף כי כנראה יש לו חיסרון יחסי כזה או אחר וצריך לא רק למחוק את החיסרון היחסי אלא לייצר יתרון יחסי. יתרון יחסי, משמע, כשמישהו עושה שיקול בין א' ל-ב', בין מדינת ישראל לאירופה או לכל מקום אחר שבו אנחנו מתחרים ולחילופין, כשהוא מגיע למדינת ישראל, שיעדיף לבוא לאזור פיתוח א'. 

""mass challenge החליטה לבוא לירושלים. במקרה היום היינו עם מושל מסצ'וסטס ואנשים של  mass challenge ועוד כמה פרויקטים גדולים, שאנחנו עובדים איתם עם בוסטון. הם מתחילים לראות שזה מקום שכדאי לגדל בו ילדים, כי אנשים רוצים לדעת שיש דומים להם. הם מתחילים לראות שמתחילים למחוק את החיסרון היחסי בשירותיות כללית. לחברות הגדולות, חד משמעית, אם זה 6% פה או 8% שם, הם לא יבואו לאזורים שלנו, כי הם יעשו חשבונות של כוח אדם ודברים אחרים. יש לנו עדיין מספיק חסרונות יחסיים ו-2% או 3% לא יספקו את הסחורה. 

לא הכול זה חברות גדולות של 10 מיליארד. סטרטאפיסט ממוצע במדינת ישראל רוצה לדעת איפה לפתח את העסק שלו כשהוא קטן ואחרי זה הוא גדל." מובילאיי", שהתחילו לפני 14 שנה בירושלים, פתאום הפכו לחברה של מיליארדי דולרים והם מתחילים לגמגם. ממילא הם צריכים לגייס עוד 1,000 עובדים והשאלה היא איפה הם מגייסים את ה-1,000 הבאים? האם הם מגייסים אותם בירושלים או האם הם מגייסים אותם באזור המרכז, שלכאורה קל להם לגייס עובדים. 

היו"ר מכלוף מיקי זוהר:

אדוני אומר שהפער חייב להיות יותר גדול?

ניר ברקת:

הוא חייב להיות לפחות 6%. 

מה היה? עד לפני שנתיים היה 6%. 

רחל עזריה (כולנו):

בעצם צריך לייצר יתרון יחסי לירושלים או לפריפריה. 

ניר ברקת:

לאזור פיתוח א' כפי שהמדינה הגדירה אותו. 

היה 6% פער ל-12% וחיינו עם זה כולם בשלום עד לפני כשנתיים כמדומני. אני חושב שזה לא היה נכון לעשות את זה. סליחה שאני אומר בצורה קצת פופוליסטית, אבל אמרו: יש פה כסף שהשארנו על השולחן. לא היתה כאן חשיבה של יצירת תחרותיות מול העולם הרחב ושמירת התחרותיות בתוך המדינה. אז זה עלה ל-9% ול-16%. ה-6% עלה ל-9% וה-12% עלה ל-16%. 

ראה זה פלא. בא שרגא, בצדק, ובאים החברים התעשיינים ואומרים: הבאנו את הפרנציפ. רציתם יותר, תודה רבה, לא מתאים לנו. בעלי המניות שואלים למה פה לשלם 16% ולמה פה 9% כשהם יכולים באירלנד 8% ו-7%. לכן אנחנו יכולים לאבד את המכנסיים. לא היום, לא מחר. אז היום יהיה לנו עוד מיליארד שקל מגביית מיסים אבל הדור הבא אנחנו משאירים כאן חוסר תחרותיות. 

אל תתפלאו, שרגא צודק. אם היו כאן התעשייה היא היתה אומרת: חברים, תייצרו את מדינת ישראל תחרותית. בתוך מדינת ישראל, אם יש עמוד שדרה לממשלה – רוב הפעולות הן בהלימה לכך. 

רק אתמול עדכנו אותי ברציונל של צמצום הפער הזה, לעבור מ-16% ל-12% ולהשאיר 9% ו-9%. אני אומר לכם שזה לירות לעצמנו ברגל, כמו שאמר רובי. 

קורים דברים טובים, אל תעצרו את זה. רוצים לרדת ל- 6% ו-12%? בסדר, אבל אל תקטינו את הפער מ-6%. אני לא מכיר חברה בינלאומית גדולה. כל החברות של מיליון דולר ומעלה דופקים אצלי בדלת. כשאנחנו יושבים איתם הם עושים את החישובים שלהם. הם אומרים: האם העיר בצמיחה? האם העיר יכולה לספק מהנדסים? האם הם יכולים לחזור לבעלי המניות שלהם ולהראות שכדאי לקחת את הסיכון? יש פה סיכון ביטחוני ויש כאן סיכון של טילים ושל סכינים. יש לנו מספיק סיכונים, אל תגדילו את הסיכונים לתעשיות שרוצות לבוא. 

אתם יודעים מה זה מפעל של 1,000 עובדים בירושלים? בנגב? אתם מבינים מה זה עושה לעיר, שאנחנו יכולים להכניס אנשים למעגלי התעסוקה, להוציא אותם מהעוני? אתם יודעים כל ניצחון של מפעל כזה, מה זה עושה לנו, לכל המגזרים בעיר ירושלים?

אתם כנראה לא מבינים כמה אנחנו רגישים לדבר הזה, זה בנפשנו. היו לנו דיונים נוספים איך מוחקים את החיסרון היחסי בשירותיות ובדברים אחרים, אבל אל תוליכו אותנו אחורה, אנחנו מתקדמים יפה בזכות המדינה. אל תיקחו אותנו צעד אחורה. 

היו"ר מכלוף מיקי זוהר:

תודה רבה אדוני, דברים חשובים ונכונים. 

חבר הכנסת עודד פורר, בבקשה. 

עודד פורר (ישראל ביתנו):

היום הצבענו על הפחתה של מס חברות, כשהעלות של העניין הזה היא כ-2.7 מיליארד שקל לשנתיים בתקציב 2017-2018. המתווה של לחזור לחוק עידוד השקעות הון, 6%-12%, לפחות לפי ההערכות שהוצגו בפנינו, עולה 900 מיליון שקלים בכל שנה, זאת אומרת, 1.8 מיליארד. 

קריאה:

זה יחזיר את עצמו מייד. 

עודד פורר (ישראל ביתנו):

להערכתי זה יחזיר את עצמו מהר מאוד. 

שנית, נוצר מצב שישראל בהשוואה לעולם הופכת להיות פחות ופחות תחרותית. אנחנו ביקרנו במפעל אוסם. זה מפעל משמעותי שמשלם לא מעט מיסים למדינת ישראל, מעסיק לא מעט עובדים וגם נמצא בפריפריה. אתם יודעים, אנחנו כל כך רוצים להוזיל פה מחירים. חברים, אני מודיע לכם עכשיו. אם אני מעביר את קו הייצור של הקטשופ לתורכיה, אני מוזיל פה את מחיר הקטשופ ב-20%. זה מה שאנחנו רוצים שיקרה? אנחנו רוצים עוד קווי ייצור שייצאו? עוד מקומות שיעזבו? זה נכון גם בדרום וגם בירושלים. 

בהתייחס לחוק הזה, אני חושב שהדבר הנכון לעשות, גם תקציבית וגם ערכית, גם מבחינת מה שהוא יכול למשק, הוא לחזור למתווה של 6% ו-12% במקום למתווה של 9% ו-16% וזה פותר את כל הבעיות. 

בהקשר של התוספת והחקיקה שהגיעה לפה לגבי ה-IP. היא מבורכת, היא נכונה. אני חושב שגם חבר הכנסת קיש שהגיש אותה וגם האוצר, חשבו צעד אחד קדימה. לדעתי, ואני אשמח לשמוע את ההתייחסות של רשותה המיסים, כל נגיעה באחוזים האלה עלולה לגרור אותנו לבעיות בהקשר הזה של המיסוי הבינלאומי ואיפה אנחנו עומדים מול המדינות האחרות והתקנים שמגיעים כדי להישאר אטרקטיביים בתוך התקנות המורכבות האלה שיש להם. תקנו אותי אם אני טועה כאשר תתייחסו. 

לכן, אני לא חושב שכדאי לגעת ב-6% וב-12%. אני כן חושב שבנושא של ה-IP אפשר כן להכניס הסתייגות שאותה גם הגשתי שאומרת: מפעל של מעל 10 מיליארד זכאי ל-6%, מפעל של מיליארד זכאי ל-12%. צריך להכניס הסתייגות, שאם המפעל הזה של המיליארד נמצא באזור עדיפות א' הוא יהיה 6% כאילו הוא 10 מיליארד. אז לפחות בחוק הזה, כן נתנו עדיפות לפריפריה, שלא תוכל להתמודד עם המשבר של כוח אדם והיכולת לגייס כוח אדם בירושלים. 

אני אומר לכם, שהמשמעות של החקיקה כמו שהיא מופיעה כרגע, לא רק שהיא לא תביא חברות לפריפריה, היא עלולה לדחוף אותם, גם אם הם יישארו בארץ, אל מחוץ לפריפריה לכיוון תל-אביב והרצליה. 

רחל עזריה (כולנו):

עודד, אני רוצה לומר שאני חושבת שאנחנו צריכים לחשוב על חבילה רחבה יותר. 

רועי פולקמן (כולנו):

יש שני דיוקים שאמרתי אותם גם בדיון הקודם. כל החוק הזה נוצר בגלל שינוי המדיניות האירופאית. הסיפור הזה שבו רוצים למנוע מחברות שיש להן IP לברוח מישראל. זה כל האירוע. קודם כל, בואו נסביר למה החוק הזה נוצר. לכן הוא בא לטפל בחברות ההייטק ובקניין רוחני. על זה אנחנו מסכימים. 

קריאה:

על איזה חברות מדובר? כמה כאלה יש?

רועי פולקמן (כולנו):

כל התקינה האירופאית מדברת על זה שהחוק הזה בא למנוע מצב שבו חברות שמפתחות IP, בגלל שהן לא יכולות לעשות יותר את המצב הדואלי הזה, שבו הן נמצאות בישראל ומשלמות את המס באירלנד על ה-IP  שלהן, אנחנו רוצים שה-IP  יהיה בישראל. לכן כל התיקון הזה נוצר. המטרה היא להיות תחרותיים בגלל שינוי התקינה האירופאית. כל האירוע הזה נוצר אחרי הרבה עבודה שנעשתה באוצר. תכליתו היתה להביא את ה-IP  לארץ לכל מקום. 

בזה אני מסכים לחלוטין שצריך לעשות תעדוף נכון בין המרכז לירושלים. אמרתי את זה לחבריי באוצר. 

קריאה:

ולפריפריה. 

רועי פולקמן (כולנו):

והפריפריה. 

פה הוויכוח שלי עם שרגא. שרגא לא מדבר על ההייטק, הוא מדבר על התעשייה המסורתית. פה אני לא מסכים כי זה או-או. 

אדוני היושב ראש, זאת הנקודה המהותית מבחינתי ואני אסביר. החוק הזה לא עוסק בתעשייה מסורתית. סיפרתי לשרגא שעסקתי בזה גם בימי באקדמיה. לתעשייה המסורתית ה-6% ו-12% איננו יעיל. מפעלים מסורתיים לא באים לעטרות בגלל ה-6% ו-12%. שם צריך לתת סיוע לכיתה במפעל, הכשרות ועוד הרבה דברים. להייטק זה משהו אחד ולמפעלים זה משהו אחר. 

קריאה:

תסביר למה זה או או?

רועי פולקמן (כולנו):

אני אסביר. 

א', כי בסוף זה כסף. 

שרגא ברוש:

לא נכון. בוא נדבר על העובדות. מנהל רשות המיסים ישב פה בכיסא הזה כשנפתח החוק פעם ראשונה ואמר: אני רוצה לחוקק את זה היות ועד היום גביתי 200 מיליון ואני רוצה לגבות 4 מיליארד, נכון? אלה המספרים. 

לחברות זה לא עושה כלום, הם משלמים גם באיי הבתולה מס נמוך. אתם רוצים את המס הנמוך בישראל לכן אתם הולכים לגבות מס, אתם לא הולכים לוותר על מס. 

רועי פולקמן (כולנו):

ההצעה שלי היא כזאת:

בוודאי לאזור עדיפות לאומית א', לנושא של הייטק להוריד ל-6%. אני חושב שפה יש קונצנזוס בוועדה להוריד ל-6%. אני גם מסכים שצריך עוד כלים לעשות את זה. לתעשייה המסורתית, שרגא, אני מסכים  שצריך לעזור, אבל לעזור בכלים אחרים. צריך לתת כסף אוצרי - - - 

שרגא ברוש:

אתה לא חייב לעזור, אנחנו מסתדרים. אנחנו לא באנו לבקש עזרה. אנחנו עוזבים, תרוצו אחרינו הלאה. 

רועי פולקמן (כולנו):

אני רק אומר שזה צריך לבוא מכלים אחרים. 

בעיניי, על זה יש קונצנזוס. 

רציתי לדייק למה נוצר החוק ושזה שני דברים שונים. החוק נוצר להייטק שעליו חל שינוי ברמה העולמית. כאן אני מסכים עם מה שאמרו ראש עיריית ירושלים וראש עיריית באר-שבע. יש הבדל בין נושא של אזור עדיפות א' לבין דיון על תעשייה מסורתית. 

היו"ר מכלוף מיקי זוהר:

משפט אחד לגבי מה שאמר שרגא ברוש. אם הייתי יושב בצד הזה של השולחן כנציג הממשלה ושומע את דבריו כשהוא אומר שיש באמת סכנה אמיתית לפרידה של הרבה מאוד מפעלים מהארץ, הייתי באמת חושב טוב טוב מה אני יכול לעשות בנושא הזה. 

שרגא ברוש:

חלק כבר עזבו. 

קריאה:

זה לא עניין של רצון, אין להם ברירה. בעלי המניות שלהם מכתיבים להם את זה. 

היו"ר מכלוף מיקי זוהר:

בסוף, 12% מאפס הם הרבה פחות מ-6% מ-100. בעניין הזה אולי זה באמת עת רצון, ערב חוק ההסדרים, אולי לעשות איזה מהלך ולתת לזה ניסיון מסוים של שנתיים ולראות מה זה מביא לקופת המדינה. יכול להיות שבסוף נגלה שזה דווקא הגדיל אותה בצורה משמעותית. באמת, נושא התעשייה מאוד מאוד מטריד. גם כך, כוח האדם בישראל הוא לא כל-כך אטרקטיבי מבחינת העלות שלו. כוח האדם במדינת ישראל יחסית יקר בשונה ממדינות אחרות. לכן, אולי למדינות אחרת יש יתרון מובנה בין כה וכה. כשאתה מוסיף גם את העלות המיסויית אז היתרון שלהם הופך להיות משמעותי. אולי זאת ההזדמנות. 

בעצם סיימנו את הנושא. 

יעל לרנר פירסט:

אני מטעם התאחדות חברות הביטוח. 

היו"ר מכלוף מיקי זוהר:

יעל לרנר תאמר משפט אחד בנושא פיצויי הפיטורים ולאחר מכן נשמע כמה משפטים מהאוצר כדי שנוכל לסיים את הדיון הזה. 

יעל לרנר פירסט:

להתאחדות חברות הביטוח יש התייחסות אחת לחוק. ההתייחסות היא טכנית והיא לא נוגעת מהותית להצעת החוק לגבי פיצויי פיטורין. נכון להיום חברות הביטוח, החל מתחילתו של החוק בחודש הבא, לא מסוגלות ליישם מבחינה טכנולוגית מיכונית את מה שנאמר בחוק. הכוונה שאנחנו לא יכולים כרגע לעשות ניכוי מס במקור לגבי כספי הפיצויים, מעבר לתקרה. אין לנו יכולת מיכונית במהלך 2017 לנכות את המס המקור. 

אנחנו מבקשים את שנת 2017 כשנת היערכות מבחינה טכנולוגית, מיכונית והתאמה של המערכות. 

אנחנו כן רוצים להציע חלופה אחת: או שיפטרו אותנו מלנכות מס במקור - - - 

היו"ר מכלוף מיקי זוהר:

גברתי מתבקשת את הטענה בכתב למזכירות הוועדה ולמחלקה המשפטית, על-מנת שנעלה מחר את הסוגיה שוב. 

שירה ומשה יגיבו ולאחר מכן ננעל את הדיון. 

שירה דימניק:

ישבנו בקשב רב ושמענו את הדוברים. 

היו"ר מכלוף מיקי זוהר:

אגב, אני חייב לציין שכולנו בעד להכניס יותר כסף לקופת המדינה. 

שירה דימניק:

כולנו בעד להגביר את הצמיחה, כולנו בעד לדאוג לרווחת התושבים. גם התעשייה וגם הפריפריה, שני הנושאים העיקריים שעלו כאן, הם כמובן נושאים שחשובים גם עבורנו במשרד האוצר. 

החוק שהבאנו בפני הוועדה הוא חוק שנולד כתוצאה משינוי מדיניות המיסוי הבינלאומי בנושא של ההתמודדות עם מקלטי המס ברמה הבינלאומיות. 

אנחנו חושבים, וגם מהדברים שנאמרו פה על-ידי חברי הכנסת, שיש חשיבות רבה בביצוע השינויים הרלוונטיים על-מנת למשוך חברות רב לאומיות. אנחנו רוצים גם  להתמודד עם השינוי הזה כדי שלא יצאו מכאן אותן חברות הייטק, כתוצאה מהשינוי של מדיניות המיסוי הבינלאומית. זאת היתה המהות של השינוי שהובא בפני הוועדה.  

אנחנו שמעים גם את הדברים שנאמרים פה ואנחנו כמובן נחשוב לאחר הדיון מה אנחנו עושים עם הדברים. כמובן גם נשב עם חברי הכנסת ובסופו של דבר תקבלו את ההחלטה הנכונה. 

משה אשר:

לא אוסיף על מה ששירה אמרה. 

החקיקה הזאת לא היתה יוצאת ולא היינו מדברים עם שרגא, אילולא מה שקרה במישור הבינלאומי. זה היה הטריגר לכל הסיפור הזה. על זה לרכב עם כל מיני דברים - - - 

שרגא ברוש:

לא, גפני הוסיף על זה. 

משה אשר:

לא היינו באים בכלל עם חקיקה ולא היה דיון. 

שרגא ברוש:

הוא היה בא. 

משה אשר:

לא היינו מחוקקים אילולא הסיטואציה הבינלאומית שנקלענו אליה. זאת סיטואציה שקודם כל יש לה הזדמנות אבל גודם כל היא מונעת איומים. 

קריאה:

אתה יכול להסביר מה הסיטואציה?

משה אשר:

מה שקרה הוא שהמלצות של ה-OECD הם ניסו להילחם במקלטי מס ובמשטרי מס בתוך מדינות לגיטימיות שהסיטו רווחים ממדינה א' למדינה ב'. לדוגמא, יכולת לייצר לך מהנדסים ופיקוח במדינה א' וכלכלה במדינה א', אבל את ה-IP  לרשום במשטר בשוויץ עם אפס מס ולהעביר את כל הרווחים לשם. הדבר הזה, שזה הסתת רווחים לא לגיטימית, לא רצויה במישור הבינלאומי, אליה בדיוק ה-OECD   נכנסו לפרויקט ואמרו שזה דבר שזה לא יכול להיות. יש כל מיני נוסחאות שאומרות: אתם לא יכולים לתת הטבות מיוחדות לאותם מקרים ולמעשה בנוסחאות כאלה ואחרות הן מחייבות את כל העולם להתיישר ואנחנו ביניהן. זאת המשמעות. 

דרך אגב, הפרויקט הזה חל גם על חוק עידוד השקעות הון, לא רק על הייטק אלא גם על התעשייה, על כל הדברים. 

כרגע הוא דן בעיקר בעולם ה-IP, בעולם הקניין הרוחני. משם, לנו, כמדינה שיש לה המון חברות הייטק שעובדות בשיטת ה"קוסט פלוס" בחוץ לארץ, דהיינו, כוח האדם פה אבל ה-IP שם, יש סכנה קיומית שאנשים פשוט יראו שצריך לחבר את ה-IP  למהנדסים ואז, או שה-IP  בא לפה או שהמהנדסים מפוטרים. 

רועי פולקמן (כולנו):

ב"קוסט פלוס" אין רווחים לישראל. 

משה אשר:

ב"קוסט פלוס" אין רווחים, יש רק תעסוקה. 

לכן זאת לא רק הזדמנות, זה בעיקר למנוע את האיום. תארו לעצמכם שהיום כל מרכזי הפיתוח בארץ נסגרים. עכשיו אתם מבינים את המשמעות? לא היינו מגיעים לזה במהירות הזאת אילולא הסכנה שיש בזירה הבינלאומית. לא הינו מביאים את זה בכלל, נשארים עם מה שיש וחיים עם זה. 

היו"ר מכלוף מיקי זוהר:

אנחנו לא חולקים על המהלך. זה מהלך מצוין, נבון וחכם. אנחנו רק רוצים ליצור - - - 

משה אשר:

אני הבנתי, אנחנו כולנו הבנו. אני רק אומר שאם זה לא היה על סדר-היום בכלל לא היה דיון לא לפה ולא לשם. היו מורידים מס חברות, מס יחידים ונגמר. בחוק ההסדרים לפני שנתיים פה בחדר הזה החליטו לבטל את ה-6% וה-12% ולהתיישר על 9% ו-16%. 

שרגא ברוש:

זה אומר שכל שנתיים - - - 

משה אשר:

אדון שרגא, אני לא הפרעתי לך. 

הכנסת קיבלה החלטה כזאת. 

קריאה:

לפני שנתיים גם שינו תקציב של בני ישיבות. ביטלו אותו לפני שנתיים והחזירו אותו אחרי שנה. 

משה אשר:

אוקיי. גם ליציבות יש משמעות. 

שירה דימניק:

חשוב להגיד שלפני שנתיים זה לא היה 6% ו-12%, זה היה 7.5%. שלא יהיה בלבול - - -  

היו"ר מכלוף מיקי זוהר:

לא להפריע, רוצים לסיים את הדיון. 

משה אשר:

אני רק מסביר שכשאז זה הלך לאותו מתווה, מס החברות הלך למתווה של 18%. גם אז זה לא היה מגיע ל-6% ול-12% אילולא היה מס חברות של 18%. 

שרגא ברוש:

ראוי שגם זה יהיה. 

משה אשר:

ראוי יפה, אז בוא נוריד את המיסים של יחידים וחברות ואז נוריד את הכול. 

היו"ר מכלוף מיקי זוהר:

משה, מחר בטח תאמר עוד דברים. 

משה אשר:

מכיוון שמס חברות נעצר, אז לחזור למתווה המקורי של 6% ו-12%, אני לא חושב שיש לזה מקום היום. על זה היה הדיון בשעתו. אנחנו חלוקים בנושא.

שמענו את מה שאמרתם לגבי ירושלים, הפריפריה ובאר-שבע. כמובן שאנחנו נדון בנושא הזה.  נבוא עם המלצות. יש גם עלות תקציבית מכל הכיוונים. נבוא אליכם עם תשובה. 

היו"ר מכלוף מיקי זוהר:

תודה רבה. 

אגב, אם אתה עושה 6% ו-12% באזורי הפריפריה, יכול להיות שבלי שתרצה פתאום יבואו הרבה חברות שלא תכננת שיבואו, רק בגלל שיש בפריפריה. צריך לחשוב גם על זה. באיזה מקום אתה גם יוצר איזון בסיכון. מצד אחד, אתה נותן 12% באזור המרכז אז אתה לא בורח רחוק מידי, אבל כשאתה נותן 6% בפריפריה, אתה פותח גם הזדמנות להגעת כמה חברות שלא תכננו. 

משה אשר:

וגם חברות ישראליות יעדיפו. 

היו"ר מכלוף מיקי זוהר:

חברים תודה למחר.

הדיונים מחר יתחילו ב-11:00. 

שרגא, מילה. 

שרגא ברוש:

לפני שנה פחות או יותר היינו פה ודיברנו על מצב הייצוא. אז עלה הנושא הזה ודיברנו על הנושא הזה של להחזיר את ה-6% וה-12%. עכשיו יושב ראש הוועדה הוסיף את זה לאותו חוק. אחרת, אני אומר לך, היתה פה הצעת חוק אחרת. 

היו"ר מכלוף מיקי זוהר:

תודה רבה שרגא, הישיבה נעולה, לילה טוב. 

הישיבה ננעלה בשעה 03:00. 

